
Το Αρχείο παρουσιάζει δακτυλογραφηµένη ολόκληρη τη συζήτηση-αντιπαράθεση μεταξύ του Χ. 
Ηλιάδη και της πολιτικής ομάδας Εργατική Δημοκρατία πάνω στο Κυπριακό, η οποία εξελίχτηκε από 
το τεύχος 30 (19868) µέχρι και το τεύχος 41 (1989) του περιοδικού Εντός των Τειχών. Πρόκειται για 
µια από τις ελάχιστες περιπτώσεις όπου µια θεωρητική και πολιτική αντιπαράθεση της 
εξωκοινοβουλευτικής αριστεράς αναπτύχθηκε δηµόσια σε συστηματική βάση. 


Η αντιπαράθεση ξεκίνησε µε ένα κείµενο-παρέµβαση που έγραψε ο Χ. Ηλιάδης (τεύχος 30) σχετικά µε 
το κείµενο Παρέμβαση σε Δύο Μονολόγους του Νίκου Περιστιάνη δι Μάριου Λυσιώτη, που 
κυκλοφόρησε στο τεύχος 26 του περιοδικού και σχολίαζε το διάλογο µεταξύ του Άρη Πολίτη και του 
Οζκέρ Οζκιούρ που εξελισσόταν µέσα από τις εφημερίδες Επίκαιρη και Γενί Ντουζέν. 


Ως απάντηση στο άρθρο του Χ. Ηλιάδη, η Εργατική Δημοκρατία δηµοσιέυσε στο τεύχος 31 το 
κείµενο-κριτική Ακόμα Ένας Ελληνοκύπριος Σοσιαλπατριώτης, αρχίζοντας µια ανταλλαγή κειμένων 
που συνεχίστηκε ουσιαστικά µέχρι το το τέλος της κυκλοφορίας του Εντός των Τειχών. Η Εργατική 
Δημοκρατία προσέγγισε το Κυπριακό µέσα από το πρίσµα του επαναστατικού ντεφαιτισμού, ενώ ο Χ. 
Ηλιάδης ακολούθησε µια γραµµή πιο κοντά στην κυρίαρχη Ελληνοκυπριακή αντίληψη της περιόδου. 


Στη πιο κάτω λίστα µπορείτε να βρείτε τα άρθρα οργανωμένα µε την σειρά κατά την οποία 
παρουσιάστηκαν και ανάπτυξαν τις απαντήσεις και τα επιχειρήματα τους. 

παρέµβαση σε δύο µονολόγους 


νικου περιστιανη 
µαριου λυσιωτη 


Στις 29.89.87 η εφημερίδα «Επίκαιρη» δηµοσίευσε άρθρο του Άρη Πολίτη, που αποτελούοε 
κριτική κάποιου σχολίου του Τουρκοκυπρίου πολιτικού Οζκέρ Οζκιούρ, προέδρου του 
Δημοκρατικού Τουρκικού Κόμματος. Στον Άρη Πολίτη, απάντησε ο Οζκέρ Οζκιούρ µέσα 
από τέσσερα δικά του άρθρα, στην εφημερίδα του κόµµατος του «Γενί Ντουζέν». Η 
Επίκαιρη αναδηµοσίευσε τα άρθρα αυτά και χαιρέτισε το γεγονός µια που θεώρησε «ότι µε 
αυτό τον τρόπο, για πρώτη φορά αρχίζει ένας πραγματικός δηµόσιος διάλογος µε την 
τουρκική μειονότητα της Κύπρου», ενώ στην έκδοσή της της 19.20.87 δημοσιεύει την 
απάντηση του Άρη Πολίτη στα άρθρα του Οζκέρ Οζκιούρ. 


Ευχόμαστε ο διάλογος να έχει συνέχεια και αποτέλεσµα. Όμως πολύ φοβούμαστε ότι δεν 
θα συμβεί ούτε το ένα ούτε το άλλο, γιατί απ’ τη µέχρι σήµερα πορεία της ανταλλαγής 
άρθρων, φαίνεται ότι στην ουσία δεν πρόκειται για διάλογο αλλά για δυο µονόλογους από 
τους οποίους απουσιάζει µια πραγματική διάθεση συζήτησης. 


Δυστυχές η περίπτωση φαίνεται να αποτελεί κλασσικό παράδειγµα της καχυποψίας και 
της ασυνεννοησίας που διακατέχει Ελληνοκύπριους και Τουρκοκύπριους στις προσπάθειες 
τους για επικοινωνία. Τα κριτικά σχόλια που ακολουθούν προσπαθούν να εντοπίσουν 
κάποια από τα προβλήµατα αυτά χωρίς την ψευδαίσθηση ότι στην προκειμένη τουλάχιστο 
περίπτωση μπορούν να υπερβληθούν. 


η αρχή της ισότητας ή η αρχή της αυτοδιάθεσης; 


Κύριο θέµα γύρω από το οποίο περιστρέφεται αυτή η ασυνεννοησία είναι εκείνο της ισότητας ή της 
ισοτιμίας. 


Για τον Άρη Πολίτη ισότιμοι είναι οι πολίτες κι όχι τα εθνικά µέλη και κάθε ισοτιµία που εξισώνει 
πλειοψηφία και μειοψηφία είναι µια επίπλαστη ισοτιμία. Η ρίζα του προβλήματος βρίσκεται στο ότι 
«οι Τουρκοκύπριοι δεν δέχτηκαν να είναι µια μειονότητα». Η λύση του προβλήματος είναι λοιπόν 
απλή: δικαίωµα αυτοδιάθεσης, όπου η πλειοψηφία θ΄’ αποφασίζει ενώ η μειοψηφία θ’ αποδέχεται, µε 
την πρόνοια κατοχύρωσης των δικαιωμάτων της σα μειονότητας (εθνικών και ατομικών). 


Ο Οζκιούρ επιμένει στο δικό του άρθρο ότι οι Τουρκοκύπριοι δεν αποτελούν µια μειονότητα αλλά µία 
απ’ τις δυο «εθνικές κοινότητες» µε ίσα «συνεταιρικά δικαιώµατα. Η ρίζα λοιπόν του προβλήματος 
βρίσκεται στη µη αναγνώριση των δικαιωμάτων αυτών των Τουρκοκυπρίων. Η λύση έγκειται στην 
αποδοχή από τους Ελληνοκύπριους ότι οι Τουρκοκύπριοι δεν είναι µια απλή μειονότητα και η 
εγκαθίδρυση ενός ομόσπονδου κράτους µεταξύ των δύο κοινοτήτων βασισµένου στις κοινές αξίες 
που αναπτύχθηκαν µετά στους αιώνες και στην αρχή της ισότητας/ισοτιµίας. 


Πιστεύουμε πως και οι δύο θέσεις, τοποθετημένες όπως πιο πάνω είναι λαθεµένες και οδηγούν σε 
αδιέξοδα. Από τη µια είναι το λιγότερο που θα μπορούσε να πει κανείς, αφελές να μιλούμε για 
«ισότητα» ανάµεσα σ’ Ελληνοκυπρίους και Τουρκοκυπρίους, χωρίς πάρα πέρα προσδιορισμό του 
τοµέα εφαρµογής ή µη της αρχής της ισότητας. Από την άλλη το ίδιο παράλογο είναι να 

υποστηρίζουµε ότι µια επιστροφή στην καθαρότητα της αρχής της πλειοψηφίας («ένας πολίτης ένας 
ψήφος») µπορεί να αποτελέσει βάση για µια επίλυση προβλημάτων της υφής του κυπριακού. 


Ουσιαστικά και οι δύο αυτές θέσεις, µε την εµµονή τους στις «αρχές» κλείνουν τα µάτια σε µια 
κοινωνική και πολιτική πραγματικότητα καθώς και σε µια δυναμική που βρίσκεται στον πυρήνα του 
κυπριακού προβλήματος. Η δυναμική αυτή είναι εκείνη της διακοινοτικής διαμάχης της εθνικής 
σύγκρουσης και της εξωτερικής επέµβασης. Θάπρεπε κάπου να θυμηθούν δύο «συνομιλούντες» ότι η 
σύγκρουση αυτή είναι δημιουργός βαρβαρότητας. 


Οι λαοί, από µόνοι τους δεν είναι βάρβαροι, είναι η εμπλοκή τους σε συγκρούσεις τόσο φορτισµένες 
συναισθηματικά που παράγουν την βαρβαρότητα (για παράδειγµα και για να φύγουμε λίγο από τα 
καθ’ ηµάς, παραπέµπουµε στις τόσες βαρβαρότητες που γέννησε η εθνική σύγκρουση στην Ινδία). 
Έτσι λοιπόν οι αναφορές τόσο στα σχέδια Ακρίτας, όσο και στις Τουρκικές βαρβαρότητες δεν 
παραπέμπουν παρά στη διαλεχτική της σύγκρουσης, της βίας και της εξωτερικής επέµβασης στην 
οποία εµπλάκηκε ο Κυπριακός λαός, και τίποτα δεν αποδεικνύουν πέρα απ’ αυτά, παρά µόνο την 
ανάγκη να τους δώσουμε ένα τέλος. Εδώ θα έπρεπε να προστεθεί κάτι σχετικό μ’ όσα αναφέρει ο 
Άρης Πολίτης, που φαίνεται ότι ψάχνει να αναγάγει τη «βαρβαρότητα» των Τούρκων (κι εδώ 
συγκεκριµένα το πράγματι απάνθρωπο γεγονός της μετακίνησης πληθυσμών) στις κοινωνικές τους 
δοµές και ρίζες, τις «νοµαδικές τους καταβολές» όπως λέει πιστεύουμε λοιπόν ότι το φαινόμενο 
μετακίνησης πληθυσμών για στρατηγικούς και πολιτικούς λόγους ήταν πλατιά διαδεδομένο και 
σύνηθες στη βυζαντινή αυτοκρατορία, το δοκίµασε άλλωστε και ο Κυπριακός πληθυσμός όταν μαζικά 
μετακινήθηκε στη Νέα Ιουστινιανή για λόγους καθαρά στρατηγικούς. Από τους Βυζαντινούς φαίνεται 
να κληρονόμησαν και οι Οθωμανοί την μέθοδο, όπως και τόσα άλλα, κι όχι από τις νοµαδικές τους 
καταβολές. Αυτά δεν σημαίνουν τίποτε περισσότερο παρά ότι οι βαρβαρότητες δεν είναι γέννημα 
της ουσίας, του εθνικού χαρακτήρα των λαών, αλλά αποτέλεσµα τής εμπλοκής τους σε µια 
διαλεκτική που δεν κάνει άλλο τίποτε από του να παράγει βία. 


Φυσικά, σ’ αυτό το σηµείο θα πρέπει να διαχωρίσουµε την κρατική οργανωμένη βία που είναι εκείνη 
του στρατού κατοχής, από τη βία που γέννησε η διακοινοτική διαμάχη. Τίποτα δεν µπορεί να 
δικαιολογήσει την πρώτη. 


Ας επιστρέφουµε όµως στο κύριο επιχείρημα, δηλαδή στο ότι η αναφορά σε αρχές γενικές πέρα από 
τις κοινωνικό-πολιτικές πραγματικότητες και η προσπάθεια αναγωγής της πραγματικότητας σ’ 
αυτές τις αρχές, έτσι αφηρημένα, δεν οδηγεί παρά σε αδιέξοδα παράγωγα βίας. 


Το γεγονός ότι οι ελληνοκύπριοι αποτελούν το 8096 του κυπριακού πληθυσμού, που είναι ταυτόχρονα 
και ο οικονομικά κυρίαρχος, είναι αναμφισβήτητο, και όποιος θα προσπαθούσε ν’ αμφισβητήσει 
νοµικά και θεσµικά αυτή την πραγματικότητα δεν θα έκανε άλλο τίποτε παρά να συγκαλύπτει µια 
κατάσταση που, αργά ή γρήγορα θα γινόταν εκρηκτική. 


Αυτό όµως σηµαίνει ότι δε µένει τίποτ’ άλλο από την εφαρµογή της δημοκρατικής αρχής της 
ισότητας των µελών του πολιτικού συστήµατος σαν άτοµα-πολίτες όπως υποστηρίζει ο Άρης 
Πολίτης; Δεν το πιστεύουμε. Μια τέτοια θέση αγνοεί όπως είπαµε και προηγουμένως την κοινωνική 
και πολιτική πραγματικότητα. 


Βέβαια αυτό το γεγονός δεν στερεί απ’ την πλειοψηφία το δικαίωµα της αυτοδιάθεσης. Το δικαίωµα 
αυτά όµως θα έπρεπε να κερδίζουν µαζί µε την εμπιστοσύνη της εθνικής μειονότητας. Αυτό το 
τελευταίο, εµείς δεν το καταφέραμε, άσχετα µε το ποιος έφταιγε (ξένες επεμβάσεις, αλλότρια 
συμφέροντα κι’ υποδαυλίσεις), Δεν καταφέραμε να κερδίσουμε την εμπιστοσύνη αυτή μ΄’ αποτέλεσµα 
η γνωστή «διαλεκτική της βίας». 


Αποτέλεσμα όλων αυτών η σύγκρουση και ο ανταγωνισμός απ’ τα δύο κοινωνικά σύνολα για το 

ποσοστό της επιρροής τους µέσα στο κυπριακό κράτος. Σε µια τέτοια περίπτωση «είναι [το 
λιγότερο] µάταιο να προσπαθεί κανείς να πείσει την μικρότερη εθνική οµάδα για την ορθότητα της 
δημοκρατικής αρχής της πλειοψηφίας, που ανήκει εξ ορισμού στην ισχυρότερη εθνική ομάδα. Οι 
πολυεθνικές κοινωνίες έχουν ανάγκη µιας καινούργιας συνταγματικής θεωρίας απηλλαγµένης από τα 
δόγµατα του παρελθόντος. Η θεωρία αυτή µπορεί και πρέπει να δανειστεί τα χρήσιμα στοιχεία της 
κλασσικής θεωρίας, όπως λ.χ. τη διδασκαλία των ανθρωπίνων δικαιωμάτων. Χρειάζεται όµως, κατά 
τα λοιπά, εφευρετικότητα στην αναζήτηση νέων θεσμών και διαδικασιών, που θα αναπροσαρµόσουν 
την δοµή του εθνικού κράτους στις απαιτήσεις των εθνικών συγκρούσεων» (Μιχαήλ Ηλ. Δεκλερή. 
Κυπριακό 1972-74: η τελευταία ευκαιρία, Αθήνα 1981, σελίς 78). 


Αυτά από, όχι µόνο τη δική µας πικρή πείρα, αλλά και από τη γενικότερη πείρα από µια σειρά εθνικών 
συγκρούσεων, όπου η κάθε µια έχει την ιδιαιτερότητα τῆς, αλλά που μοιράζονται µια σειρά από 
κοινά χαρακτηριστικά και θα ’πρεπε ίσως να προσθέσουμε, ότι η διεθνής τάση σήµερα δεν είναι η 
δηµιουργία ισχυρών εθνικών κρατών, µε την εφαρµογή της απλής αρχής της δηµοκρατίας, «ένας 
πολίτης ένας ψήφος» αλλά η προσπάθεια διατήρησης των εθνικών κρατών και η ένταξη τους σε 
πλατύτερα πολυεθνικά συστήµατα, παραβιάζοντας ακριβώς στη βάση, µέσα στα ίδια τα εθνικά 
κράτη την αρχή της πλειοψηφίας, µε σκοπό τη δια-ι τήρηση της ενότητας του κράτους και την 
παραχώρηση σε εθνικές μειονότητες περισσοτέρων δικαιωμάτων. Την ίδια σκέψη εκφράζει κιοΓ 
Καρούζης στη µελέτη του Μειονότητες (1977) λέγοντας «Κανένας δεν µπορεί να ταχθεί ενάντια 
στα συνεχώς αυξανόμενα αυτονομιστικά κινήματα. Πρέπει μάλλον να 'µαστέ έτοιµοι να ακούσουμε 
για παραχώρηση αυτονομίας σε περιοχές που δεν πέρασαν ποτέ απ’ το μυαλό µας {...). Μήπως 
παρόμοια κινήματα δεν αντιμετωπίζουν σήµερα πολλές άλλες ευρωπαϊκές χώρες; (Γαλλία, Ισπανία 
κλπ.) Άυτονομία λοιπόν για τους Τουρκοκυπρίους, έστω και αν αποτελούν το 18.146 του πληθυσμού 
και κατέχουν µόνο το 12.306 της γης µπορεί να παραχωρηθεί...» (Δες επίσης πλαίσιο). 


Η θέση του Άρη Πολίτη παρουσιάζει αρκετό ενδιαφέρον, αφού αντιβαίνει στη µέχρι σήµερα πλατιά 
αποδοχή της ομοσπονδιακής λύσης απ’ τον Ελληνοκυπριακό πληθυσμό. Ας µη ξεχνούμε ότι η 
ομοσπονδία συζητιόταν σαν λύση και πριν το 1974. Μέχρι πρόσφατα (Κήρυκας 13.9.87)ο 
Δημόκριτος (Ι. Παπαδόπουλος;) ηγετική µορφή στο χώρο του λεγάµενου «απορριπτικού» 
στρατοπέδου έκφραζε αυτή την πραγματικότητα. 


«Δεν απορρίπτουµε µια «συμβιβαστική λύση» και δεν παραγνωρίζουµε την πραγματικότητα ότι, 
κάτω από τις σημερινές συνθήκες και το υφιστάμενο ανισοζύγιο δυνάµεων, πρέπει να υποστούµε 
τεράστιες θυσίες και να καταβάλουµε οδυνηρότατο τίµηµα για να εξασφαλίσουµε µια δίκαιη και 
βιώσιμη λύση. Τέτοιες θυσίες και τέτοιο οδυνηρό τίµηµα είναι η αποδοχή µας ότι: 


« ένα κομμάτι της Ε/Κ γης θα παραμείνει κάτω από Τουρκική διοίκηση, 

« ένα µέρος του Ελληνικού πληθυσμού είτε δεν θα επιστρέψουν ποτέ στα σπίτια τους ή, αν 
επιστρέψουν, θα διαβιώνουν κάτω από Τουρκική διοίκηση. Ἐ ότι το νέο Κράτος που θα ιδρυθεί 
θα είναι διαρθρωμµένο συνταγματικά, πάνω σε Οµοσπονδιακή βάση και, γεωγραφικά, πάνω 
σε διζωνική εδαφική διευθέτηση». 


(Κήρυκας 13 Σεπτ. 1987) 


Πέρα απ’ αυτή την πλατιά αποδοχή της ομοσπονδιακής λύσης από τους Ελληνοκυπρίους, αξίζει τον 
κόπο να σταθούμε και σε δύο ακόµα επιχειρήματα του Άρη Πολίτη, πάνω στα οποία στηρίζει την 
απόρριψή του. Τα επιχειρήματα αυτά είναι: 


1. Το ότι κατά την αντίληψη του η ομοσπονδία προὐποθέτει την τουρκική εισβολή, γεγονός άνοµο, 
και ότι πάνω στην ανομία δεν µπορείς να χτίσεις τίποτε το διαρκές, 

2. Το ότι η ομοσπονδία προὐποθέτει κατανόηση, κοινή θέληση, καλές σχέσεις -- στοιχεία που λείπουν 
από την δική µας περίπτωση και που ίσως προδικάζουν την πιθανή αποτυχία µιας λύσης πάνω σε µια 
ομοσπονδιακή βάση. 


Και τα δύο επιχειρήματα περικλείουν αρκετό υλικό προβληματισμού κι αγγίζουν ουσιώδεις όψεις του 
όλου προβλήματος. Είναι φανερό ότι ο κ. Οζκιούρ αποφεύγει να τοποθετηθεί πάνω στα επιχειρήματα 
αυτά. Εμείς πιστεύουμε ότι είναι στην υπέρβαση των πραγματικών τούτων εμποδίων που θα 
στηριχτεί η όλη πορεία µας σαν σύνοικα στοιχεία και ότι τα δύο αυτά εμπόδια περιέχουν τα στοιχεία 
της υπέρβασης τους. 


Χωρίς να θέλουµε να υποτιµήσουµε την θέση της Τουρκικής εισβολής και κατοχής στην όλη 
οικονομία του προβλήματος, πιστεύουμε πως αυτή δεν αποτελεί παρά το δραµατικότερο επεισόδιο 
µιας τραγικής πορείας, της πορείας της εθνικής σύγκρουσης και των ξένων επεμβάσεων (της 
τουρκικής περιλαμβανομένης) για την οποία είµαστε συνυπεύθυνοι µε τους Τουρκοκύπριος. Πέρα από 
του να προὐποθέτει την Τούρκικη εισβολή, η ομοσπονδία είναι ο µόνος δρόµος υπέρβασης της 
παθολογικής κατάστασης που την εγέννησε. Πέρα από την ομοσπονδία δεν υπάρχει παρά ο δρόµος 
της σύγκρουσης, της βίας, της βαρβαρότητας. 


αυτονομία και εθνικισμός 


«Από µια άποψη, οι στόχοι Και το νόηµα των σύγχρονων εθνικισµών είναι απόλυτα ξεκάθαροι και 
συνεπής. Σε ένα γενικό επίπεδο, επιδιώκουν ότι όλοι οι εθνικιστές όλων των εποχών πάντα ζητούσαν: 
την αυτονομία, την συνεκτικότητα και την ταυτότητα της ομάδας. Θέλουν, κατά πρώτον, να είναι 
ελεύθεροι και αυτοδιοικούµενοι πολίτες µε ίσα δικαιώµατα και καθήκοντα, να ακολουθούν τους 
δικούς τους νόµους και ήθη χωρίς εξωτερική ρύθμιση ή επέµβαση. Δεύτερον, επιζητούν την ενότητα, 
να είναι και να νοιώθουν σαν ένα εύρωστο, σταθερό και συνδεδεμένο σύνολο ανδρών και γυναικών, 
προσδεδεµένοι σε µια αναγνωρίσιµη πατρίδα και ριζωµένοι στο πάτριο έδαφος, το οποίο µέσω του 
κόπου και του ενθουσιασµένου των, µπορεί να τους θρέψει και διατηρήσει, ψυχή τε και σώματι, σαν 
µια αδελφική ενότητα. Και τέλος, θέλουν να έχουν και να φαίνονται ότι έχουν την δική τους 
ιδιαιτερότητα, να ξεχωρίζουν καν α διαφέρουν από την πλειοψηφία, να ακολουθούν το δικό τους 
δρόµο, να σκέφτονται τις δικές τους σκέψεις, να έχουν τις δικές τους αναμνήσεις, Και να κτίσουν το 
δικό τους µέλλον». 


ΑΠΙΠΟηΗΥ δι ΦΠΙΙΠ: “Ναἴϊοπα[ίσπι {η Το Τννεη{ἰθῖῃ (θηζιγ”, Μαπίη ΒοθεΓίίοη, 1979, σ. 154. 





σοµοσπονδία - αλλά ποια ομοσπονδία; 


Η επιχειρηµατολογία του Άρη Πολίτη και η διαφωνία του µε τον Οζκιούρ που κάνει τους δύο λόγους 
παράλληλους, µε ελάχιστα σηµεία επαφής, οργανώνεται γύρω από την άρνηση της σοµοσπονδιακής 
λύσης. Αντίθετα ο λόγος του κ. Οζκιούρ δοµείται γύρω από τη µόνη αποδοχή της ομοσπονδίας (το 
πρόβλημα όµως που παραμένει είναι «ποιας οµοσπονδίας»;) σαν τρόπου οργάνωσης της συμβίωσης 
Ελληνοκυπρίων και Τουρκοκυπρίων. 


Η ομοσπονδία δεν είναι µια λύση ανάγκης, ένας εξαναγκασµός για τους Ε/Κ. Είναι πλέον µια 
συνειδητή επιλογή για συνύπαρξη, συμφιλίωση, συνδηµιουργία. Άλλο όµως η ομοσπονδία που οι Ε/Κ 
συνειδητά αποδέχονται και οραµατίζονται και άλλο το τι οι Τούρκοι προσπαθούν να επιβάλλουν διά 
της βίας. Γιατί το ζητούμενο δεν είναι η επιβολή µιας οποιασδήποτε ομοσπονδίας, ενός οποιουδήποτε 
«συνεταιρισμού». Γιατί, και εδώ έχει απόλυτο δίκιο ο Άρης Πολίτης, «η ομοσπονδία δεν είναι 

αυτοσκοπός». Το πρόβλημα είναι τι είδος ομοσπονδίας θα επικρατήσει, και είναι σίγουρο πως για 
να επικρατήσει πρέπει να βασίζεται στη δικαιοσύνη. 


Πιστεύουμε λοιπόν πως η δημιουργική εφαρµογή και προσαρμογή των οµοσπονδιακών θεσμών 
παρουσιάζει τεράστιες αλλά όχι ανυπέρβλητες δυσκολίες. Η ομοσπονδία σαν συνταγµατικός 
μηχανισμός αναπτύχθηκε για την επίλυση προβλημάτων, δεν προὐπόθετε τη λύση των προβλημάτων. 
Συμφωνούμε ότι για κάθε συμβίωση χρειάζεται καλή θέληση, σίγουρα πολύ περισσότερα ακόµα, και η 
ομοσπονδία δεν είναι τίποτ' άλλο παρά τρόπος συμβίωσης. 


Πιστεύοµε όµως ότι η σηµερινή κατάσταση και το αδιέξοδο, στερεί από τα στοιχεία που είναι φορείς 
της καλής θέλησης, από τα «ερωτικά» στοιχεία µέσα στις δύο κοινότητες, κάθε δυνατότητας 
δημιουργικής. Είναι γι’ αυτό που βλέπουμε την ομοσπονδία σαν µια ευκαιρία, σαν µια δυνατότητα. Το 
σύνταγμα δεν είναι παρά το πλαίσιο µέσα στο οποίο θα δουλέψουν οι ζωντανές δυνάµεις της 
κοινωνίας, οι οποίες θα διαμορφώσουν το κοινό µέλλον µας. 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 26), 
Δεκαετία 1980-1989, 1987, Λευκωσία, Λευκωσία (νότια), Κυπριακό Πρόβλημα 


ΕΓΟΙΠΗ: 

για µια άλλη προοπτική (διάλογος) 


µε αφορµή µια παρέμβαση σε δύο µονολόγους 


Με χαρά φιλοξενούμε την συνεργασία του Χρ. Ηλιάδη στο 
διάλογο για το “Εθνικό Ζήτημα”. Ελπίζουμε να 
συνεχίσουμε µε διάθεση τεκμηρίωσης και σφαιρικότητας. 


Κ.Α. 


Με πάρα πολλή καθυστέρηση θάθελα να παρέµβω στη συζήτηση μ'αφορµή άρθρο των Μ. Περιστιάνη 
και Μ. Λυαιώτη: "Παρέμβαση σε δυο µονολόγους" που δημοσιεύτηκε στο τεύχος του Εντός τον 
Οχτώβρη. Το άρθρο εκείνο αποτελούσε µε τη σειρά του µια παρέμβαση στην αρθρογραφία που 
ανάπτυξαν οι Α. Πολίτης στην Επίκαιρη και ο Οζγκιούρ στη Γιενή Ντουζέν. 


Επιγραμµµατικά, η θέση του Α. Πολίτη είναι ότι ισότιμοι είναι οι πολίτες κι΄ όχι οι εθνικές οµάδες, 
πράγµα που προσδιορίζει την ύπαρξη µιας πλειοψηφίας και µιας μειοψηφίας και του συνεπακόλουθου 
δικαιώματος αυτοδιάθεσης από την πλειοψηφία, θέση που οι Τουρκοκύπριοι αρνήθηκαν να δεχτούν.Ο 
Οζγκιούρ από την άλλη, επιμένει άτι οι Τουρκοκύπριοι δεν είναι μειονότητα αλλά εθνική κοινότητα 
µε ισότιµα συνεταιρικά δικαιώµατα, πράγµα που οι Ελληνοκύπριοι αρνούνται να αποδεχτούν. 


Συνοπτικά και πάλιν, η παρέμβαση των Ν. Περιστιάνη και Μ. Λυσιώτη συνοψίζεται στα εξής; 


ο Για να µπορέσουµε να εξασκήσουµε το δικαίωµα της αυτοδιά-θεσης που επικαλείται ο Ν. 
Πολίτης πρέπει να κερδίσουµε την εμπιστοσύνη των Τουρκοκυπρίων, πράγμα, που για 
διάφορους λόγους - άσχετα {;} µε το ποιος έφταιγε - δεν το καταφέραμε. 

ο Η ομοσπονδία δεν είναι µια λύση ανάγκης, ένας εξαναγκασµός για τους Ελληνοκύπριους. Είναι 
πλέον µια συνειδητή επιλογή για συνύπαρξη, συμφιλίωση και συνδηµιουργίας που θα πρέπει 
όµως να στηρίζεται στη δικαιοσύνη. 

« Το σύνταγμα της ομοσπονδίας δεν εξυπακούει εξυπαρχής λύση των υφισταμένων 
προβλημάτων, αλλά θα’ είναι το πλαίσιο µέσα στο οποίο θα δουλέψουν οι ζωντανές δυνάµεις 
της κοινωνίας οι οποίες θα διαμορφώσουν το κοινό µας µέλλον ξεπερνώντας τα εμπόδια µέσα 
σε µια νέα πραγματικότητα. 


Παρά την ολοφάνερη καλή θέληση τω δύο αρθρογράφων για υπέρβαση των συγκεκριμένων εμποδίων 
που σήµερα υπάρχουν για ένα “κοινό µέλλον”, καταφεύγουν έντονα στην αφαίρεση και στην 
ευχολόγια, ακριβώς γιατί δεν αναλύουν τα συγκεκριµένα εμπόδια µε βάση την συγκεκριμένη 
ιστορική πορεία και εμπειρία. 


Μία τέτοια προσέγγιση είναι αναγκαία, όχι για να καταμερισθούν ευθύνες ή συγχωροχάρτια, αλλά 
για να γίνει η συγκεκριμένη διάγνωση του προβλήματος και, του ρόλου του καθενός για να µπορέσει 
να γίνει η συγκεκριμένη υπέρβασή του, πέρα από γενικές ευχολογίες. 


Ταυτόχρονα, οι Περιστιάνης - Λυσιώτης είναι εντελώς ασαφείς ως προς το ποιοι θα καθορίσουν το 
πλαίσιο του νέου (ομοσπονδιακού γι’ αυτούς) συντάγματος µέσα στο οποίο υποτίθεται άτι θα 
κινηθούν για να δημιουργήσουν οι ζωντανές δυνάµεις της κοινωνίας. Ως γνωστό, όλα τα 
ουνταγµατολογικά σχέδια-προσχέδια “λύσής” που σερβιρίστηκαν µέχρι σήµερα, είχαν “εξωτερικούς” 
εµπνευστές. Επειδή η σηµερινή συγκυρία είναι διαφορετική από εκείνη του '50 - που μπορούσες να 

“κολλήσεις 8 τον άλλο στον τοίχο µ’ένα σύνταγμα Ζυρίχης, τον “κολλάς” µ'ένα σύνταγμα 
εμπνευσμένο στις καγκελλαρίες των ισχυρών και σερβιρισµένο στο μενού του Ο.Η.Ε. Σηµεία των 
καιρών .... Επειδή οι Περιστιάνης-Λυσιώτης κανένα στοιχείο δεν δίνουν για την διαδικασία 
κατοχύρωσης του νέου ουντάγματικού πλαισίου, αφήνουν έντονα να εννοηθεί άτι εναποθέτουν τις 
ελπίδες τους στη σηµερινή διαδικασία, δηλ. : “κάποιοι” θα µας προτείνουν ένα πλαίσιο και τότε οι 
Ε/Κ και Τ/Κθα το συζητήσουν για να τα βρούνε µε τις μυστικές διαβουλεύσεις του πάρε-δώσε, 
ερήµην του “κυρίαρχου” κυπριακού λαού. 


Αυτό δεν είναι, στην καλύτερη περίπτωση παρά ευχολόγια: 30 τόσα χρόνια προτάσεων από 
“κάποιους” ενδιαφερόµενους (όποιο καπέλλο και να φορούσαν) έπρεπε να µας είχαν κάνει τουλάχιστο 
πιο σκεπτικιστές σήµερα. 


Από την αρχή θα πρέπει να τονισθεί ότι η τραγική κακοδαιµονία του Κυπριακού λαού δεν ξεκινά 
επειδή ο Κυπριακός λαός εφάρµοσε το αναφαίρετο δικαίωµα της αυτοδιάθεσης, αλλά αντίθετα 
επειδή οι πάντες πεισματικά του αρνήθηκαν την εφαρµογή της αρχής αυτής (που υποτίθεται ότι και 
ο Ο.Η.Ε. υπερασπίζεται Και προωθεί µέσω του “χάρτη”). 


Σε µια συγκεκριμένη ιστορική περίοδο η ΕΙΚ πλειοψηφία ταύτισε την “αυτοδιάθεση” µε την “ένωση” 
που θεωρούσε τότε σαν την φυσιολογική κατάληξη της αποτίναξης του αποικιοκρατικού ζυγού. Τότε, 
όλες οι υπάρχουσες πολιτικές δυνάµεις (συμπεριλαμβανομένου και του ΑΚΕΛ), δεχόντουσαν πλήρως 
την συνταύτιση των δύο εννοιών (Αυτοδιάθεση-Ένωση). 


Η συγκεκριμένη ιστορική πορεία (η οποία κάθε άλλο παρά “άσχετη” ήταν, αφού αποσκοπούσε στην 
εξυπηρέτηση των Βρεττανικών και Τουρκικών συµφερόντων (αυτών που κατά πάσα πιθανότητα θα 
μας ξαναεγγυηθούν), κατάργησε τελεσίδικα πια µετά την εισβολή την ταύτιση των δύο αυτών όρων. 
Παρ’ όλα αυτά η ουσία της αρχής της αυτοδιάθεσης αυτής καθ’ εαυτής, παρ’όλο που κατασίγασε 
(από φόβο της προηγούμενης ταύτισης ίσως) δεν “έσβησε” πλήρως. Η θέση “(...) ν'αφεθούν οι Κύπριοι 
ν'αποφασίσουν µόνοι για το µέλλον τους µακρυά από ξένες επεμβάσεις, τι άλλο αποτελεί από 
παράφραση της επιθυμίας για εφαρµογή του κυρίαρχου και αναφαίρετου δικαιώματος των λαών γι’ 
αυτοδιάθεση; 


Στο πρόβλημα όµως μπαίνουν κι’ ορισμένα ρεύματα σκέψης που συντείνουν στην υπεραπλούστευση 
και ισοπέδωση των εννοιών. Το να µιλάς για εθνολογική “πλειοψηφία” και “μειοψηφία” δεν σε 
κατατάσει αναγκαστικά στις τάξεις των “σωβινιστών” όπως µερίδα “προοδευτικών” διατείνεται και 
θέλει να επιβάλει. Τα αριθµητικά µεγέθη μιλούν από µόνα τους και καθορίζουν την ορολογία ανάλογα 
και µε ακρίβεια. Εξάλλου και το συστηματικό πρόγραµµα εποικισμού που η Τουρκία ακολουθεί στην 
Κύπρο σε τι άλλο στοχεύει παρά στην ανατροπή της για αιώνες επικρατούσης δηµογραφικής 
πραγματικότητας; 


Αν ο υπερτονισµός της δηµογραφικής (και εθνολογικής) πραγματικότητας αποτελεί αμάρτημα που 
καταχωρείται σαν “σωβινισμός”, η απόκρυψή της από την άλλη είναι υποκριτική για “εξιλέωση” του 
“αμαρτωλού παρελθόντος” ή για την συγκάλυψη συγκεκριμένων σκοπιµοτήτων. 


Η ίδια ισοπέδωση γίνεται και μεταξύ “εθνικισμού” και “σωβινισμού”. Πράγματι παρατηρείται τον 
τελευταίο καιρό αναβίωση του εθνικισμού σαν διέξοδος από τις “φρόνιμες” στεγανές (και 
απελπιστικά άκαρπες και θνησιγενείς) διαδικασίες όπου όλα αυτά τα χρόνια το Κυπριακό πρόβλημα 
παραμένει εγκλωβισμένο (ακριβώς για να µην αποτελεί πρόβλημα). 


Παρενθετικά θα ήθελα να πω ότι ο εθνικισμός σαν γενικό πολιτικό ρεύμα απετέλεσε πραγματικότητα 
που άλλαξε άρδην το µέχρι τότε κυρίαρχο αποικιοκρατικό διεθνές καθεστώς στις δεκαετίες του 
50-60. 

Ο εθνικισμός σαν στοιχείο απελευθερωτικών-αντιαποικιακών κινημάτων, εμπερικλείει µια δυναμική 
που αντιστρατεύεται την διεθνή τάξη πραγμάτων και του διεθνούς καταμερισμού εργασίας που 
χωρίζει την ανθρωπότητα σε εκµεταλλευτές και εκµεταλλευμένους. 


Ταυτόχρονα όµως ο εθνικισμός σ’αυτή την ιστορική συγκυρία περιέχει µεν στοιχεία µιας δυναμικής 
για ξεπέρασµα των ιστορικών αυτών εμποδίων, οριοθετεί όµως και ο ίδιος (εθνικισμός) τα πολιτικά 
όρια που τον εμποδίζουν ν’αμϕισβητήσει ριζικά την υφιστάµενη τάξη πραγμάτων και να ξεπεράσει τα 
πολιτικά εμπόδια, επιτυγχάνοντας έτσι και τη διαλεχτική σύνδεση µε την υφή και οργάνωση της 
υπάρχουσας κοινωνικής δοµής. Σύγχρονα εθνικοαπελευθερωτικά κινήµατα όπως το Παλαιστινιακό 
και το Ιρλανδικό (Σημ.1) εμπεριέχουν ταυτόχρονα µε τον εθνικο-απελευθερωτικό χαρακτήρα τους τα 
στοιχεία µιας επαναστατικής κοινωνικής δυναμικής. Το µεν Παλαιστινιακό συγκρούεται µε την 
ύπαρξη ενός τεχνητού κράτους (Ισραήλ), καθώς και μ’ όλα τα µισό-φεουδαρχικά Αραβικά καθεστώτα 
της περιοχής. Πόσες μαχαιριές δεν δέχτηκαν οι Παλαιστίνιοι από τα “αδερφό” αραβικά κράτη; Οι 
Ιρλανδοί από την άλλη συγκρούονται µε τα κατάλοιπα µιας αποικιοκρατικής αυτοκρατορίας στην 
καρδιά της Ευρώπης, στα τέλη του 20ου αιώνα! 


Εκείνο που στην τελική ανάλυση είναι καθοριστικό στην όλη έκβαση των πραγμάτων είναι τόσο το 
αίσθηµα της εθνικής καταπίεσης που γεννά τον εθνικισμό όσο και το πολιτικο-κοινωνικό πρόγραµµα 
καθοδήγησης του εθνικο-απελευθερωτικού αγώνα για το ξεπέρασµα της μετέπειτα “ανεξαρτησίας” 
ένταξης στο κυρίαρχο διεθνές σύστηµα κατανομής της εργασίας (και της εξάρτησης). 


Το ιστορικά δυστύχηµα ταυ Κυπριακού λαού ξεκινά από το γεγονός ότι η κοινωνική εκείνη 
τάξη που κυριολεκτικά αφέθηκε να µονοπωλήσει την ηγεσία του εθνικο-απελευθερωτικού 
αγώνα για εφαρµογή της αρχής της αυτοδιάθεσης ήταν και είναι ιστορικά ανίκανη πλέον 
να ολοκληρώσει τον στόχο αυτό. 


Οι σημερινές συνθήκες είναι εκείνες της κοινωνικο-πολιτικής πια παρακμής της τάξης αυτής (20ος 
αιώνας), δηλαδή συνθήκες εντελώς διαφορετικές από εκείνες του 18ου-19ου αιώνα που σαν ιστορικά 
ανελισσόµενη τάξη έπαιξε προοδευτικό ρόλο οδηγώντας στη δηµιουργία ενιαίων εθνικών κρατών. 


Είναι από τη µια η ιστορική αυτή ανικανότητα της Ε/Κ άρχουσας τάξης και από την άλλη η 
συγκεκριμένη αποικιοκρατική πολιτική του “διαιρεί και βασίλευε” που 'δημιούργησε τις συνθήκες της 
εθνικής αντιπαράταξης στη Κύπρο. Η έλλειψη µιας εναλλακτικής πορείας άλλης από εκείνης που 
ήταν ιστορικά ξεπερασμένη επέτρεψε την εµπέδωση του διακοινοτικού µίσους και την απαρχή ενός 
άδικου κύκλου αίµατος που οδήγησαν στην απομόνωση της Τ/Κ µειονότητας. Κατά την πρώτη φάση 
της περιόδου αυτής οι Ε/Κ ήταν το πολιτικά κυρίαρχο στοιχείο, ενώ οι Τ/Κ απομονωμµένοι στους 
θύλακες τος καραδοκούσαν κάτω από την καθοδήγηση της Άγκυρας και της ΤΜΤ, που επιβλήθηκε 
πλέον σαν ηγεσία της κοινότητας για να πάρουν την “εκδίκηση” τους. Η τραγική χωρίς επιστροφή 
πορεία αρχίζει µε την αποχώρηση των ΤΚ από την ΠΕΟ. Οι σημερινοί ευχολόγοι της 
“επαναπροσέγγισης” Καλά είναι να κυττάξουν λίγο πίσω και ν' αναρωτηθούν τι έκαναν ή δεν έκαναν, 
τότε που κάποιες προοπτικές μπορούσαν να είναι βιώσιµες και πιο χειροπιαστές. Ανεξάρτητα µε τον 
τρόπο που ο Ντεκτάς, η ΤΜΤ και η Άγκυρα εκμεταλλεύτηκαν τα γεγονότα για σκοπούς προπαγάνδας 
για ολοκλήρωση των δικών τους άνοµων στόχων, είναι αντικειμενικό γεγονός ότι κατά την περίοδο 
1963-74, η Τ/Κ κοινότητα έζησε κάτω από θλιβερές συνθήκες που αποτελούσαν το πιο πρόσφορο 
έδαφος για την επίτευξη των πάρα-πέρα στόχων της Άγκυρας. 


Το 193-684 οι βιαιοπραγίες δεν περιορίστηκαν στις µάχες µεταξύ εµπολέμων αλλά επεκτάθηκαν και 
σε βάρος του άµαχου πληθυσμού γενικά, κυρίως όµως των Τ/Κ. 


Ο γραφών ήταν δεν ήταν τότε δέκα χρόνων όταν άκουγε τις αφηγήσεις για τα “κατορθώματα” του 
Σαμψών ενάντια στα γυναικόπαιδα της Οµορφίτας. 

Η προηγούµενη σφαγή των Κοντεμενιωτών στο Κίονελι ('57) δεν αποτελεί άλλοθι για συνέχιση της 
βαρβαρότητας. Αποτελούν απλώς σηµατοδότηση του µονόδροµου της μισαλλοδοξίας και του άδικου 
αιµατοκυλίσματος που οι Εγγλέζοι δροµολόγησαν. 


Το ναπαλµικό ολοκαύτωμα της Τηλλυρίας το 64, και φυσικά η µετέπειτα βαρβαρότητα του'74 
σφράγισαν ανεξίτηλα την ιστορική µνήµη και χάραξαν ακόµα πιο βαθειά τις ολάνοικτες πληγές στο 
σώμα του Κυπριακού λαού. 


Η έλλειψη µιας ευρύτερης κοινωνικο-πολιτικής προσέγγισης που να ενώνει τους Ε/Κ και Τ/Κ 
εργαζομένους, επέτρεψε ουσιαστικά την χειραγώγηση τους στο άρµα του σωβινισμού, ανεξάρτητα 
από τους οποιουδήποτε οραματισμούς για εθνική απελευθέρωση και ολοκλήρωση. Η Τ/Κ κοινότητα ή 
τουλάχιστον σ'ένα πρώτο στάδιο η ηγεσία της χρησιμοποιήθηκαν συνειδητά από την Βρεττανία και 
Τουρκία σαν τροχοπέδη για οποιαδήποτε προοπτική που θα έβαζε σ'αμφισβήτηση το διεθνές σίαϊιις 
αµο στην περιοχή. Ο προσεταιρισµός των Τ/Κ στους μηχανισμούς εξουδετέρωσης τέτοιων 
προοπτικών αμφισβήτησης συµφερόντων ξεκίνησε από πολύ νωρίς (αποικιοκρατικό νομοθετικό 
σώμα) και συνεχίστηκε σε διαρκώς επαυξηµένο στάδιο: επικουρική αστυνομία, διαιτητική θέση στο 
Ζυριχικό καθεστώς, η δηµιουργία της αντιδραστικής ΤΜΤ και τέλος η σηµερινή “ΤΔΒΚ” που 
καθιέρωσε την εξουσία της ΤΜΤ µέσα σε συνθήκες ΒΑΡΒΑΡΟΤΗΤΑΣ (εισβολή, μετακίνηση πληθυσμών, 
αποικισμός, εθνικός διαχωρισμός). Η για αιώνες κυρίαρχη πολιτικά Τ/Κ ηγετική κάστα στα χρόνια 
της Οθωμανικής κυριαρχίας και η μετέπειτα χρησιμοποίηση της από της αποικιοκρατική µηχανή που 
στη συνέχεια επιδεινώθηκε µε την καθιέρωση της αντιδραστικής σωβινιστικής Κεµαλικής ιδεολογίας 
(Παντουρκισµός), αποτέλεσαν σοβαρά εµπόδια στον αγώνα ενός κοινού μετώπου Ε/Κ-Τ/Κ για 
δηµιουργία του κοινού τους μέλλοντος. 


Η προσκόλληση ή υπεράσπιση των θεσμών που η τεχνητή αυτή αντιπαράταξη δημιούργησε, κάθε 
άλλο παρά δημιουργεί πρόσφορο έδαφος για µια νέα προοπτική, Και Κάθε άλλο παρά ΑΣΧΕΤΗ είναι. 


Το να ξεμπερδεύεις έτσι απλά µε τα συγκεκριµένα προβλήµατα που µια συγκεκριμένη ιστορική πορεία 
δημιούργησε, αποτελεί ΣΥΓΚΑΛΥΨΗ (συνειδητή ή ασυνείδητη) που κάθε άλλο συντείνει στη 
δρομολόγηση μεθοδεύσεων για ένα θετικό ξεπέρασµα των εμποδίων. 


Κάτω από το βάρος και το φως της εισβολής, υπήρξε µια έντονη τάση μεταξύ των Ε/Κ για 
ενδοσκόπηση, αυτοκριτική και εντοπισμό των εμποδίων του παρελθόντος για να µπορέσουµε στη 
συνέχεια να οριοθετήσουµε το µέλλον. Η ενδοσκόπηση αυτή ήταν οδυνηρή γιατί έγινε αργά µέσα σε 
συνθήκες που επέβαλε µια κατάσταση βαρβαρότητας. Παρ'όλες τις ταλαντεύσεις η τάση αυτή ήταν 
πολιτικά σωστή και αναγκαία, αν και συχνά οδήγησε σε ισοπεδώσεις του τύπου “οι Τ/Κ είναι αδέρφια 
µας” που αφαιρούν οποιαδήποτε κοινωνική προοπτική και δυναμική µέσα σ'ένα πλαίσιο εντελώς 
συναισθηματικό. Το πόσο “αδέρφια” μπορούν οι κοινοί Ε/Κ να νοιώσουν τους Τ/Κ της φασιστικής ΤΜΤ 
ή αντίστροφα: πόσο “αδέρφια” νοιώθουν οι κοινοί Τ/Κ τη δική µας ΕΟΚΑΑΒ’, είναι δύσκολο να 
συλληφθεί. Πιο σωστό θα ήταν ίσως ν'αναρωτηθούµε ποιοι Ε/Κ µεποιους Τ/Κ είναι αδέρφια. Αυτό 
ίσως αναλυθεί σε κάποιο άλλο άρθρο. 


Προς το παρόν όµως εκείνο που είναι σηµαντικό είναι ότι η ιστορική εκείνη τάση κριτικής ανάλυσης 
της πορείας µας χωρίς τις στενά εθνικιστικές παρωπίδες του παρελθόντος δεν πραγµατώθηκε µέσα 
στον Τ/Κ προοδευτικό χώρο, ίσως γιατί τώρα η Τ/Κ οντότητα έγινε πιο “κυρίαρχος του παιχνιδιού” 
και ο καταπιεστής. Είναι πάντα πιο δύσκολο όταν έχεις το “απάνω χέρι” να κάνεις κριτική ανάλυση 
που στο τέλος υποδαυλίζει τη δική σου “κυρίαρχη” θέση. Τα ίδια δεν έπαθαν και οι Ε/Κ στην δεκαετία 
του '60; - κι' αν δεν ερχόταν το “σοκ” της εισβολής ίσως να µην έκαναν την κριτική αυτή αναδρομή 
τουλάχιστον στην έκταση που την έκαναν. 


Η επιμονή του Οζγκιούρ, σε τελική ανάλυση στη “δημοκρατική” συγκάλυψη και υπεράσπιση θεσμών 

και καταστάσεων που δημιουργήθηκαν κάτω από τις συγκεκριμένες αυτές συνθήκες της 
αντιπαράθεσης (ΤΔΒΚ), συνηγορεί υπέρ της συνέχισης της βαρβαρότητας, άρα και της διαιώνισης 
ενός άδικου κύκλου αίματος. 


Όποια και αν είναι τα προσχήµατα για τον Οζκιούρ (“υπεράσπιση” των Τ/Κ, φόβος για αντίποινα 
(ΣΥΜ. 2) από τον κατοχικό στρατό ή την ΤΜΤ) η ΥΠΕΡΑΣΠΙΣΗ της “ΤΔΒΚ” και της βαρβαρότητας, 
ευνοεί στην τελική ανάλυση την ανάπτυξη σωβινιστικών αισθημάτων και τάσεων μεταξύ των Ε/Κ. 


Είναι εξάλλου τουλάχιστον σχήµα οξύµωρο να θεωρεί (και να υπερψηφίζει στην κατοχική “βουλή”) 
την “ΤΔΗΚ” σαν ιστορικά “προοδευτική” αναγκαιότητα - που όµως έγινε πραγματικά δυνατή από την 
συντονισμένη δράση της φασιστικής Τ/Κ ΤΜΤ και του Τούρκικου μιλιταρισμού και επεκτατισμού! 


Η παραδοχή από µέρους του Οζγκιούρ (παρά την αντίθεσή του) ότι οι έποικοι αποτελούν σήµερα µια 
ιστορικά ανεπιστρεπτί πραγματικότητα, ή ότι η (μελλοντική) ομοσπονδία θα εδράζεται στον εθνικά 
αμιγή χαρακτήρα των δύο γεωγραφικών περιοχών (άρα προσφυγές ξεχάστε τα σπίτια σας), 
συνηγορεί για τη διατήρηση και όχι για την ανατροπή της βαρβαρότητας. Καταστρέφει και δεν 
δημιουργεί συνθήκες για ένα κοινό µέτωπο Ε/Κ και Τ/Κ. Εντάσσεται σε µια πολιτική “εκδίκησης” για 
το παρελθόν (163-'74). Ποτέ όµως µια βαρβαρότητα δεν αναίρεσε ή ανέτρεψε µια άλλη προηγούµενη 
βαρβαρότητα (αν παραδεχτούμε σαν “βαρβαρότητα” την κατάσταση στην οποίαν ζούσαν οι Τ/Κτο 
'63-'74). 





Αν... “δεν µπορεί να νοηθεί ελεύθερος ο λαός εκείνος που καταπιέζει ένα άλλο”, τότε θάθελα να ξέρω 
πόσο “ελεύθερος” νοιώθει ο Οζκιούρ και οι λοιποί Τ/Κ προοδευτικοί. Η εµµονή του Οζκιούρ σε µια 
ουσιαστικά “εκδικητική” πολιτική, (συµπλέοντας έτσι µε τους Τ/Κ αντιδραστικούς κύκλους καθώς και 
µε την επεκτατική πολιτική της Άγκυρας) συντελεί στην διαιώνιση του κλίµατος της τεχνητή 
αντιπαράθεσης και του άδικου κύκλου αιµατοκυλίσματος. Γιατί εκεί που υπάρχει καθεστώς αδικίας 
και µάλιστα τόσο βάναυσα κατάφωρης όπως συμβαίνει στην περίπτωση µας, αργά ή γρήγορα 
επέρχεται η “έκρηξη”. 


Είναι µέσα σε αυτά τα πλαίσια που η ομοσπονδία Κάθε άλλο παρά συνειδητή θεληµατική επιλογή 
αποτελεί για τους Ε/Κ. Ο ίδιος ο Μακάριος µάλιστα διακήρυξε ότι “η αποδοχή τη ομοσπονδιακής 
λύσης αποτελεί οδυνηρή παραχώρηση”. Υπάρχουν εξάλλου και εκθέσεις από τον ίδιο τον Ο.Η.Ε. (προ 
του '74) που επισημαίνουν το αδύνατο της βιωσιμότητας της ομοσπονδιακής λύσης, λόγω των 
κυπριακών μεγεθών (πληθυσµιακών, γεωγραφικών, οικονοµικών). Εξάλλου το γεγονός και µόνο ότι 
τα “προσχέδια” µιας συµβιβαστικής φόρµουλας συνταγματικής λύσης “μαγειρεύονται” στες γνωστές 
“φιλικές” καγκελλαρίες προτού σερβιριστούν στο “μενού” του Ο.Η.Ε. κάθε άλλο παρά ενθαρρυντική 
ένδειξη αποτελεί. Η εμπειρία της Ζυρίχης ήταν µέχρι τώρα αρκετά οδυνηρή για να µας 
παραδειγµατίσει όλους Ε/Κ και Τ/Κ, όσους ενδιαφέρονται για ένα κοινό µέλλον σε µια κοινή πατρίδα. 
Η διεξαγωγή διαπραγματεύσεων στα στεγανά τη µυστικής διπλωματίας μεταξύ των αντιδίκων 
εθνικών τµηµάτων της άρχουσας τάξης, εκτός του ότι αναπαράξει και πολλαπλασιάζει την 
καχυποψία και µισαλλοδοξία, διαιωνίζει τις πραχτικές διαδικασίες που αντιστρατεύονται µανιακά το 
δικαίωµα εφαρµογής του δικαιώματος για αυτοδιάθεση ολόκληρου (και όχι τεµαχισµένου) του 
Κυπριακού λαού. 


Η μονοπώληση της διαχείρισης της µοίρας του Κυπριακού λαού, απ' αυτούς που για πάνω από 30 
χρόνια απόδειξαν έµπρακτα την ιστορική τους αδυναμία να ξεπεράσουνε τον κύκλο της εθνικής 
αντιπαράθεσης, δεν προδικάζει τίποτα το καλό για όσους οραματίζονται µια Κύπρο χωρίς 
συρματοπλέγµατα του μίσους. 


Η προοπτική του ξεπεράσµατος των σημερινών αδιεξόδων βρίσκεται στην δηµιουργία των 
προὐποθέσεων µιας νέας κοινωνικής προοπτικής, που να µπορεί να συνενώνει και όχι να διαχωρίζει 
τον Κυπριακό λαό σε εθνικές πλειοψηφίες και µειοψηφίες (έστω κι' αν αυτές υπάρχουν). Το µέλλον 

της πορείας αυτής ανήκει στις κοινωνικές εκείνες δυνάµεις, που ανεξάρτητα από εθνική ταυτότητα 
δεν έχουν ιστορικά αντικρουόμενα συμφέροντα. Το τραγικό είναι ότι στην Κύπρο και από τις δύο 
µεριές της γραμμής του Αττίλα απουσιάζουν οι πολιτικά οργανωμένες εκείνες ηγεσίες που να 
μπορούν να μετουσιώσουν αυτή την προοπτική σε πράξη. Ανεξάρτητα όµως από αυτή την 
πραγματικότητα μπορούν από τώρα να δρομολογηθούν οι πραχτικές εκείνες διαδικασίες της 
συνένωσης, πέρα από τις γενικολογίες της “επαναπροσέγγισης”. 


Η ανοιχτή συζήτηση των προβλημάτων μεταξύ των εκλελεγµένων αντιπροσώπων Ε/Κ και Τ/Κ 
(συνταχτική συνέλευση;), εκτός του ότι βραχυκυκλώνει το σερβίρισµα ξενόφερτων πλαισίων 
“λύσης”, µπορεί να αποτελέσει πραχτικό βήµα επαναπροσέγγισης. Το µέτρο αυτό αφαιρεί επίσης απο 
τον Ντεκτάς το “δικαίωμα” σφετερισμού της αντιπροσώπευσης των Τ/Κ. Ο Ντεκτάς ούτε νομοθετικά 
έχει αυτό το δικαίωµα αφού κατ' οµολογίαν των ίδιων των Τ/Κ στηρίζει την παραμονή του στην 
“εξουσία” στις ψήφους των εποίκων, δηλαδή µη Κύπριων, και άρα σφετεριστών των δικαιωμάτων του 
Κυπριακού λαού στο σύνολο του. 





Αν πρόκειται οι δημιουργικές δυνάµεις της Κυπριακής κοινωνίας να συνεργασθούν για την 
δηµιουργία ενός μέλλοντος κοινής ευτυχίας, θα πρέπει από τώρα να στοχεύουν στο κοινό µέτωπο για 
την δηµιουργία των προὐποθέσεων αυτών του κοινού µας μέλλοντος. Αν περιμένουμε ευχολογικά να 
συμβεί αυτό όταν θα µας έχουν ήδη δώσει τον “κορσέ” του συντάγματος της νέας “λύσης” που θα 
µας ετοιµάσουν, θάναι τότε πια αργά για τις “ζωντανές δυνάμεις” τη κοινωνίας να διαμορφώσουν το 
κοινό µας µέλλον. Το µέλλον µας θα είναι ήδη υποθηκευµένο. 


Καιρός είναι να θεωρήσουμε Ε/Κ και Τ/Κ ότι είµαστε αρκετά ενήλικες για να πάρουµε κυριαρχικά την 
τύχη µας στα δικά µας χέρια. Οι “ζωντανές δημιουργικές δυνάμεις” θα πρέπει να το αντιληφθούμε 
αυτό τώρα κι'όχι µετά. 


Διαφορετικά φοβάμαι πως ο κύκλος του αίµατος και της αντιπαράθεσης στις ζωτικές αυτές 
συντεταγμένες της Ανατολικής Μεσογείου, θα συνεχισθεί, µε ή χωρίς ένα νέο δοτό σύνταγμα. 


ΣΗΜ. 1 


Ορισµένων προοδευτικών θα σηκωνόταν η τρίχα αν άκουγαν ορισμένα σχόλια Παλαιστινίων ή 
ἱρλανδών αγωνιστών για Εβραίους και Άγγλους αντίστοιχα. Δεν άκουσα όµως κανένα “προοδευτικό” 
να τους κατηγορεί για “σωβινιστές” κλπ. παρ'όλες τις ακρότητες και ωμότητες στις οποίες τα 
κινήματα αυτά κάποτε καταφεύγουν. Αντίθετα: κανείς δεν χάνει ευκαιρία να δηλώνει την χωρίς 
όρους υποστήριξή του στα εθνικιστικά αυτά κινήματα. 


Στην Κύπρο φτάσαμε δυστυχώς στο εξευτελιστικό σηµείο να χαρακτηρίζεται από μερικούς 
(ψιθυριστά προς το παρόν) ο πόθος της επιστροφής σαν “σωβινισμός” (5ἱς). Δύο µέτρα δύο σταθμά... 
είναι πιο ανώδυνο να υποστηρίζεις τ'αναφαίρετα δικαιώµατα των Παλαιστινίων απ'εκείνα των 
Κυπρίων προσφύγων! 


ΣΗΜ. 2 


Οι “προοδευτικοί” Ε/Κ οµοϊδεάτες του Οζγκιούρ συχνά αναφέρουν το “επιχείρημα” αυτά. “Ξεχνούν” 
ότι βασικές πολιτικές-κοινωνικές ΑΡΧΕΣ δεν υποστηρίζονται ευκαιριακά, ανάλογα µε τις 
περιστάσεις, αλλά ΠΑΝΤΟΤΕ και ανεξάρτητα από τις ΑΝΤΙΞΟΟΤΗΤΕΣ. Καθόλου δεν παραγνωρίζουµε 
όµως τις υπαρκτές αντιξοότητες. Άλλο η ταχτική προσαρμογή ανάλογα µε τις συνθήκες, κι άλλο η 
στρατηγική εγκατάλειψη αρχών. 

Κυπριακό Κινηματικό Αρχείο 

Είναι επίσης “παράδοξο” που ο Οζγκιούρ δέχεται την αρχή της χωριστής εφαρµογής της Αρχής της 
Αυτοδιάθεσης για την Τ/Κ μειονότητα, δεν διανοείται όµως κάτι τέτοιο για τους Κούρδους της 
Τουρκίας. Δυο µέτρα και δύο σταθμά, .... 


ΣΗΜ. 3 


Το άρθρο αυτό γράφτηκε προτού ανακοινωθεί η “καταδίκη” του Οζγκιούρ για “εξύβριση” του 
Ντεκτάς, που υποχρεώνει τον Οζγκιούρ αε καταβολή αστρονομικού χρηματικού προστίµου. Η τυχόν 
καταβολή του προστίµου αυτού καθιστά προβληματική και ίσως µάλιστα οδηγήσει στην αναστολή 
της λειτουργίας της “Γιενή Ντουζέν” που θ'αναγκαστεί να πουλήσει τα μηχανήματα της για να 


πληρώσει το βαρύτατο πρόστιµο. 


Πιστεύουμε στην χωρίς παραχωρήσεις και υποκριτικές ωραιοποιήσεις συζήτηση εκεί που υπάρχει 
διαφωνία αρχών. Πιστεύουμε όµως ταυτόχρονα στην χωρίς όρους υπεράσπιση των δημοκρατικών 
ελευθεριών, στην προκειμένη περίπτωση στην ελευθερία έκφρασης του Οζγκιούρ και της “Γιενή 
Ντουζέν” .Η υποστήριξη αυτή όµως κάθε άλλο παρά επιβάλλει την “δημοκρατικοποίηση” ενός 
κατοχικού καθεστώτος-μαριονέττα. Αντίθετα, επιβάλλει τη διάλυσή του, Και µάλιστα το 
γρηγορότερο δυνατό. Δεν µπορεί να υπάρξει βαρβαρότητα µε “ανθρώπινο πρόσωπο”. 


ΣΗΜ. 4 
Ξαναδιαβάζοντας το άρθρο βλέπω ότι σε µερικά σηµεία ξεφεύγει κάπως από το να είναι µια 


απάντηση στους Περιστιάνη-Λυσιώτη. Μπορεί λοιπόν να λεχθεί άτι η αρχική πρόθεσή µου γι αυτή την 
απάντηση επεκτάθηκε και σ’΄άλλα σηµεία για ανάπτυξη / εντοπισμό και άλλων σχετικών θέσεων. 





χρηστός ηλιάδης 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 30), 
Δεκαετία 1980-1989, 1988, Λευκωσία, Λευκωσία (νότια), Κυπριακό Πρόβλημα, Ομοσπονδία 

ακόµα ένας ελληνοκύπριος σοσιαλπατριώτης - µερικές 
παρατηρήσεις µε ευκαιρία το άρθρο του Χ. Ηλιάδη 
(διάλογος) 


Το άρθρο του Χ. Ηλιάδη στο τεύχος του Μάρτη του Εντός των Τειχών για το Κυπριακό εµφανίζεται 
να κάνει µια αριστερή ριζοσπαστική κριτική σε απόψεις που εµφανιστήκαν σε προηγούμενα τεύχη. 
Ακόμα παραπάνω, φιλοδοξεί να κάνει Και µια συνολικότερη κριτική στις θέσεις άλλων αριστερών. 


Οι βασικές του θέσεις ωστόσο δεν διαφέρουν από τις θέσεις των υπολοίπων παρά µόνο σε λίγα 
σηµεία. Συµφωνεί µε όλους τους άλλους ότι το Κυπριακό είναι εθνικοαπελευθερωτικό και 
αντικατοχικό ζήτημα, ότι είναι δημιούργημα κύρια του ιμπεριαλισμού, και φυσικά δεν παραλείπει να 
χρησιμοποιήσει και αυτός τους Παλαιστίνιους και τους καθολικούς της Β. Ιρλανδίας σαν τα ηρωικά 
παραδείγματα που πρέπει να μιμηθούν οι ελληνοκύπριοι. Μια παροµοίωση που “ξεχνά” την τεράστια 
κοινωνική και οικονομική απόσταση που χωρίζει ακόµα και τώρα τους τουρκοκύπριους από τους 
ελληνοκύπριους. Ούτε καν περνάει από το μυαλό του Χ. Ηλιάδη ή των υπολοίπων, να αναρωτηθούν 
µήπως υπάρχει κάποια αντίφαση ανάµεσα στην παροµοίωση των ελληνοκυπρίων που ήταν η 
προνομιούχα και κυρίαρχη εθνότητα µε τους εξαθλιωµένους Παλαιστίνιους και τους καταπιεσµένους 
καθολικούς της Βόρειας Ιρλανδίας. Αν υπάρχουν κάποιοι που έχουν πολύ περισσότερα κοινά µε 
αυτούς, αυτοί είναι οι τουρκοκύπριοι. 


Οι διαφωνίες του (προφανώς µε το ΑΚΕΛ, το οποίο εκφράζει την κυρίαρχη αριστερή πολιτική) εκτός 
από την «αδιάλλακτη απορριπτική» στάση του απέναντι στην λύση της Οµοσπονδίας, αφορούν 
βασικά το ποιός μπορούσε και µπορεί να κάνει αυτόν τον «εθνικο-απελευθερωτικό αγώνα» για την, 
όπως γράφει, «αυτοδιάθεση ολόκληρου (και όχι τεµαχισµένου) του κυπριακού λαού», γράφει: 


«Το ιστορικό δυστύχηµα του Κυπριακού λαού ξεκινά από το γεγονός ότι η κοινωνική εκείνη τάξη που 
κυριολεκτικά αφέθηκε να µονοπωλήσει την ηγεσία του εθνικο-απελευθερωτικού αγώνα για εφαρµογή 
της αρχής της αυτοδιάθεσης ήταν και είναι ιστορικά ανίκανη πλέον να ολοκληρώσει τον στόχο 
αυτό». 


41] 


Με αυτή την θέση είναι που διεκδικεί µια “πιο αριστερή” τοποθέτηση από το ΑΚΕΛ. 


Βέβαια ούτε αυτό δεν είναι πρωτότυπο. Η "Αριστερή Πτέρυγα της ΕΔΕΚ" και διάφοροι άλλοι την 
βρίσκουν εδώ και καιρό καταγγέλλοντας όλους τους ελληνοκύπριους κεφαλαιοκράτες σαν “πιόνια”, 
“ανίκανους”, “αδύναμους”, και άλλα παρόμοια κοσµητικά επίθετα, που δυστηχώς δεν τους αξίζουν 
καθόλου. Και αυτοί επίσης υποστηρίζουν, όπως και ο Χ. Ηλιάδης, ότι µόνο η εργατική τάξη 
(υποθέτουμε ότι αυτήν εννοεί και ο Χ. Ηλιάδης µε το χαριτωμένο και ποιητικό χαρακτηρισμό οι 
“δημιουργικές δυνάμεις”) µπορεί να ολοκληρώσει αυτόν τον απελευθερωτικό αγώνα, µε τον 
σοσιαλισμό (αυτό που υποθέτουμε πάλι ότι εννοεί ο Χ. Ηλιάδης µε την φράση “νέα κοινωνική 


προοπτική”. Γιατί τόσο τακτ άραγε;). 


Ο εθνικοαπελευθερωτικός αγώνας”, η προσπάθεια για να “ξαναενωθεί η Κύπρος”, το ρίξιµο των 
ευθυνών στους μεγάλους και ξένους ιµπεριαλιστές, είναι κοινά χαρακτηριστικά όλων. Οι διαφορές 
τους βρίσκονται στο ποιος και πως µπορεί να κάνει µε επιτυχία αυτόν τον “εθνικοαπελευθερωτικό 
αγώνα”. Για την κυρίαρχη αριστερή πολιτική χρειάζεται η συμμαχία µε το πατριωτικό κομμάτι της 
αστικής τάξης, για τους επικριτές της από τα “αριστερά”... “µόνο η εργατική τάξη” µπορεί να το 
πετύχει “παλεύοντας για τον σοσιαλισμό”. 


Στην πραγματικότητα, παρόλα όσα μοιάζουν να χωρίζουν όλους αυτούς, το κύριο χαρακτηριστικό 


Κυπριακό Κινηματικό Αρχείο 
Ογργις Μονεππεηῖς ΑγεΠίνθ 

τους είναι ο σοσιαλπατριωτισµός, για να χρησιμοποιήσουμε τον τόσο πετυχημένο χαρακτηρισμό που 
καθιέρωσε το διεθνιστικά εργατικό κίνηµα των αρχών του αιώνα µας (Λένιν, Ρόζα Λούξεμπουργκ, 
Κάρλ Λήμπνεχτ και γενικά τα διεθνιστικά εργατικά κόµµατα που µετά ίδρυσαν την Κομμουνιστική 
Διεθνή), για τους όµοιους τους που συνδιάζαν την σοσιαλιστική αριστερή, ακόµα και διεθνιστική 
φρασεολογία µε την υπεράσπιση στην πράξη των συµφερόντων του δικού τους έθνους, δηλαδή µε µια 
πατριωτική πολιτική. 


Μια κριτική αυτής της πολιτικής µαζί µε µια γενικότερη ανάλυση του Κυπριακού, έχουµε κάνει στο 
βιβλίο µας "ΤΟ ΚΥΠΡΙΑΚΟ και τα Διεθνιστικά Καθήκοντα των Ελληνοκυπρίων Επαναστατών". 


Εδώ, στον µικρό αναπόφευκτα χώρο ενός άρθρου σε ένα περιοδικό, το περισσότερο που μπορούμε να 
κάνουμε είναι να χρησιμοποιήσουμε το άρθρο του Χ. Ηλιάδη σαν µια ευκαιρία για να δείξουµε μερικές 
από τις αντιφάσεις του σοσιαλπατριωτισμού δεξιού και “αριστερού”. 








Ο τουρκοφάγος Σαμψών µε την τούρκικη σηµαία, λάφυρο από κάποια µάχη του 
«εθνικοαπελευθερωτικού» αγώνα που έκαµνε εναντίον των τουρκοκύπριων το 1964-64 





Και πρώτα το περίφημο αυτό «κυρίαρχο και ανφαίρετο δικαίωµα αυτδιάθεσης». 


Ο Χ. Ηλιάδης δεν εννοεί βέβαια το «δικαίωµα της αυτοδιάθεσης» όπως το εννοεί ο ΟΗΕ, τον οποίο 
ειρωνεύεται αρκετά (καµιά αντίρρηση σε αυτό). Προφανώς θέλει να το εννοεί όπως καθιερώθηκε από 
την παράδοση του επαναστατικού εργατικού κινήματος, ιδιαίτερα από τον Λένιν, που όλοι 
χρησιμοποιούν σαν αυθεντία σε αυτό το ζήτημα. Μόνο που ο Λένιν το εννοούσε «λίγο» διαφορετικά: 

«Ο Γκόρτερ τάσσεται ενάντια στην αυτοδιάθεση της χώρας του, αλλά υποστηρίζει την αυτοδιάθεση 
των Ολλανδιών Δυτικών Ινδιών, που καταπιέζονται από το δικό του' έθνος. Είναι µήπως εκπληκτικό 
το ότι βλέπουμε σ'αυτόν έναν ειλικρινή διεθνιστή και συνάδελφο στις αναλήψεις... Οι γενικές και 
βασικές αρχές του Μαρξισμού θέτουν αναμφίβολα το καθήκον να αγωνιζόµαστε για ελευθερία 
αποχωρισμού των εθνών που καταπιέζονται από το δικό σου' έθνος, όµως δεν απαιτούν βεβαίως η 
ανεξαρτησία ειδικά της Ολλανδίας να μετατραπεί σε ζήτημα µεγάλης σημασίας - η Ολλανδία, που 
υποφέρει πάρα πολύ από την στενή, σκληρή, εγωιστική Και γελοία απομόνωση: ας καεί ολόκληρος ο 
κόσμος, εµείς δεν ανακατευόµαστε σ'αυτό...» (1) 


Ο Λένιν δεν ήταν µε κανένα τρόπο ο µανιακός υποστηρικτής της πάλης για την αυτοδιάθεση του 
έθνους “μας”, όπως θα τον ήθελαν οι σημερινοί σοσιαλπατριώτες. Αντίθετα, για αυτόν η υποστήριξη 
του δικαιώματος της αυτοδιάθεσης ήταν καθήκον εἰδικά των σοσιαλιστών του έθνους που 
καταπίεζε, του έθνους που είχε να χάσει από την εφαρµογή του δικαιώματος για αυτοδιάθεση µέχρι 
του αποχωρισμού, και όχι των σοσιαλιστών του καταπιεσµένου έθνους, εκείνου που ζητούσε τον 
αποχωρισµό ή την εθνική ανεξαρτησία κλπ. 


Όσο για την τόσο “μαχητική” επιμονή στην εφαρµογή του δικαιώματος για αυτοδιάθεση “ολοκλήρου 
(και όχι τεμαχισµένου) του Κυπριακού λαού”, είχε και για αυτό κάτι να πει ο Λένιν: 


«Το δικαίωµα του αποχωρισμού προὐποθέτει την διευθέτηση του προβλήματος από το κοινοβούλιο 
(βουλή, δημοψήφισμα, κλπ) της αποσχιζοµένης περιοχής όχι από ένα κεντρικό κοινοβούλιο»(2) 





Μια τέτοια θέση για «αυτοδιάθεση του λαού σαν σύνολο» εκτός από τους Κυπριανού, Βασιλείου, 
Λυσσαρίδη και τους υπόλοιπους, βολεύει µια χαρά και την Θάτσερ στην Ιρλανδία, και τους Ισπανούς 
αστούς σε σχέση µε τους Βάσκους, και τους Τούρκους σε σχέση µε τους Κούρδους, και... και., και 
χωρίς τέλος. 


Και είναι αυτή η πολιτική από την οποία παρασύρεται ο Χ. Ηλιάδης για να γράψει ίσως το πιο αφελές 
(λέμε αφελές, για να µη πούμε τίποτα χειρότερο) από όλα όσα γράφει: «είναι πιο ανώδυνο να 
υποστηρίζεις τα αναφαίρετα δικαιώµατα των Παλαιστινίων απ’ εκείνα των Κυπρίων προσφύγων» 


Φυσικά εννοεί τους ελληνοκυπρίους πρόσφυγες, γιατί κανείς δεν κατηγορεί την ελληνοκυπριακή 
κυβέρνηση ότι δεν επιτρέπει στους τουρκοκυπρίους πρόσφυγες να γυρίσουν. Έτσι και αλλιώς όµως 
όλοι ξεσχίζονται για τα δικαιώµατα των ελληνοκυπρίων προσφύγων. Πόσο 'επώδυνο' είναι άραγε να 
υποστηρίζεις µαζί τον Χρυσόστομο, τον Κυπριανού, τον Βασιλείου, τον Παπαιωάνου και βάλε, το 
«δικαίωµα επιστροφής όλων των προσφύγων»; Ποιος θα σε καταδιώξει για αυτό στην νότια Κύπρο; Ο 
µόνος από τον οποίο κινδυνεύεις ίσως να “ενοχληθείς” είναι το ΡΙΚ, που θα σε κυνηγάει να 
κινηµατογραφήσει όπως έκανε και µε τις «Γυναίκες που Επιστρέφουν». 


Και ποιος από την «ανίκανη άρχουσα τάξη» µας θα σε θυµατοποιήσει όταν κατηγορείς τον Οζγκιούρ 
όπως κάνει ο Χ. Ηλιάδης ότι; 


«Η παραδοχή από µέρους του Οζγκιούρ (παρά την αντίθεση του) ότι οι έποικοι αποτελούν σήµερα µια 
ιστορικά ανεπίστρεπτη πραγματικότητα, ότι η (μελλοντική) ομοσπονδία θα εδράζεται στον εθνικά 
αμιγή χαρακτήρα των δύο γεωγραφικών περιοχών (άρα πρόσφυγες ξεχάστε τα σπίτια σας), 
συνηγορεί για τη διατήρηση και όχι για την ανατροπή της βαρβαρότητας... Ποτέ όµως µια 
βαρβαρότητα δεν αναίρεσε ή ανέτρεψε µια άλλη προηγούµενη βαρβαρότητα (αν παραδεχτούμε σαν 
'βαρβαρότητα' την κατάσταση στην οποία ζούσαν οι Τ/Κ το 63-74» 








«Να φύγει και ο τελευταίος έποικος» Να η γνήσια Και απεγνωσµένη κραυγή των ελληνοκυπρίων 
αστών. Και η αριστερή χορωδία από δίπλα, είτε είναι µεγάλο κόµµα σαν το ΑΚΕΛ είτε ένας μοναχικός 

σοσιαλπατριώτης σαν τον Χ. Ηλιάδη, κρατά το ίσο. 


Οι οµάδες λαϊκής πολιτοφυλακής το 1964 υπό το 
Βάσο Λυσσαρίδη απελευθερώνουν τον τότε σκλαθω- 
µένο Πενταδάκτυλο. 





Άλλοι προσπαθούν να «ξεχαστεί» το 1963-64 και άλλοι συνεχίζουν να καμαρώνουν για εκείνα τους τα 
κατορθώματα... από προεκλογικό φυλλάδιο του Λυσσαριδη για τις προεδρικές του '88. 





Κανείς όµως από όσο ξέρουμε δεν έκανε και την γκάφα να συνδέσει αυτή την απαίτηση µε το 
επιχείρηµα «Ποτέ όµως µια βαρβαρότητα δεν αναίρεσε ή ανέτρεψε µια άλλη προηγούµενη 
βαρβαρότητα». Τελικά κάπου πρωτοτύπησε ο Ηλιάδης. 


Αν το διώξιµο από την βόρεια Κύπρο των πάνω από 60,000 πάµφτωχων εποίκων από την Ανατολία 
δεν θάναι και αυτό “βαρβαρότητα”, τότε αναρωτιόµαστε τι θάναι άραγε; Θρίαμβος του πολιτισμού; 
Πιστεύει κανείς ότι κάτι τέτοιο θα μπορούσε να γίνει χωρίς την πιο βάρβαρη βία, είτε των ελληνικών 
και ελληνοκυπριακών όπλων, είτε ακόµα και των τουρκικών, αν οι δύο αστικές τάξεις για 


οποιοδήποτε λόγο έρθουν σε κάποια συμφωνία; 


Η αντίφαση της υποστήριξης τέτοιων θέσεων από αριστερούς είναι τόσο µεγάλη ώστε να επιτρέπει 
ακόµα και στον δεξιό ΔΗΣΥ, που στεγάζει πολλούς από τους τουρκοφάγους της περιόδου '63 - 74, να 
δίνει µαθήµατα στοιχειώδους ανθρωπισμού στο ΑΚΕΛ και να βγαίνει σε όλους αυτούς από τα 
αριστερά: 


«Θα σταθούμε για λίγο στην πομπώδη διακήρυξη Παπαϊωάννου - µέσω Χαραυγής - ότι 'το ΑΚΕΛ 
ουδέποτε δέχθηκε ή θα δεχθεί λύση του Κυπριακού που να µην διαλαμβάνει την απομάκρυνση και του 
τελευταίου στρατιώτη όπως και του τελευταίου έποικου από την Κύπρο. 


Επαναλαμβάνουµε ότι για λόγους αρχής θεωρούμε σωστή την πιο πάνω τοποθέτηση «ε, µα 


φυσικά....Σ Όμως, αν και όταν έλθει η ώρα να ζητήσουμε την εφαρµογή της, θα συναντήσουμε 
δύσκολα προβλήµατα ακόµα και στο θέµα της αποχώρησης και του τελευταίου εποίκου... 

Σχετικά µε το θέµα τούτο ο πρόεδρος του Δημοκρατικού Συναγερμού κ. Γλαύκος Κληρίδης, μιλώντας 
στην βουλή για τους προὐπολογισμούς τον Φεβρουάριο του '82 είπε και τα εξής: 


«Ο αριθµός των εποίκων από 35,000 που ήταν φτάνει σήµερα τις 62,000. Δηλαδή ξεπέρασε το ήμισυ 
του Τουρκοκυπριακού πληθυσμού ο οποίος πριν από την εισβολή ήταν 110,000. Και αν συνεχίσει 
αυτός ο ρυθµός εποικισμού (δεδομένου µάλιστα ότι πολλοί έποικοι νυμφεύονται τουρκοκύπριες και 
τεκνοποιούν στην Κύπρο) πως θα διαχωριστούν οι οικογένειες σε µια πιθανή λύση του Κυπριακού 
προβλήματος; Τι θα κάνει ο κ. Παπαϊωάνου; θα ζητήσει να σταλούν οι έποικοι στην Τουρκία και να 
µείνουν εδώ οι γυναίκες τους;...» (3) 


Όσο για την 'ανίκανη - ελληνοκυπριακή άρχουσα τάξη, δεν υπάρχει ούτε µια αναφορά στο άρθρο του 
Χ. Ηλιάδη για την ταχύτητα µε την οποία αυξάνει, µαζί µε την Ελληνική, την στρατιωτική της 
δύναμη. Περίεργο που δεν µας πρότεινε και αυτός µια “Λαϊκή Πολιτοφυλακή” για να ξεπεράσουμε την 
“ανικανότητα” της να διεξάγει τον “εθνικοαπελευθερωτικό αγώνα”. 


Αν γίνει τελικά ένας ελληνοτουρκικός πόλεμος, και τον κερδίσει η Ελλάδα (αποκλείεται δηλαδή; 
γιατί να είναι µόνο η ελληνοκυπριακή και ελληνική αστική τάξη “ανίκανες”) και έτσι “επιβάλει την 
διάλυση ενός κατοχικού καθεστώτος-μαριονέττα”, όπως επιθυμεί ο Χ. Ηλιάδης, αναρωτιόµαστε τι θα 
λέει τότε και αυτός και οἱ υπόλοιποι “αριστερότεροι του ΑΚΕΛ” σοσιαλπατριώτες για την “ανίκανη” 
αστική “μας” τάξη, και για τον ρόλο που έπαιζαν οι ίδιοι τον καιρό που θάπρεπε σαν αριστεροί να 
αντιστέκονται στα επιθετικά της σχέδια. 


Εκδοτική Οµάδα "Εργατική Δημοκρατία" 

1. Λένιν “Ζητήματα Εθνικής Πολιτικής και Προλεταριακός Διεθνισμός” σελ. 159 
2. Λένιν “Κριτικά Σηµειώματα για το Εθνικό ζήτημα” Αγγλική Έκδοση σελ. 93 

3. “ΑΛΗΘΕΙΑ” 18/4/87, “ΟΙ ΘΕΣΕΙΣ ΤΟΥ ΔΗΣΥ Ε' µέρος” 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 31), 
Εργατική Δημοκρατία (Ομάδα), Δεκαετία 1980-1989, 1988, Λευκωσία, Λευκωσία (νότια), Κυπριακό 
Πρόβλημα 


ΕΓΟΠΙ: 

Αυτό το άρθρο αποτελεί το πρώτο µέρος ενός άρθρου που κυκλοφόρησε σε δύο µέρη. Το δεύτερο µέρος κυκλοφόρησε 
στο Τεύχος 34 του περιοδικού Εντός των Τειχών. 


διεθνισµός-αυτοδιάθεση ή ισοπέδωση χωρίς όρια; µια 
απάντηση στην εκδοτική οµάδα «Εργατική Δημοκρατία» 
(διάλογος) 


χρήστος Ηλιάδης 
1. Εισαγωγή 


Ο διάλογος γύρω από το “εθνικό ζήτημα” στην Κύπρο φαίνεται να παίρνει ενδιαφέρουσα εξέλιξη µια 
και στον “χορό” μπαίνει και η οµάδα "Εργατική Δημοκρατία" (Ε.Δ.) που στο προηγούμενο τεύχος του 
"Εντός των Τειχών" απαντά µε δικό της “καυστικό” άρθρο σε δικό µου προηγούμενο άρθρο που 
δημοσιεύτηκε και πάλιν στο “Εντός” τον Μάρτη του '88. 


Ουσιαστικά το άρθρο της Ε.Δ. θέλει να παρουσιάζεται ότι επιχειρεί µια διεθνιστική τοποθέτηση στο 
“εθνικό ζήτημα” σε αντιπαράθεση µε την δική µου “σοσιαλπατριωτική”, όπως προσπαθούν να πείσουν 
τοποθέτηση, Ιδιαίτερα στον εκτός του ΑΚΕΛ αριστερό χώρο. 


Θ' αντιπαρέλθω το “πολεμικό” στυλ της Ε.Δ. και τις ειρωνικές αιχμές που άφθονα χρησιμοποιεί και θ' 
αφήσω ταυτόχρονα τα µέλη της κίνησης “Οι Γυναίκες επιστρέφουν” (που παρεμπιπτόντως γίνονται 
αντικείµενο ειρωνείας στο άρθρο της Ε.Δ.) να υπερασπίσουν οι ίδιες την κίνησή τους, και τους 
σκοπούς τους. 


Όμολογώ όµως ότι περίµενα µια πιο έντιµη παρουσίαση από µέρους της Ε.Δ. των θέσεων που αρχικά 
ανέπτυξα. Η εκλεκτική παράθεση αποσπασμάτων του προηγούμενου άρθρου µου, η απόκρυψη άλλων 
και η προσπάθεια ταύτισης των θέσεων µου µε διάφορους “Τουρκοφάγους” (φορτίζοντας 
συναισθηµατικά το άρθρο τους µε φωτογραφία του Σαμψών να κρατά τουρκική σηµαία µετά τις 
µάχες της Οµορφίτας το 63-64), δύσκολα µπορεί να χαραχτηρισθεί σαν “αντικειμενική” παρουσίαση 
τη αντίπαλης θέσης. Τη στιγµή µάλιστα που στο άρθρο µου γινόταν ιδιαίτερη αναφορά σας τραγικές 
συνθήκες που οι Τ/Κ έζησαν μεταξύ 63-74 και στοιχεία τα οποία η φασιστική ΤΜΤ και ο Ντεκτάς 
χρησιμοποίησαν στο έπακρο για σκοπούς δικής τους προπαγάνδας. 


Καμμιά επίσης αναφορά στις θέσεις µου για κοινό µέτωπο Ε/Κ και Τ/Κ για υιοθέτηση πραχτικής 
πολιτικής για βραχυκύκλωση έξωθεν σερβιρισµένων λύσεων (συνταχτική συνέλευση) κλπ... 


Λίγη περισσότερη εντιµότης λοιπόν δεν βλάφτει. 
Και τώρα στην ουσία: 


Η κυρίαρχη θέση που παρουσιάζεται στο άρθρο της Ε.Δ. αφορά το δικαίωµα αυτοδιάθεσης των λαών 
(στο οποίο κι εγώ είχα αναφερθεί} µέσα από την Λενινιστική θεώρηση των πραγμάτων. Ως γνωστόν 
η Λενινιστική θέση αναγνωρίζει μεταξύ άλλων το δικαίωµα των λαών και εθνοτήτων που μειοψηφούν 
στα πλαίσια µιας συγκεκριμένης κρατικής επικράτειας, το δικαίωµα των λαών αυτών να καθορίζουν 
οι ίδιοι την τύχη τους και να δημιουργήσουν δικό τους κράτος, έστω κι αν αυτό σηµαίνει απόσχιση 
από το συγκεκριµένο κράτος µέσα στο οποίο ζουν. 


Στη περίπτωση φυσικά λαών υπό αποικιακό ζυγό, το δικαίωµα της αυτοδιάθεσης εξυπακούει την 
αποτίναξη της αποικιακής κυριαρχίας και κηδεµονίας. 

Για την οικοδόµηση των θέσεων της η Ε.Δ. παραθέτει και “τσιτάτα” από τον Λένιν 
συμπεριλαμβανομένου και εκείνου που αναφέρεται στη διευθέτηση του θέµατος της κρατικής 
απόσχισης από το κοινοβούλιο της αποσχιζοµένης περιοχής και όχι από ένα κεντρικό συμβούλιο. 


Σημειώνουμε εν τω μεταξύ εδώ ότι κάτι τέτοιο έχει ήδη γίνει στην Κύπρο, δηλ. η κατοχική “βουλή” 
ομόφωνα αποφάσισε την απόσχιση της (κατεχόμενης) Βόρειας Κύπρου από την επικράτεια την 
Κυπριακής Δημοκρατίας ανακηρύσσοντας της «Τ.Δ.Β.Κ.». Αν πιστέψουμε τα όσα λένε στο άρθρο τους 
οι της Ε.Δ. η απόσχιση -δημιουργία της «Τ.Δ.Β.Κ.» είναι πολιτικά σωστή, Και µάλιστα σύμφωνη µε την 
λενινιστική αντίληψη των πραγμάτων (αυτοδιάθεση)! 


Θα δούµε πιο ύστερα κατά πόσο έτσι πράγματι συμβαίνει. 


Στο ίδιο επίσης άρθρο της Ε.Δ. αναφέρεται ότι είναι οι Τ/Κ (λόγω της δεινής κοινωνικής και 
οικονοµικής τους θέσης) που πρέπει να παραλληλίζονται µε τους Παλαιστίνιους και όχι οι 
“προνομιούχοι” Ε/Κ σαν “βαρβαρότητα” την εφαρµογή του αιτήµατος για «... διώξιµο των πάνω από 
60,000 πάφτωχων εποίκων από την Ανατολία», συμπληρώνει βέβαια η Ε.Δ. ότι σαν θέµα αρχής 
συμφωνεί µε την απομάκρυνση των εποίκων, επισημαίνει όµως ότι «...θα συναντήσουμε δύσκολα 
προβλήµατα ακόµα και στο θέµα της αποχώρησης και του τελευταίου εποίκου». 


Κανείς δεν ισχυρίστηκε ότι αυτό θάταν εύκολο, ούτε ότι ο δρόµος προς τη δημοκρατία και τον 
σοσιαλισμό είναι σπαρµένος µε ροδοπέταλα! 


Κάπου όµως μ' έχει συγχίσει η αντιφατική τοποθέτηση της Ε.Δ., από τη µια ειρωνεύεται και χλευάζει 
τους “σοσιαλπατριώτες” (σαν του λόγου µου) και τους κατατάσσει σαν “συμπαραστάτες” του 
Χρυσόστομου, του Κυπριανού, Βασιλείου και λοιπών άλλων “απεγνωσμένων Ε/Κ αστών”, που ζητούν 
την απομάκρυνση των εποίκων, ταυτόχρονα όµως, σαν θέση αρχής, θεωρεί σωστή την πιο πάνω 
τοποθέτηση (την απομάκρυνση των εποίκων δηλαδή)! Η θέση αρχής είναι δηλαδή σωστή, η εφαρµογή 
της όµως είναι “βαρβαρότητα”. 


Κι αυτή δεν είναι παρά η πιο “ανώδυνη” αντίφαση της Ε.Δ. Ας πάρουµε όµως τα πράγµατα µε τη 
σειρά τους αρχίζοντας απ' τα εύκολα. 


2. Η “μιζερολογία”“ για τους 'πάφτώχους” εποίκους 


Και πρώτα-πρώτα την αναγωγή της “μιζερολογίας” (της δεινής δηλ. κοινωνικό - οικονοµικής 
κατάστασης), σε απόλυτο και ισοπεδωτικό κριτήριο για τη διαµόρφωση θέσης: ο παραλληλισμός των 
“φτωχών” Τ/Κ µε τους επίσης “φτωχούς” Παλαιστίνιους και η “βαρβαρότητα” της απομάκρυνσης 
των “πάφτωχων” εποίκων από την Ανατολία (υπόψη ότι εκτός από τους ακτήμονες της Ανατολίας οι 
έποικοι αποτελούνται και από στρατιωτικούς της εισβολής, συνταξιούχους Τούρκους, δημοσίους 
υπάλληλους κ.α. 


Απ' ότι ξέρω, οι Μαρξιστές διαφορόνουν θέση απέναντι σε µια οµάδα κοινωνική, εθνική κλπ 
χρησιμοποιώντας σαν κριτήριο όχι µόνο την οικονομική τους κατάσταση αλλά κυρίως τον ρόλο τους 
σε σχέση µε την κυρίαρχη εξουσία (αστικό κράτος, ιμπεριαλισμό) και φυσικά την θέση τους στην 
παραγωγική διαδικασία. Μήπως θα πρέπει να υπενθυµίσουµε στους φίλους της Ε.Δ. ότι στις 
δεκαετίες του 1920 - 1930 ήταν οι εξαθλιωµένες και καταστραμμµένες οικονοµικά 
µικροαστικές µάζες και οι στρατιές του λούμπεν-προλεταριάτου που απετέλεσαν την 
κοινωνική βάση του ναζισμού και φασισμού στην Γερμανία και Ιταλία αντίστοιχα; Μήπως 
θα πρέπει επίσης να υπενθυµίσουµε ότι τα χιτλερικά “τάγματα εφόδου” (5.Α.) που “καθάρισαν” τη 
Γερμανία από τα εργατικά συνδικάτα είχαν στρατολογήσει στις τάξεις τους και απογοητευµένους 
εργάτες που πίστεψαν στο “κοινωνικό” (δήθεν) µήνυµα του εθνικοσοσιαλισμού; Χρησιμοποιώ αυτό το 

παράδειγµα όχι βέβαια για να υποστηρίξω ότι οι Τ/Κ αποτελούν την αιχμή νέων χιτλερικών ορδών, 
αλλά για να υποδείξω ότι σ' αυτή την περίπτωση δεν είναι η αξιοθρήνητη οικονομική κατάσταση που 
είναι το καθοριστικό στοιχείο τοποθέτησης (και οι συνθήκες στην Γερμανία ήταν τότε πράγματι 
αξιοθρήνητες) αλλά ο συγκεκριμένος πολιτικός ρόλος που τα εξαθλιωµένα αυτά στρώματα (λόγω 
των όρων που επιβλήθηκαν από τη συνθήκη των Βερσαλλιών µετά τον Α' Παγκόσμιο πόλεμο) έπαιξαν 
στην φυσική εξόντωση των οργανώσεων της Γερμανικής εργατικής τάξης και στην επιβολή της 
ναζιστικής εξουσίας, της πιο σκοταδιστικής δηλαδή βαρβαρότητας που γνώρισε η ανθρωπότητα στη 
σύγχρονη ιστορία της. Κι ολ' αυτά έγιναν δυνατά από την δράση των εξαθλιωµένων πάφτωχων 
µαζών της µέσο-πολεμικής Γερμανίας. 


Το γεγονός ότι το σύγχρονο Τούρκικο Κεμαλικό κράτος χρησιμοποιεί σήµερα τα πιο εξαθλιωµένα 
στρώματα του πληθυσμού της επικράτειας του (και που η ίδια η Τουρκική αστική τάξη δημιούργησε) 
για να εδραιώσει την κατοχή και τον σφαιτερισµό Κυπριακών εδαφών από την Τουρκία, είναι τριπλά 
βάρβαρη πράξη: 


-“Εξάγει” τα πιο µίζερα στοιχεία του πληθυσμού της εκτός της Τουρκικής επικράτειας και 
απαλλάσεται από τις στοιχειωδέστερες ευθύνες απέναντι τους. 


-Τους χρησιμοποιεί σαν την αιχμή του δόρατος για εδραίωση των κατοχικών δεδοµένων στην Κύπρο 
στηριγµένη ακριβώς στην καθυστέρηση και την εξαθλίωση τους. 


-“Ελέγχει” πολιτικά τους Τ/Κ τσακίζοντας κάθε προσπάθεια διασάλευσης του πολιτικού 
οικοδοµήµατος που “έστησε” στα κατεχόμενα (ο Ντεκτάς στηρίζεται ὡς γνωστόν στις ψήφους του 
“κόμματος της Αναγγέννησης” δηλ. των εποίκων). Είναι εξ άλλου γνωστές οι συχνές και έντονες 
προστριβές των Τ/Κ µε τους εποίκους και το γεγονός ότι οι ίδιοι οι Τ/Κ θεωρούν τους εποίκους σαν 
ξένο σώμα. Δεν είναι λοιπόν το πόσο “πάμφτωχοι” και µίζεροι είναι οι έποικοι της Ανατολίας που 
καθορίζει την στάση απέναντι τους αλλά ο συγκεκριμένος πολιτικός τους ρόλος στα κατεχόμενα. 
Μήπως το ότι σφαιτερίζονται τα δικαιώµατα των Ε/Κ προσφύγων δεν παίζει κανένα ρόλο για την 
Ε.Δ., 


Εφόσον ο ρόλος των εποίκων είναι ολοφάνερα αντιδραστικός, δεν έχω απολύτως κανένα 
ενδοιασµό να τάσσοµαι υπέρ της αποµάκρυνσής τους από την Κύπρο. Θέση στον αγώνα αυτό έχουν 
και οι ίδιοι οι Τ/Κ εργαζόµενοι µαζί µε τους Ε/Κ εργαζόµενους ενάντια στην κατοχή γενικά και την 
καταπίεση της µιας εθνικής κοινότητας από την άλλη. 


Όσο για το “εξ αριστερών” µπάσιµο του κου Κληρίδη σχετικά µε τα ανθρωπιστικά προβλήματα που 
θα προκόψουν από την τυχόν απομάκρυνση των εποίκων, (Και που αναφέρει στο άρθρο της η Ε.Δ.) 
διερωτήθηκαν µήπως οι φίλοι της Ε.Δ. ότι αυτή η θέση µπορεί ν' αποτελεί “σφήνα” ή πρόσχημα γι’ 
απάµβλυνση του αγώνα γι’ ανατροπή του ιμπεριαλιστικού στάτους-κβο και της κατοχής; 


Για ν' απαλλάξουµε όµως τους φίλους της Ε.Δ. από τους “ανθρωπιστικούς” ενδοιασμούς τους για 
τους “πάμφτωχους έποικους από την Ανατολία”, ιδού κι ένα διαφωτιστικό απόσπασµά του Εργκενέ 


(σημ.1): 


«Εδώ δεν υπάρχουν Τούρκοι από την Τουρκία και Κύπριοι. Υπάρχει το Τουρκικό έθνος... Δεν ήρθαμε 
εδώ σαν τουρίστες ή σαν πρόσωπα που εκδιώχθηκαν από την πατρίδα τους. Ἠρθαμε για να 
κάνουμε τον τόπο αυτό πατρίδα µας. ρθε καιρός να ζητήσουμε λογαριασμούς από την εξουσία. 
Ύρθε καιρός να ζητήσουμε λογαριασμό και από αυτούς που λένε πως οι λαοί είναι μεταξύ 
τους αδερφοί». 


Νομίζω ότι τα σχόλια περιττεύουν... 

3. Η “μιζερολογία” για Τ/Κ - Παλαιστίνιους 


Το άρθρο της Ε.Δ. µας δίνει όµως την ευκαιρία ν' ασχοληθούμε και μ’ ένα άλλο, πιο κοντινό για µας 
παράδειγµα: τον αγώνα του Παλαιστινιακού λαού (για τους Ιρλανδούς και τους Κούρδους 
επιφυλάσοµαι). 


Λέει λοιπόν η Ε.Δ.; 


«Ούτε καν περνάει από το μυαλό του Χ. Ηλιάδη ή των υπολοίπων, ν' αναρωτηθούν µήπως υπάρχει 
κάποια αντίφαση ανάµεσα στην παροµοίωση των Ε/Κ που ήταν η προνομιούχα και κυρίαρχη εθνότητα 
µε τους εξαθλιωµένους Παλαιστίνιους και τους καταπιεσµένους καθολικούς της Β. Ιρλανδίας. Αν 
υπάρχουν κάποιοι που έχουν πολύ περισσότερα κοινά µε αυτούς είναι οι Τ/Κ.» 


Αντιπαρέρχοµαι φυσικά το γεγονός ότι αυτή είναι ακριβώς και η θέση του Ντεκτάς που στο παρελθόν 
επιχείρησε παλαιστινιακά “ανοίγματα” µε βάση αυτόν ακριβώς τον παραλληλισμό (ή µάλλον 
παραλογισμό). 


Θα θυμούνται φυσικά οι φίλοι της Ε.Δ. ότι όταν η Παλαιστίνη (η γεωγραφική εκείνη οντότητα που 
σήµερα περικλείεται στα σύνορα του Ισραηλιτικού κράτους) τελούσε υπό Βρεττανική κηδεμονία, το 
διεθνές σιωνιστικό κίνηµα ενεθάρρυνε την µαζική Εβραϊκή μετανάστευση στην Παλαιστίνη. Η 
μετανάστευση αυτή επιταχύνθηκε κατά τη δεκαετία του 30 µε την άνοδο του Χίτλερ στην εξουσία 
στην Γερμανία. Μαζική ήταν επίσης η Εβραϊκή µετανάστευση αµέσως µετά την λήξη του Β' 
Παγκοσμίου πολέμου. Το δεύτερο αυτό μεταναστευτικό κύμα αποτελείτο κυρίως από Εβραίους που 
επέζησαν της φρίκης του ναζιστικού ολοκαυτώματος και που είχαν χάσει κυριολεκτικά τα πάντα. 


Μέχρι εκείνη τη στιγµή οι Αραβες Παλαιστίνιοι ήταν “προνομιούχοι” σε σχέση µε τους επιζήσαντες 
της φρίκης του Άουσβιτς και του Μαουτχάουζεν. Οι Παλαιστίνιοι ήταν επίσης το κυρίαρχο εθνικό 
στοιχείο στην Παλαιστίνη (δημογραφικά, πολιτικά, οικονομικά) και τότε σίγουρα δεν είχαν τίποτα να 
ζηλέψουν από τους εξαθλιωµένους Εβραίους (έστω κι αν οι διάφορες σιωνιστικές οργανώσεις που 
οργάνωναν την µετανάστευση χρηματοδοτούνταν από τους πανίσχυρους Ρότσιλντ). 


Εκείνοι όµως που τελικά θυµατοποιήθηκαν ήταν οι “κυρίαρχοι” Παλαιστίνιοι κι όχι οι εξαθλιωµένοι 
Εβραίοι επιζήσαντες του ναζιστικού ολοκαυτώματος! (σημειωτέον ότι οι ΗΠΑ και η ΕΣΣΔ ήταν τα 
πρώτα κράτη που αυτόματα αναγνώρισαν το κράτος του Ισραήλ που ιδρύθηκε σύµφωνα µε απόφαση 
του ΟΗΕ). 


Η απύθµενη βαρβαρότητα του Άουσβιτς µε κανένα τρόπο δεν δικαιολογεί την βαρβαρότητα σε βάρος 
των Παλαιστινίων (την αρπαγή της γης τους, την προσφυγοποίηση τους...) (σημ 2) 


Με τον ίδιο τρόπο, η αδικία που διαπράχθηκε σε βάρος των Τ/Κτο (63-74) -που ο Ντεκτάς και η 
Άγκυρα εκμεταλλεύτηκαν στο έπακρο για επιδίωξη των δικών τους στόχων µε κανένα τρόπο δεν 
δικαιολογεί (ιδιαίτερα από την σκοπιά των Μαρξιστών) την προσφυγοποίηση, την μετακίνηση 
πληθυσμών, την “εθνική στεγανοποίηση”, την κατοχή, και τον σφαιτερισµό των δικαιωμάτων του 
κυπριακού λαού - και ιδιαίτερα των προσφύγων (Ε/Κ και Τ/Κ). 


Μια βαρβαρότητα δεν αναιρείται από µια άλλη, ούτε δικαιολογεί µια άλλη βαρβαρότητα. 
Αν η πιο πάνω θέση αποτελεί “γκάφα” (Και µάλιστα “πρωτότυπη” σύμφωνα µε το άρθρο της Ε.Δ.) 
τότε χαίρομαι που είµαι και παραµένω ένας αδιόρθωτος “γκαφατζής”. 


Και πάλιν λοιπόν, δεν είναι η ισοπεδωτική αντίκρυση της συγκριτικής οικονοµικής κατάστασης 
μεταξύ Ε/Κ-Τ/Κ (και στη συνέχεια µε τους Παλαιστίνιους) που αποτελεί το απόλυτα κυριαρχικό 

κριτήριο, αλλά ο πολιτικός ρόλος που η «Τ.Δ.Β.Κ.» παίζει σαν ληστρικός κατασταλτικός μηχανισμός 
για σφαιτερισµό των δικαιωμάτων του κυπριακού λαού στο σύνολο του (Ε/Κ-Τ/Κ), και ιδιαίτερα των 
προσφύγων. 


Αυτό, µε κανένα τρόπο δεν σηµαίνει “λιβάνισμα” του δικού “μας” κράτους το οποίο στο παρελθόν 
έδειξε πως “βολεύεται” µε τους Τ/Κ. 


Με τον ίδιο τρόπο επίσης, η διζωνική Ομοσπονδία την οποία µας επαγγέλλονται φίλοι και εχθροί, δεν 
αποτελεί βήμα για θετικό ξεπέρασµα των εμποδίων που ο ιμπεριαλισμός και η αστική τάξη 
δημιούργησαν αλλ' αντίθετα ενισχύει και κατοχυρώνει αυτά τα εµπόδια µε τη γεωγραφική 
θεσµοποίηση τους. 


Είναι µέσα σ' αυτό το πνεύμα που μίλησα “για µια άλλη προοπτική” στο προηγούμενο άρθρο µου. 


Είναι µέσα από τις κοινές πραχτικές εµπειρίες του κοινού αγώνα των Ε/Κ και Τ/Κ για κατοχύρωση 
των δημοκρατικών ελευθεριών (που συμπεριλαμβάνει την ανατροπή των κατοχικών δεδοµένων), του 
αλληλοσεβασμού και της συμβίωσης χωρίς καταπίεση της µιας εθνικής οµάδας από την άλλη που οι 
Ε/Κ και Τ/Κθα βγάλουν τα συμπεράσματα τους σχετικά µε τη δυνατότητα πραγµάτωσης των πιο 
πάνω µέσα στα πλαίσια του υφιστάµενου κοινωνικού συστήµατος. 


Σηµειώσεις: 


1. Αρχηγός του κόµµατος της “Αναμόρφωσης και Ευημερίας”. Το απόσπασμα είναι από το συνέδριο 
του κόµµατος τούτο 1979. Στη συνέχεια το κόµµα αυτό µαζί µε άλλα συνενώθηκαν για να 
σχηματίσουν το μοναδικό σήµερα κόµµα των εποίκων στην κατεχόμενη Κύπρο: το κόµµα της 
“Αναγέννησης” (υπογραμµίσεις δικές µου). 


2. Σήµερα πολλοί είναι εκείνοι που παρασιωπούν την ουσία της Παλαιστινιακής επανάστασης. Ο 
καταστατικός χάρτης του ΡΙΟ διεκδικεί την απελευθέρωση ΟΛΟΚΛΗΡΗΣ της Παλαιστινιακής γης κι 
όχι απλώς της Δυτικής Όχθης του Ιορδάνη και της λωρίδας της Γάζας. ΟΛΟΚΛΗΡΗ η Παλαιστίνη 
είναι αιχμάλωτη µέσα στα σύνορα του Ισραηλιτικού κράτους. Γι’ αυτό και οι Παλαιστίνιοι αρνούνται 
αναγνώριση του Ισραήλ αφού κάτι τέτοιο 6α νομιμοποιούσε την αρπαγή της γης τους. Τελικά πολύ 
“σοσιαλπατριώτες” αυτοί οι Παλαιστίνιοι! 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 33), 
Δεκαετία 1980-1989, 1988, Λευκωσία, Λευκωσία (νότια), Κυπριακό Πρόβλημα 


ΕΓΟΠΗ: 

Αυτό το άρθρο αποτελεί το δεύτερο µέρος ενός άρθρου που κυκλοφόρησε σε δύο µέρη. Το πρώτο µέρος κυκλοφόρησε 
στο Τεύχος 33 του περιοδικού Εντός των Τειχών. 


διεθνισµός-αυτοδιάθεση ή ισοπέδωση χωρίς όρια; συνέχεια 
από το προηγούμενο τεύχος της απάντησης προς την 
εκδοτική οµάδα «Εργατική Δημοκρατία» (διάλογος) 


β) Βόρειος Ιρλανδία 


Η κομητεία του Ώλστερ που σήµερα αποτελεί τον διοικητικό χώρο που ονομάζεται Β. Ιρλανδία, είναι 
ενσωματωμένη στην κρατική επικράτεια του Βρεττανικού στέµµατος. Η Β. Ιρλανδία, όπως τη 
γνωρίζουμε σήµερα, αποτελεί τεχνητό διοικητικό δημιούργημα του Εγγλέζικου ιμπεριαλισμού. Η 
τεχνητή διοικητική αποκοπή ενός µέρους της Ιρλανδίας, όπου οι απόγονοι των Άγγλων αποίκων 
(προτεστάντες) πλειοψηφούν, δημιουργεί ψευδο-νοµικιστικά ερείσµατα και προσχήματα για 
σφαιτερισµό µέρους του Ιρλανδικού εδάφους από την Μ. Βρεττανία. 


Η εφαρµογή του δικαιώματος της αυτοδιάθεσης του Ιρλανδικού λαού µε κανένα τρόπο δεν µπορεί 
να περιορισθεί πολιτικά µέσα στα υφιστάμενα διοικητικά όρια της Β. Ιρλανδίας. Κάτι τέτοιο 
θα σήμαινε αυτόματη παραδοχή της παράνομης και τεχνητής διοικητικής συνοριακής θεσµοποίησης 
που η Βρεττανική αποικιοκρατία δημιούργησε στην Ιρλανδία. 


Στην περίπτωση αυτή, το δικαίωµα της αυτοδιάθεσης βρίσκει την πλήρη έννοιά του, σαν πολιτική 
έκφραση ΟΛΟΚΛΗΡΟΥ (και όχι τεμαχισμµένου) του Ιρλανδικού λαού, µέσα σε ολόκληρη 
δηλαδή την γεωγραφική έκταση της Ιρλανδίας, γκρεµίζοντας τους τεχνητούς συνοριακούς 
διαχωρισμούς που η Βρεττανική αποικιοκρατία δημιούργησε. 


Η Β, ἱρλανδία αποτελεί Βρεττανική αποικία (στην καρδιά της Ευρώπης του 20ου αιώνα!) και πρέπει 
ν'απαλλαγεί από τον αποικιακό ζυγό για να ενσωματωθεί µε την Ιρλανδική Δημοκρατία, για να 
αποτελέσουν µια ενιαία κρατική οντότητα. 


Δεν νομίζω ότι η Θάτσερ είναι ευτυχής μ'αυτή την αντίληψη της εφαρµογής του δικαιώματος της 
αυτοδιάθεσης για ολόκληρο (και όχι τεμαχισμένο) τον Ιρλανδικό λαό. 


Στην περίπτωση αυτή λοιπόν, αν το δικαίωµα αυτοδιάθεσης περιοριζόταν στην κομητεία του Ώλστερ 
µόνο, όπου πλειοψηφούν οι Άγγλοι-προτεστάντες, το τεχνητό αυτό διοικητικό δημιούργημα θα 
εξακολουθούσε να παραμένει υπό Βρεττανική κυριαρχία “δημοκρατικά”, µια και οι Άγγλοι 
προτεστάντες αποτελούν την πλειοψηφία στην περιοχή αυτή. Αποτελούν όµως την μειοψηφία µέσα σε 
ολόκληρη την έκταση της Ιρλανδίας, και είναι γι αυτό το λόγο που οι Εγγλέζοι έτσι αυθαίρετα 
δημιούργησαν µια διοικητική περιοχή, για να έχουν δηλαδή µια τεχνητή “πλειοψηφία”, σ' ένα 
συγκεκριµένο γεωγραφικό-διοικητικό χώρο. 


Στην περίπτωση αυτή, το δικαίωµα αυτοδιάθεσης δεν συνεπάγεται απλή απόσχιση, αλλά 
ενσωμάτωση σ'ένα άλλο κράτος-ἱρλανδία. 


γ) Τα νησιά Μαλβίνες (Φώκλαντς) 


Τα νησιά αυτά βρίσκονται στη νοτιώτατη εσχατιά του Ατλαντικού Ωκεανού και αποτελούν 
Βρεττανική υπερπόντιο κτήση. Τα νησιά αυτά κατακτήθηκαν από τους Άγγλους γύρω στα 1830, ενώ 
προηγουμένως ανήκαν στην Αργεντινή. Οι Εγγλέζοι αποίκησαν στη συνέχεια τα νησιά αυτά 

εκτοπίζοντας σταδιακά εντελώς τον γηγενή πληθυσμό (3). 


Ο Μάρξ συχνά ανάφερε την Αργεντινή σαν παράδειγµα µισο-αποικιακής χώρας, υπό την εξάρτηση 
της Βρεττανίας. 


Οι Μαλβίνες νήσοι ανήκουν δικαιωματικά στον Αργεντίνικο λαό από τον οποίο οι Εγγλέζοι άρπαξαν 
τα νησιά αυτά. Είναι επίσης γνωστό ότι η στρατιωτική χούντα που το 1980 κυβερνούσε ακόµα στην 
Αργεντινή, προσπαθώντας να σωθεί από τις αντιφάσεις της, προσπάθησε τότε να εκμεταλλευτεί το 
λαϊκό αίσθηµα και αποβίβασε στρατό στα νησιά, πράγµα που πυροδότησε τον γνωστό πόλεμο, και 
που κατάληξε στην επαναβεβαίωση της Βρεττανικής κυριαρχίας. (4) 


Η Θάτσερ µάλιστα ζήτησε δηµαγωγικά να εφαρµοσθεί το δικαίωµα αυτοδιάθεσης(!) στα νησιά, 
αφήνοντας τους κατοίκους τους ν'αποφασίσουν ελεύθερα αν θέλουν να τελούν υπό Βρεττανική 
κυριαρχία πράγµα για το οποίο δεν υπάρχει φυσικά καµµιά αμφιβολία, αφού όλοι οι κάτοικοι σήµερα 
είναι Άγγλοι. 


Εκ πρώτης όψεως φαίνεται ότι η Θάτσερ έχει δίκαιο, αφού έτσι δίνεται “δημοκρατικά” στους 
κατοίκους η ευκαιρία ν'αποφασίσουν για το µέλλον τους. Η θέση όµως αυτή δεν είναι παρά 
επιφανειακή και νοµικιστική, αφού παραγνωρίζει και ισοπεδώνει το γεγονός ότι οι σημερινοί κάτοικοι 
των νησιών αυτών αποτελούν το προϊόν της ληστρικής αποικιακής Βρεττανικής δύναμης σε βάρος 
της Αργεντινής. 


Στην περίπτωση αυτή δεν τίθεται θέµα αυτοδιάθεσης των κατοίκων των νησιών αυτών 
γιατί κάτι τέτοιο δεν θάταν παρά επιφανειακά “δημοκρατικό” , αφού θα στηριζόταν στον 
σφεταιρισµό και την βίαια αρπαγή τµήµατος της γης που δικαιωματικά ανήκει στον Αργεντίνικο λαό. 


Υπάρχουν λοιπόν και περιπτώσεις όπου το αίσθηµα της αυτοδιάθεσης παίρνει ένα ολότελα 
αντιδραστικό χαρακτήρα! 


Αν επικρατούσε µια ισοπεδωτική αντίληψη στην περίπτωση αυτή, τότε θάπρεπε κάποιος να σκεφτεί 
ότι η Θάτσερ είναι µια Ρόζα Λούξεμπουργκ, αφού ζητά να αφεθούν οι κάτοικοι των νησιών αυτών 
ν'αποφασίσουν ελεύθερα για την τύχη τους! 


Είναι ελπίζω πλέον καθαρό γιατί η µέθοδος που χρησιμοποιεί η Ε.Δ, είναι ισοπεδωτική, και στην 
ουσία αντιδιαλεχτική. Η παράθεση τσιτάτων από τον Λένιν ή οποιοδήποτε άλλον προὐποθέτει 
ταύτιση της ουσίας και όχι του περιβλήματος. Είδαµε ήδη µερικά παραδείγματα όπου το δικαίωµα 
της αυτοδιάθεσης παίρνει όχι απλά διαφορετική µορφή αλλά και διαφορετικό περιεχόµενο. 


5) από την ισοπέδωση στην απολογία της κατοχής 


Η ισοπεδωτική αντίληψη και μεθοδολογία της Ε..Δ., παίρνει κραυγαλέα µορφή στην περίπτωση της 
Κύπρου. Θ'αποφύγω να επεκταθώ σε ανάλυση του αν οι Ε/Κ και ιδιαίτερα οι Τ/Κ αποτελούν «λαό» ή 
«έθνος» ή «κοινότητα», αν και µια τέτοια συζήτηση θάχε ίσως τη σηµασία της. 


Θ’ αναφερθώ απλά και µόνο σ' ένα παράγοντα ο οποίος λάμπει δια της απουσίας του από το άρθρο 
της Ε.Δ. και που είναι στενά συνυφασµένος µε την εξάσκηση του δικαιώματος της αυτοδιάθεσης (και 
κατά πολύ περισσότερο, µε το δικαίωµα κρατικής απόσχισης). 


Πρόκειται για την αδιάρρητη και αμφίρροπη δημοκρατική σχέση μεταξύ µιας 
συγκεκριμένης εθνικής οµάδας και του αναντίρρητα δικού της γεωγραφικού-ιστορικού 
χώρου (5). Αυτή η σχέση ήταν και ο αυτονόητος κοινός παρονοµαστής σ'όλα τα παραδείγματα 
εφαρµογής της αυτοδιάθεσης που αναφέρθηκε. 

Σε Καμμιά περίπτωση η Λενινιστική θεωρία του δικαιώματος των λαών γι’ αυτοδιάθεση, δεν 
παραβλέπει την εξώφθαλµη αυτή σχέση, αντίθετα, είναι στην αναγνώριση της σχέσης αυτής που 
παίρνει σάρκα και οστά για την καταπολέμηση του αποικισμού και της κατοχής. Όταν η σχέση αυτή 
καταπατάται, τότε έχουµε την πιο άµεση και στυγνή µορφή εθνικής καταπίεσης (αποικισμός, κατοχή 
κτλ.), που επιβάλλει το στοιχειώδες δημοκρατικό καθήκον της απελευθέρωσης. 


Ο Λένιν έβλεπε αυτό το στοιχειώδες καθήκον, να παίρνει σάρκα και οστά µέσα από το δικαίωµα των 
λαών γ'αυτοδιάθεση, σαν ουσιαστικό στοιχείο γι'αποδυνάµωση του παγκόσμιου συστήµατος 
κυριαρχίας του ιμπεριαλισμού και ιδιαίτερα του αποικισμού. 


Είναι µέσα απ'αυτό το πρίσµα που οι Μαρξιστές αντιλαμβάνονται την έµπραχτη υποστήριξη στον 
αγώνα του Παλαιστινιακού, του Ιρλανδικού και του Κυπριακού λαού γι απαλλαγή από την κατοχή! 


Εκτός φυσικά κι'αν για την Ε.Δ. δεν υπάρχει κατοχή στην Κύπρο (και δεν είναι τυχαίο που η Ε.Δ. δεν 
χρησιμοποίησε ούτε µια φορά στο άρθρο της τον όρο αυτό). 


Μπορεί στα σοβαρά οποιοσδήποτε (συμπεριλαμβανομένου και της Ε.Δ.) να ισχυριστεί ότι το δικαίωµα 
κρατικής (και άρα και γεωγραφικής) απόσχισης που απορρέει από την εξάσκηση του δικαιώματος 
της αυτοδιάθεσης ενός λαού ή έθνους, εξυπακούει τον σφαιτερισµό και κατοχή εδαφών άλλων από 
εκείνων που δημοκρατικά του ανήκουν; Η σκέψη και µόνον είναι γελοία (ή µάλλον ανατριχιαστική). 


Ως γνωστόν οι Τ/Κ ζούσαν διασκορπισµένοι σ' ολόκληρη την Κύπρο (τόσο στις πόλεις, όσο και στην 
ύπαιθρο), σε πλήρη αρμονία µε τους Ε/Κ για αιώνες. Οι Τ/Κ ποτέ δεν είχαν µια συγκεκριμένη “εθνική” 
γεωγραφική κοιτίδα στην Κύπρο, για να μπορούν να διεκδικήσουν κάτω από οποιαδήποτε πρόφαση 
την απόσχισή τους (π.χ. “ΤΔΒΚ”), ή την ένταξή σε άλλη κρατική οντότητα (π.χ. Τουρκία). 


Η δηµιουργία εθνικά “αμιγούς” γεωγραφικής περιοχής στην Βόρεια (κατεχόμενη) Κύπρο (Τ/Κ, 
Έποικοι, Τουρκικός στρατός), είναι προϊόν της πιο βάρβαρης πράξης που η Κύπρος γνώρισε από τον 
καιρό της Οθωμανικής κατάκτησης. 


Η δηµιουργία της “ΤΔΒΚ” στηρίζεται στο βίαιο εκτοπισμό των νόµιµων κατοίκων της 
περιοχής αυτής, και στον πιο ξεδιάντροπο σφαιτερισµό των στοιχειωδέστερων 
αναπαλλοτρίωτων δικαιωμάτων ολόκληρου του Κυπριακού λαού. 


Είναι στοιχειωδέστατο δημοκρατικό δικαίωµα των Ε/Κ προσφύγων να επιστρέφουν στα σπίτια τους 
χωρίς στρατούς κατοχής (ή άλλους “εγγυητές”), µε τον ίδιο τρόπο που είναι και για τους Τ/Κ 
πρόσφυγες δικαίωµα να επιστρέφουν στα δικά τους σπίτια, και που αναγκάστηκαν να εγκαταλείψουν 
διαδοχικά (συνεπικουρούσης και της ΤΜΤ) το '63-'64 και '74-75. 


Αυτή και µόνη η διεκδίκηση κλυδωνίζει το οικοδόµηµα της ιµπεριαλιστικής κυριαρχίας στην περιοχή 
µε τον ίδιο τρόπο που αυτή κλυδωνίζεται από την Παλαιστινιακή επανάσταση. 


Η θέση της Ε.Δ. ουσιαστικά ζητεί να πεισθούν οι πρόσφυγες (στο όνοµα µιας 
διαστρεβλωμµένης 'διεθνιστικής’ αντίλιψης), να πληρώσουν τα σπασµένα τόσοτου 
τουρκικού επεκτατισμού, όσο και της Ε/Κ αστικής τάξης. Και όλα αυτά για να προωθηθεί η 
επαναστατική χειραφέτησή τους µακριά από σωβινιστικά σχήματα! 


Η χρησιμοποίηση της συγκεκριμένης αναφοράς του Λένιν, µέσα στο άρθρο της Ε.Δ. για το δικαίωµα 
αυτοδιάθεσης των Ολλανδικών αποικιών και στο δικαίωµα απόσχισης τους, γίνεται μ' ένα τρόπο 
εντελώς παραπλανητικό από την Ε.Δ. 


Ποιος παραλληλισμός µπορεί να υπάρχει µεταξύ των Ολλανδικών (ή οποιονδήποτε άλλων) αποικιών 

και το δημοκρατικό δικαίωµα κρατικής απόσχισης τους από τη µια και της Βόρειας υπό Τουρκική 
στρατιωτική κατοχή Κύπρου και την απόσχιση της “ΤΔΒΚ” από την άλλη; Εκτός φυσικά κι' αν για τη 
Ε.Δ. η Βόρεια Κύπρος ήταν Ε/Κ αποικία που “απελευθερώθηκε” από τον Τουρκικό στρατό αποδίδοντάς 
την στους “νόμιμους” δικαιούχους κατοίκους της, τους Τ/Κ και τους εποίκους, πράγµα που 
δημιουργεί την ανάγκη αναγνώρισης της “ΤΔΗΚ” µέσα στα πλαίσια της διεθνιστικής αλληλεγγύης! 


Ο ισοπεδωτικός παραλογισµός ξεπερνά και τα όρια του εξωφρενικού για να µπει πλέον στο χώρο του 
πολιτικού σουρεαλισμού. 


Βέβαια, οι Ντεκτάς, Ετζεβίτ, Εβρέν και Οζάλ, έχουν κι αυτοί τη δική τους γνώμη, και διεκδικούν 
“απελευθερωτικές” δάφνες, επιστέγασμα των οποίων είναι η ανακήρυξη της “ΤΔΒΚ”. Γι αυτούς ο 
Τουρκικός στρατός δεν εισέβαλε και ξερρίζωσε αλλά “απελευθέρωσε”, και η “ΤΔΒΚ” δεν είναι τίποτε 


άλλο από το αποτέλεσµα της εφαρµογής στην πράξη του “δικαιώματος” του Τ/Κ “λαού” γι' 
αυτοδιάθεση! 


Βέβαια, ο καθένας είναι ελεύθερος να διαλέξει το στρατόπεδο του, αλλά ειλικρινά δεν πιστεύω ότι ο 
Ντεκτάς και η ΤΜΤ είναι τα καλύτερα παραδείγµατα “απελευθερωτικών - αυτοδιαθεστικών” που η 
Ε.Δ. θα μπορούσε να στηρίξει (τολμώντας µάλιστα να επικαλεσθεί και τον Λένιν!), παραχαράσσοντας 
και το νόηµα και το πνεύμα του δικαιώματος των λαών γι’ αυτοδιάθεση, µέχρι και του σηµείου 
απόσχισης! 


Έχω την εντύπωση ότι ο Λένιν αντιλαμβανόταν “λίγο” διαφορετικά το περιεχόµενο του διεθνισμού! 


Και µια και η Ε.Δ. θέλει να παρουσιάζεται σαν διεθνιστική - επαναστατική ομάδα, δεν πιστεύει ότι οι 
Τούρκοι διεθνιστές στην ίδια την Τουρκία αλλά και οι Τ/Κ θα έπρεπε µέσα στα πλαίσια της δικής 
“τους” επικράτειας ν' αγωνίζονται ενάντια στον σφαιτερισµό των δικαιωμάτων του Κυπριακού λαού 
στο σύνολό του, σφαιτερισµός που υλοποιείται µε την δυναμική παρουσία των “πάμφτωχων” εποίκων, 
καθώς και του σιδερόφρακτου τουρκικού στρατού, που αποστερούν και στους Ε/Κ και Τ/Κ πρόσφυγες 
τα πιο δημοκρατικά τους δικαιώµατα; 


Είναι παρήγορο πως τέτοιου είδους άνθρωποι υπάρχουν, και είχα την τύχη να τους συναντήσω στο 
παρελθόν. Όσο αδύναµες κι αν είναι σήµερα οι φωνές τους (παρανομία, φυλακίσεις, κ,τ.λ.), 
αποτελούν θαρραλέα παραδείγματα διεθνισμού ενάντια στο δικό “τους” καταπιεστικό έθνος. (Δεν 
ξέρω βέβαια αν αυτό κατατάσσει τους Τούρκους διεθνιστές-επαναστάτες σαν “σοσιαλπατριώτες” 
“συμπαραστάτες” του Χρυσόστομου κ.λ.π.). Εκείνοι πάντως χαρακτήριζαν σαν “σοσιαλπατριώτες” 
όσους στο χώρο της Τουρκικής αριστερός, υποστηρίζουν µε τον ένα ή τον άλλο τρόπο την κατοχή 
της Κύπρου, τον ξεριζωµό, την προσφυγιά και τον εποικισμό! 


Ειλικρινά προτιμώ τον τίτλο του μοναχικού “σοσιαλπατριώτη” (αν και ελπίζω νάχω αποδείξει το 
γελοίο του ισχυρισμού), από εκείνο του συµπαραστάτη της επεκτατικής πολιτικής της 
ἱμπεριαλιστικής καταδυνάστευσης, κατοχυρωµένες από τέτοιες εξέχουσες προσωπικότητες όπωςο 


{ 


Ντεκτάς και ο Εβρέν, ή “προοδευτικές” οργανώσεις όπως η ΤΜΤ. 


Ο κοινός αγώνας των Ε/Κ και Τ/Κ µε τους Έλληνες και τους Τούρκους εργαζόµενους µέσα στα 
πλαίσια της έµπρακτης διεθνιστικής αλληλεγγύης γι ανατροπή της ιµπεριαλιστικής 
καταδυνάστευσης και του κατοχικού εκτρώµατος της “ΤΔΒΚ”, έχει µεταξύ άλλων ν' ἀντιπαλαίψει και 
την ισοπεδωτική μπουλτόζα του παραλογισμού, τόσο αυτής του “εθνικιστικού”, όπως του Ντεκτάς, 
όσο και του “διεθνιστικού”, όπως της Ε.Δ. 


χ.Π' 


ΣΗΜΕΙΩΣΕΙΣ: 

(3) Η περίπτωση των Μαλβίνας καλύπτει και άλλες σύγχρονες περιπτώσεις αποικισμού, π.χ. Νέα 
Καληδονία, όπου ο γηγενής πληθυσμός δεν εξαλείφθηκε, αποτελεί όµως μειοψηφία. 


(4) Επειδή µπορεί κάποιος να σκεφθεί ότι η αναγνώριση σαν νόµιµης της διεκδίκησης των Μαλβίνας 
από την Αργεντινή σηµαίνει και υπεράσπιση της στρατιωτικής χούντας που διεκδίκησε τα νησιά 
δυναμικά, διευκρινίζω ότι η δική µου θέση ταυτίζεται µ'εκείνη που αρκετά από τα παράνομα τότε 
εργατικά συνδικάτα της Αργεντινής διακήρυξαν: «Μαλβίνας ναι, Δικτατορία όχι!» 
(5) Ελπίζω εκτός από “σοσιαλπατριώτης' να µην χαρακτηρισθώ και ’'µεγαλο-ιδεάτης”! 

Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 34), 
Δεκαετία 1980-1989, 1988, Λευκωσία, Λευκωσία (νότια), Κυπριακό Πρόβλημα 


ΕΓΟΠΗ: 

Πῖῖρς://πιονεπιεηϊςαΓζΠἰν6.ο{ς/ - Κυπριακό Κινηµατικό Αρχείο 
Ογργις Μονοεπιεηῖς Αγςμίνθ 

ΚιρΓις 505γαΙ Ηαγακοῖ ΑΓςινί 


ΡεΓππαπεηϊ Ιἰπί: 
Πιεὲρς://πιονοπιθηϊςαΓςᾖῖνθ.ογα/άοκι.ρΠρ2ἰάΞ6|:πιασαζίηες:εηϊοςϊοηϊθἰχοη:Πο 34:αραηίϊςὶ ογσα[Ικἰάἰπιοκγαϊία 





|ασῖ αρααἴς; 2020/07/14 17:05 


Κυπριακό Κινηματικό Αρχείο 
Ογργις Μονεππεηῖς ΑγεΠίνε 
ΚιρΓις 505γα| Ηαγεκαῖ ΑΓςὶνί - πῖζρς://πιονεπιεηπίςαΓςᾖῃἰνθ.οΓϱ/ 


|αςῖ αρααῖςε: 2020/07/14 16:06 ΝΙΚΙ:ΘΟΟΟΚ Πιῖρς://πιονεπιεηϊςαγεμίνθ.οΓγο/αοΚκι.ρπρ2ἱαΞξννἰκἰ:60οοΚ 


Ο κύριος εχθρός είναι η «δικιά µας» αστική τάξη - ξανά για 
τον σοσιαλπατριωτισµό, από την Εργατική Δημοκρατία 
(διάλογος) 


Στο προηγούμενο και σε αυτό το τεύχος του “Εντός των Τειχών”, φιλοξενείται σε δύο µέρη, άρθρο 
του Χ. Ηλιάδη µε υπότιτλο “μια απάντηση στην εκδοτική οµάδα Εργατική Δημοκρατία”. Η απάντηση 
αφορά άρθρο µας που υπήρχε σε προηγούμενο τεύχος, το οποίο θεώρησε απάντηση σε δικό του 
άρθρο στο τεύχος του Μάρτη. Παρατηρεί μάλιστα ότι µε εκείνο το άρθρο “μπήκαμε” στον διάλογο 
γύρω από το “εθνικό θέµα” και εμείς. 


Εκτός όµως από το ότι δεν µπήκαµε τώρα στον “διάλογο”, ούτε το προηγούμενο άρθρο µας στο 
“Εντός των Τειχών” ούτε και αυτό δεν είναι απαντήσεις στο Χ. Ηλίαδη και στους υπόλοιπους που 
έχουν παρόμοια πολιτική. Και δεν θα μπορούσαν να είναι, γιατί για να γίνει κάτι τέτοιο χρειάζεται 
πολύ περισσότερος χώρος από όχι θα ήταν δυνατό να µας διαθέσει το “Εντός των Τειχών”. Αυτό το 
κάνουµε εδώ και αρκετό καιρό µε µία σειρά από άρθρα µας στην εφημερίδα "Εργατική Δημοκρατία” 
που εκδίδαµε το 79-80, και τα τελευταία χρόνια µε άρθρα µας στο Ελληνικό περιοδικό “Μαμή” και 
στην εφημερίδα “Εργατική Αλληλεγύη” της ελληνικής επαναστατικής οργάνωσης ΟΣΕ. Τον Φλεβάρη 
του 88 κυκλοφόρησε και το βιβλίο µας "ΤΟ ΚΥΠΡΙΑΚΟ και τα διεθνιστικά καθήκοντα των 
ελληνοκυπρίων επαναστατών". 


Για αυτό στο πρώτο άρθρο µας παραμπέµπαµε σε αυτό το βιβλίο για µία κριτική όλων των 
ελληνοκυπρίων σοσιαλπατριωτών. Εξηγούσαµε ακόµα ότι θα περιοριζόµασταν, όπως έλεγε και ο 
υπότιτλος, µόνο σε “μερικές παρατηρήσεις µε ευκαιρία το άρθρο του Χ. Ηλάδη” για να δείξουµε 
µερικές αντιφάσεις του σοσιαλπατριωτισμού. Τέτοιες αντιφάσεις, όπως αυτή του Χ. Ηλάδη που 
ισχυρίζεται ότι “«ποτέ µια βαρβαροτήτα δεν αναίρεσε η ανέτρεψε µια άλλη προηγούµενη 
βαρβαρότητα» ενώ συγχρόνως ζητάει την απομάκρυνση των εποίκων, χωρίς να βλέπει ότι µόνο µε 
εφάµιλη του '74 βαρβαρότητα µπορεί να γίνει κάτι τέτοιο. 


Έτσι δεν στέκει το παράπονο του Χ. Ηλάδη ότι τον αδικήσαµε επειδή δεν παρουσιάσαµε µε 
πληρότητα την πολιτική του. Δεν είχαµε πει ότι θα κάναµε κάτι τέτοιο. Και δεν θα υπήρχε λόγος να 
ξανασχοληθούμµε µε κείµενα του, αν στο τελευταίο άρθρο του δεν είχε αντιστρέφει άµεσα µια πολύ 
σηµαντική θέση µας. 


Ο Χ. Ηλίαδης αφιερώνει ένα µέρος του άρθρου του στο να δείξει την “αντίφαση” µας όταν 
καταγγέλλουµε αυτούς πού ζητούν το διώξιµο των εποίκων σαν εθνικιστές ενώ από την άλλη 
δεχόμαστε ότι “σαν θέµα αρχής συμφωνούμε µε την απομάκρυνση των εποίκων” αλλά ανησυχούµε 
ότι «θα συναντήσουμε δύσκολα προβλήµατα ακόµα και στο θέµα αποχώρησης και του τελευταίου 
εποίκου». Προσπαθεί µάλιστα να µας “εμψυχώσει” κιόλας γράφοντας ότι: «Κανείς δεν ισχυρίστηκε 
ότι αυτό [το διώξιµο όλων των εποίκων] θάταν εύκολο, ούτε ο δρόµος προς τη δημοκρατία και το 
σοσιαλισμό είναι σπαρµένος µε ροδοπέταλα». 


Αλλά ο Χ. Ηλάδης δεν θέλησε να προσέξει ότι αυτός που «για λόγους αρχής συμφωνεί µε την 
απομάκρυνση των εποίκων» είναι ο ΔΥΣΗ, και ότι ολόκληρη εκείνη η αναφορά ήταν παρµένη από την 
εφημερίδα “Αλήθεια” στην οποία παραπέµπαµε. Ούτε πρόσεξε ότι δίπλα ακριβώς από το '«για λόγους 
αρχής θεωρούμε σωστή την πιο πάνω τοποθέτηση’», την «αποχώρηση δηλαδή και του τελευταίου 
εποίκου», υπήρχε σε αγκύλες δικό µας ειρωνικό σχόλιο που έλεγε [«ε, µα φυσικά».] 


Αν ο Χ. Ηλάδης είχε διαβάσει πιο προσεκτικά το άρθρο µας ή αν είχε µπει στον κόπο να ρίξει έστω 
και µια µατιά στα περιεχόμενα του βιβλίου στο οποίο παραπέµπαµε, θα έβλεπε ότι όχι µόνο δεν 
είµαστε “για λόγους αρχής” υπέρ του διωξίµατος των εποίκων, αλλά ότι η θέση µας είναι τελείως 

αντίθετη από αυτή που µας αποδίδει. Να τι λέμε για τούς εποίκους στο σχετικό κεφάλαιο: 


«Είναι εδώ και πρέπει να είναι καλοδεχούμενοι από τους εργαζόµενους και όχι µόνο αυτοί, αλλά και 
όσοι άλλοι και από οπουδήποτε αλλού τύχει να έρθουν. Είναι θέµα αρχής για τους διεθνιστές. Η δεξιά 
στην Ευρώπη ανδρώνεται µε τον ρατσισμό ενάντια στους ξένους εργάτες. Τα ίδια αντιμετωπίζουν 
και οι Κύπριοι στην Αγγλία της Θάτσερ, και το συνδικαλιστικό κίνηµα εκεί τους έχει υποστηρίξει.». 


ενάντια στην «δίκιά µας» αστική τάξη 


Εξηγούµε επίσης στο βιβλίο γιατί θεωρούμε τη διαμάχη για κυριαρχία ανάµεσα στις αστικές τάξεις 
στη Κύπρο σαν αντιδραστική και από τις δύο πλευρές. Όσο άδικους, αντιδραστικούς και 
επεχτατικούς σκοπούς έχει η τουρκική και η τουρκοκυπριακή αστική τάξη, άλλο τόσο άδικους και 
αντιδραστικούς έχει η Ελληνική και Ελληνοκυπριακή. Είτε η µια αστική τάξη κυριαρχίσει πάνω στη 
Κύπρο είτε η άλλη, το αποτέλεσµα θα είναι η εθνική καταπίεση της άλλης εθνότητας. Για αυτό και το 
καθήκον των αριστερών είναι να µην υποστηρίξουν τα προνόμια κανενός έθνους και να αναταχθούν 
στις αντιδραστικές επιδιώξεις ειδικά της 'δικιάς τους” αστικής τάξης. 


Αυτή είναι η βάση πάνω στην οποία στηρίζουµε την πολιτική µας. Όποιος δεν βλέπει και την “δική 
μας” αστική τάξη σαν επιθετική επεκτατική και ιµπεριαλιστική, αυτό είναι γιατί θεωρεί το “δικό 
του” έθνος σαν καλύτερο από τα άλλα. 


Είναι ακριβώς αυτό που ούτε μπορούν ούτε θέλουν να δουν οι σοσιαλπατριώτες. Αντίθετα όταν 
νοιώθουν άβολα µπροστά σε αναφορές στην πολιτική του Λένιν προτιμούν να δηλώνουν, όπως ο Χ. 
Ηλιάδης, ότι “ταλαιπωρούμε τον Λένιν” και µάλιστα όπως συνήθιζε και ο “πατερούλης Στάλιν”. 
Βέβαια καλά θα ήταν να έµπαινε στον κόπο να αποδείξει αυτόν τον ισχυρισμό. 


Εκείνο που χαρακτηρίζει την πολιτική όλων των σοσιαλπατριωτών που επικαλούνται τον Λένιν είναι 
ότι αγνοούν (θέλουν να αγνοούν!) τελείως µερικά από τα πιο βασικά σηµεία της πολιτικής του Λένιν 
για τις εθνικές διαμάχες, “ξεχνούν” δηλαδή την επιμονή του Λένιν ότι τα συγκεκριµένα καθήκοντα 
των σοσιαλιστών είναι διαφορετικά ανάλογα µε το έθνος στο οποίο ανήκουν. Και ότι το κύριο 
καθήκον των επαναστατών είναι να παλεύουν ενάντια στην “δίκιά τους” αστική τάξη που καταπίεσε 
ή καταπιέζει ή επιδιώκει να ξανακαταπιέσει άλλες εθνότητες, και ενάντια στην προσπάθεια της να 
επιβάλλει την κυριαρχία της σε άλλους: 


«Ο διεθνισµός συνιστάται στην ρήξη µε τους δικούς σου σοσιαλσωβινιστές... Και µε την δική σου 
ἱμπεριαλιστική κυβέρνηση... στην απόφαση σου να δεχτείς τις πιο µεγάλες εθνικές θυσίες... αν αυτό 
ωφελεί στην ανάπτυξη της διεθνούς εργατικής επανάστασης». (1) 


Επειδή ο Χ. Ηλιάδης δεν θέλει να καταλάβει αυτή την στάση, για αυτό αναρωτιέται µε πολύ 
αγανάκτηση και ακόµα περισσότερη αφέλεια αν θα χαρακτηρίζαµε σαν σοσιαλπατριώτες και τους 
Τούρκους επαναστάτες που παλεύουν ενάντια στην “δικιά τους” αστική τάξη για να υποστηρίξουν 
την αποχώρηση του τουρκικού στρατού από την Κύπρο και το δικαίωµα των Κυπρίων να ζουν σε ένα 
κράτος. Μα... φυσικά όχι. Αυτοί είναι πραγματικοί σοσιαλιστές και διεθνιστές. Σοσιαλπατριώτες 
είναι µόνο όλοι αυτοί οι Ελληνοκύπριοι ή Έλληνες αριστεροί που παλεύουν µε τόση θέρµη για την 
αποχώρηση του τουρκικού στρατού και ενάντια στην διχοτόμηση, πράγµατα που είναι καθήκοντα 
ειδικά των τούρκων και τουρκοκυπρίων επαναστατών. 


Ακόμα οι σοσιαλπατριώτες δεν θέλουν να ξέρουν ούτε ότι ο Λένιν θεωρούσε πως το καθήκον της 
υποστήριξης του δικαιώματος αυτοδιάθεσης των καταπιεσµένων εθνοτήτων το έχουν ειδικά οι 
επαναστάτες του έθνους που καταπίεσε ή καταπιέζει ή επιδιώκει να τις καταπιέσει, ούτε τι 
σηµαίνει αυτή η θέση. Αυτό φαίνεται και από την µανία µε την οποία µας καταγγέλει ο Χ. Ηλιάδης ότι 

θεωρούμε πως η ίδια η «απόσχιση-δημιουργία της “Τ.Δ.Β.Κ.” είναι πολιτικά σωστή, και µάλιστα 
σύμφωνη µε την λενινιστική αντίληψη των πραγμάτων». 


Δεν υποστηρίζουµε ότι είναι “πολιτικά σωστή” ή “πολιτικά λανθασμένη” η δηµιουργία της Τ.Δ.Β.Κ., 
ούτε ότι “έτσι έπρεπε να γίνει”. Δεν είναι αυτό το ζήτημα για µας. Υποστηρίζουµε µόνο ότι πρέπει 
σαν Ελληνοκύπριοι επαναστάτες, ακριβώς επειδή είµαστε Ελληνοκύπριοι και όχι Τουρκοκύπριοι ή 
Τούρκοι, να αντισταθούµε στην προσπάθεια της “δικιάς µας” άρχουσας τάξης να εμποδίσει τους 
τουρκοκύπριους να έχουν το δικό τους κράτος. Μόνο αυτό. Και έχει πολύ µεγάλη διαφορά από αυτό 
που µας αποδίδει ο Χ. Ηλιάδης που έπεσε και αυτός θύμα µιας καθόλου πρωτότυπης ανοησίας. Θα 
“κακοποιήσουμµε” πάλι τον Λένιν; 


«Όταν κατηγορείς τους οπαδούς της ελευθερίας της αυτοδιάθεσης, δηλαδή της ελευθερίας του 
αποχωρισμού, ότι ενθαρρύνουν τις αποχωριστικές τάσεις, κάνει[ς] την ίδια ακριβώς ανοησία και την 
ίδια ακριβώς υποκρισία, όπως αν κατηγορούσες του οπαδούς της ελευθερίας του διαζυγίου ότι 
ενθαρρύνουν τη διάλυση των οικογενειακών δεσµών».(2) 


πού βρέθηκαν οι αριστερότεροι σοσιαλπατριώτες; 


Το ΑΚΕΛ για δεκαετίες μιλάει (και δεν µιλάει µόνο) για µια συμμαχία του εργατικού κινήματος µε 
τους πατριώτες αστούς που θα βοηθούσε τον υποτιθέμενο “εθνικοαπελευθερωτικό αγώνα” των 
(Ελληνοκυπρίων. Ένα ωραίο σύνθημα κάτω από το οποίο κρύβονται οι εξίσου µε τους τουρκικούς 
άδικοι και επεκτατικοί εθνικοί πόθοι, επιδιώξεις και επιθυµίες των ελληνοκυπρίων αστών και 
µικροαστών, καθώς και οι εθνικιστικές τους φοβίες - η “φρίκη” µπροστά στην “τουρκοποίηση 
ολόκληρης της Κύπρου”, που δεν αναγνωρίζει όµως και στους τουρκοκύπριους το δικαίωµα να 
νοιώθουν µια αντίστοιχη φρίκη και φοβία είτε για την “ελληνοποίηση” είτε και για την 
“ελληνοκυπριοποίηση” της Κύπρου. 


Η ήττα το 74 της ελληνοκυπριακής (και ελληνικής) άρχουσας τάξης απογοήτευσε πολλούς 
αριστερούς μικροαστούς πατριώτες. Με µικροαστική ανυπομονησία την “τιμώρησαν” και την 
“τιμωρούν” στο μυαλό τους χαρακτηρίζοντας την “ανίκανη”, και προσβλέπουν τώρα στην εργατική 
τάξη να κάνει την “εθνικοαπελευθερωτική” δουλειά της “ανίκανης” αστικής “μας” τάξης. Αν τα 
γυρίσματα της ιστορίας δείξουν ότι όχι µόνο η Ελληνοκυπριακή εργατική τάξη δεν είναι 
διατεθειµένη να κάνει κάτι τέτοιο, αλλά και ότι η Ελληνοκυπριακή και Ελληνική αστική τάξη 
ξαναποκτούν το χαμένο έδαφος και ο δικός τους επεκτατισµός αποκτά κάποιες πιθανότητες να 
νικήσει τον τουρκικό επεκτατισµό, τότε θα δούµε τους περισσότερους “αριστερότερους” 
σοσιαλπατριώτες να ρίχνουν το σοσιαλιστικό τους προσωπείο και να εμφανίζονται πια καθαρά σαν 
αυτό που πραγματικά είναι - σκέτοι πατριώτες. 


Αυτά τα λίγα δεν μπορούν φυσικά να χρησιµέψουν σαν απάντηση ούτε στους αφορισμούς και τα 
“αυτονόητα” του Χ. Ηλιάδη ούτε και στην παράδοση του σοσιαλπατριωτισμού. Τις τελευταίες 
δεκαετίες η µεγάλη πλειοψηφία των πολιτικοποιηµένων στην νότια Κύπρο, αν δεν είναι δεξιοί 
εθνικιστές είναι αριστεροί πατριώτες, είτε ακελικοί ή διαφωνούντες “από τα αριστερά” σαν τον Χ. 
Ηλιάδη. Δύσκολα τα πράγµατα για αυτούς που θα τολµήσουν να αμφισβητήσουν τόσο βαθειά 
ριζωµένες αντιλήψεις. Για να κάνουµε κριτική σε όλους αυτούς, για να αρχίσουμε (ναι, για να 
αρχίσουμε µόνο!) να ξαναφέρνουµε στο φως µια πολιτική παλιά αλλά πολύ αποτελεσματικά 
διαστρεβλωμένη, “ξεχασμένη” και θαµένη από όλους, χρειάζεται µια αρκετά µεγάλη ανάλυση, σαν 
αυτή που έχουµε κάνει και υπάρχει δημοσιευμένη κύρια στο βιβλίο µας. Εκεί δείχνουµε και ποια ήταν 
η στάση του Λένιν και µε πιο τρόπο το διαστρεβλώνουν οι σοσιαλπατριώτες “Λενινιστές”. Βέβαια θα 
ήταν κατάχρηση της φιλοξενίας του “Εντός των Τειχών” να ζητήσουμε να την αναδημοσιεύσει σε 
συνέχειες, αλλά αν δεν υπάρχει πρόβλημα, εµείς ευχαρίστως την παραχωρούµε για το αναγνωστικό 
κοινό του “Εντός των Τειχών”.ο 

Σηµειώσεις: 

1) Άπαντα Λένιν τόµος 37 σελ. 108 

2) Λένιν “Ζητήματα Εθνικής Πολιτικής” σελ. 15 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 34), 
Εργατική Δημοκρατία (Ομάδα), Δεκαετία 1980-1989, 1988, Λευκωσία, Λευκωσία (νότια), Κυπριακό 


Πρόβλημα 

Αυτό το άρθρο αποτελεί το πρώτο µέρος ενός άρθρου που κυκλοφόρησε δύο µέρη. Το δεύτερο µέρος κυκλοφόρησε στο 
Τεύχος 37 του περιοδικού Εντός των Τειχών. 


ένας αλλοιθωρός διεθνισµός - Όταν η ΕΔ κακοποιεί τις 
Λενινιστικές αρχές για να στηρίξει τη διχοτόμηση 
(διάλογος) 


Μια τελευταία (ελπίζω) απάντηση στην εκδοτική οµάδα "Εργατική Δημοκρατία” 
χρήστος Ηλιάδης 
1. Μια επισήµανση 


Δυστυχώς ο διάλογος (1) που αναπτύχθηκε µέσα από ας στήλες του “Εντός” µε την εκδοτική οµάδα 
“Εργατική Δημοκρατία” (ΕΔ) γύρω από το εθνικό ζήτημα έχει καταλήξει σε διάλογο Κωφών. Στο 
συμπέρασμα αυτό θα καταλήξει κανείς όταν μελετήσει τα προηγούμενα άρθρα που τόσο η ΕΔ όσο κι 
εγώ δημοσιεύσαµε στο “Εντός”. Ο λόγος πιστεύω τού αδιεξόδου αυτού έγκειται στο γεγονός ότι ενώ 
αναφερόμαστε στις ίδιες αρχές και έννοιες (κύρια την Λενινιστική αρχή του δικαιώματος των λαών 
γι αυτοδιάθεση), η ΕΔ προτιµά να παραχαράσσει τις έννοιες αυτές µέσα από µια γενικιστική, 
εκλεκτική και αντι-διαλεκτική θεώρηση των πραγμάτων. Βολεμένοι µε το πιπίλισµα τσιτάτων από 
τον Λένιν νομίζουν ότι έχουν κατοχυρώσει τη “διεθνιστική” τους ταυτότητα, κάνοντας “οικονομία” 
της ανάγκης γι' ανάλυση του συγκεκριμένου και αρκούµενοι σε µια ανιστόρητη και ισοπεδωτική 
γενικολογία. 


Το δυστύχημα µε τις πολιτικές θέσεις της ΕΔ στο εθνικό ζήτημα είναι ότι όσοι προσβλέπουν σε µια 
επαναστατική-διεθνιστική προοπτική στο πρόβλημα τής κατοχής και της διχοτόµησης της Κύπρου θα 
πρέπει να διαχωρίσουν τις θέσεις τους µια και η ΕΔ αυτοπαρουσιάζεται σαν µια επαναστατική- 
διεθνισηκή οµάδα πού όµως (δυστυχώς) ουσιαστικά τοποθετείται υπέρ της κατοχής και της 
διχοτόµησης της Κύπρου. 


Το ξεκαθάρισμα είναι λοιπόν επιβεβλημένο, διαφορετικά όσοι επικαλούνται τις αρχές του 
επαναστατικού διεθνισμού κινδυνεύουν να χαρακτηρίζονται σαν απολογητές της κατοχής, ελέω... 
ΕΔΙ! 


2. Το πιπίλισµα και η κακοποίηση του Λένιν 


Η ΕΔ κατακεραυνώνει τούς “σοσιαλπατριώτες” σαν τού λόγου µου που δεν βλέπουν τις 
αντιδραστικές επίδιώξεις της δικής “μας” αστικής τάξης µε το πιο κάτω κομμάτι του τελευταίου 
τους άρθρου: 


«Όποιος δεν βλέπει και την δική 'µας' αστική τάξη σαν επιθετική επεκτατική και ιµπεριαλιστική, 
αυτό είναι γιατί θεωρεί το δικό του' έθνος σαν καλύτερο από τ' άλλα. . Είναι ακριβώς αυτό που ούτε 
µπορούν ούτε θέλουν να δουν οι σοσιαλπατριώτες. Αντίθετα όταν νοιώθουν άβολα µπροστά σε 
αναφορές στην πολιτική του Λένιν, προτιμούν να δηλώνουν, όπως ο Χ. Ηλιάδης, ότι “ταλαιπωρούμε 
τον Λένιν” και µάλιστα όπως συνήθιζε και ο “πατερούλης Στάλιν”». 


Κατ' αρχή δε νομίζω να χρειαζόµουν την Ε.Δ για να µε διαφωτίσει για τις οποιεσδήποτε βλέψεις και 
ορέξεις της δικής “μας” αστικής τάξης, ιδιαίτερα έναντι των Τ/Κ, όταν της δόθηκε η ευκαιρία 
(βοηθώντας έτσι ταυτόχρονα και τη φασιστική Τ.Μ.Τ. ν' ανδρωθεί σαν ο “προστάτης” της Τ/Κ 
μειονότητας). 

Νομίζω ότι ένας καλόπιστος παρατηρητής µπορεί εύκολα να το αντιληφθεί, διαβάζοντας ιδιαίτερα 
το πρώτο µου άρθρο, ("Για µια άλλη προοπτική"), όπου γίνεται ιδιαίτερη αναφορά στην ιστορική 
ανικανότητα της Ε/Κ αστικής τάξης να πραγµατώσει και να ολοκληρώσει τόσο το δικαίωµα 
αυτοδιάθεσης του Κυπριακού λαού καθώς και την εθνική ανεξαρτησία, τα στοιχειώδη δηλαδή 
δημοκρατικά και αναπαλλοτρίωτα δικαιώµατα όλων των λαών. 


Όμως η ΕΔ σκόπιµα θολώνει τα νερά γύρω από τον όρο “ιστορική ανικανότητα” της Ε/Κ αστικής 
τάξης να εκπληρώσει τον εθνικό-απελευθερωτικό στόχο. 


Η ΕΔ υποβιβάζει την ουσία περίπου σ' επίπεδο συζήτησης περί ικανότητας ή όχι της Ε/Κ άρχουσας 
τάξης για µια νικηφόρα στρατιωτική αναμέτρηση µε τον Τουρκικό στρατό κατοχής. 


Κατ' αρχή θα πρέπει να σημειώσουμε ότι η απαλλαγή από την Τουρκική στρατιωτική κατοχή είναι 
απόλυτο δικαίωµα ολόκληρου του Κυπριακού λαού, χωρίς ν' αποκλείονται οποιαδήποτε µέσα. 


Ακόμα όµως και µια υποθετική νικηφόρα στρατιωτική αντιπαράθεση μεταξύ της Ε/Κ αστικής τάξης 
µε τον Τουρκικό επεκτατισµό, δεν θα απάλλασσε την Ε/Κ αστική τάξη από την “ιστορική 
ανικανότητα” της να κατοχυρώσει µια ουσιαστικά και όχι τυπικά ανεξάρτητη Κύπρο, που να µην 
αναπαράγει τούς μηχανισμούς της διακοινοτικής αντιπαράθεσης και καταπίεσης. 


Μήπως την περίοδο 1960-74 που η Κύπρος δεν τελούσε υπό Τουρκική στρατιωτική κατοχή η Ε/ΙΚ 
αστική τάξη δεν ήταν “ανίκανη”; Μήπως τότε η Κύπρος δεν ήταν δέσµια του Βρεττανικού Στέµµατος 
και των συµφερόντων του, που επέβαλε την πολική του “διαιρεί και βασίλευε”; 


Ο όρος “ιστορική ανικανότητα” δεν αναφέρεται στην Ε/Κ αστική τάξη µόνο, αλλά στην αστική τάξη 
των αποικιακών και µισο-αποικιακών χωρών γενικά. Η τάξη αυτή των αποικιακών χωρών πού τελούν 
υπό ιµπεριαλιστική κυριαρχία και εξάρτηση θάθελε φυσικά ν' απαλλαγεί από την ξένη κηδεµόνευση 
και ν' αυξήσει τα κέρδη της ξαπλώνοντας τη δική της κυριαρχία στον εθνικό - γεωγραφικό της χώρο 
που είναι ταγµένη. Οι εθνικο-απελευθερωτικές “ορμές” της αστικής τάξης όµως σταματούν εκεί 
ακριβώς που θίγονται τα δικά της συμφέροντα σαν κοινωνικής τάξης. 


Γιατί µια µετωπική, ουσιαστική ρήξη µε τον ιμπεριαλισμό που να εγγυάται µια πραγματική κι όχι µια 
κολωβή εθνική ανεξαρτησία, θα προὐπόθετε µια άλλη κοινωνική προοπτική: τον σοσιαλιστικό 
κοινωνικό μετασχηματισμό (βλέπε Κούβα). 


Για τον λόγο αυτό αναφερόµουν στο πρώτο µου άρθρο στους μετανεξαρτησιακούς μηχανισμούς 
ένταξης στον διεθνή ιμπεριαλιστικό καταµερισµό εργασίας (και φυσικά εξάρτησης και υποθήκευσης 
της εθνικής ανεξαρτησίας) στις αποικιακές εκείνες χώρες πού η αστική τάξη ηγήθηκε (ή αφέθηκε να 
ηγηθεί, όπως στην περίπτωση της Κύπρου) του αντι-αποικιακού εθνικο-απελευθερωτικού αγώνα. Για 
όσους θεωρούν τα πιο πάνω “αριστερίστικες “θεωρητικολογίες, δεν έχουν παρά ν' ανατρέξουν στις 
συμφωνίες Ζυρίχης - Λονδίνου, στις “εγγυήσεις” της, στις “κυρίαρχες” Αγγλικές Βάσεις, στην 
αντιδραστική στεγανοποίηση και θεσμοθετηµένη αντιπαράθεση των δύο κοινοτήτων, καθώς και στην 
εκκολαπτόµενη διζωνική Ομοσπονδία. 


Στην εποχή της ιµπεριαλιστικής παρακμής (“αντίδραση σ' όλη τη γραµµή” όπως έλεγε κι ο Λένιν) η 
πραγμάτωση των δημοκρατικών εθνικών στόχων (αυτοδιάθεση, εθνική ανεξαρτησία) πέφτει πια 
στους ώμους της εργατικής τάξης µια και η πραγμάτωση των πιο πάνω στόχων διαταράσσει και 
θέτει σε κίνδυνο τη διεθνή ιµπεριαλιστική τάξη πραγμάτων. Η “εθνική” αστική τάξη των αποικιακών 
και µισο-αποικιακών χωρών είναι ιστορικά ανίκανη να πραγµατώσει ουσιαστικά τούς πιο πάνω 
δημοκρατικούς στόχους γιατί και η ίδια αποτελεί κομμάτι (Και µάλιστα το πιο αδύνατο και 
εξαρτώμενο) του παγκόσμιου ιμπεριαλιστικού συστήµατος από το οποίο τρέφεται και συντηρείται. 

Είναι, επαναλαμβάνω, στους ώμους της εργατικής τάξης και τού συνειδητού εκφραστή της (κόμμα) 
που πέφτει το βάρος για πραγμάτωση των πιο πάνω στόχων. Στην Κύπρο όµως και οι πέτρες ξέρουν 
ότι το ΑΚΕΛ ήταν και είναι ο πέµπτος τροχός (αν όχι και οι πέντε τροχοί) της πολιτικής της αστικής 
τάξης. Για όσους “εξεγείρονται” ας προστρέξουν στην τωρινή αγαστή πολιτική σύμπλευση ΑΚΕΛ- 
ΔΗΣΥ καθώς και στην ουσιαστική ταυτότητα των πολιτικών τους θέσεων τα τελευταία 10 χρόνια 
(Γιάλτας και πατερούλη Στάλιν και σφαιρών επιρροής ενεκεν, αλλ' αυτό αποτελεί άλλο κεφάλαιο). 


Εκτός όµως από την παραχάραξη ορών και εννοιών, η ΕΔ βολεύεται και µε το πιπίλισµα αναφορών 
από τον Λένιν (τσιτάτα) για να προσδώσει (νομίζει) την πρέπουσα “ορθοδοξία” στην 
επιχειρηµατολογία της. 


Με σύντομα τσιτάτα, εντελώς ξεκομµένα από τον υπόλοιπο κορµό της επιχειρηµατολογίας του 
κειµένου που πάρθηκαν, ξεκομµένα από τη συγκεκριμένη πολιτική και ιστορική συγκυρία, ή από το 
συγκεκριµένο αντικείµενο της αναφοράς τα τσιτάτα αυτά μετατρέπονται σε ανιστόρητες 
γενικότητες, που κάνοντας την οικονομία της διαλεκτικής ανάλυσης τού συγκεκριμένου µέσα στο 
σύνολο, µπορούν να ισχύουν µε την ίδια άκριας µορφή για οποιαδήποτε περίπτωση, υπεράνω τόπου 
και χρόνου όπως βολεύει τις συγκυριακές επιδιώξεις του κάθε συγγραφέα. 


Δηλαδή σε τελευταία ανάλυση, η µέθοδος αυτή αρκείται στο περίβλημα της δήλωσης κι όχι στο 
περιεχόµενο της. Την αντιδιαλεκτική αυτή µέθοδο δολοφονίας (κι όχι απλής ταλαιπωρίας) 
χρησιμοποίησαν κατά κόρον όλοι οι νεκροθάφτες του Λενινισμού από πατερούλη Στάλιν µέχρι Κιµ-|λ- 
Σουνγκ. Η διαστροφή του πνεύματος και της ουσίας των Λενινιστικών κειμένων µέσα από την 
ξεκομμµένη, γενικόλογη και εκλεκτική παράθεση κειμένων είναι μέθοδος πιο παλιά από την ηλικία των 
µελών της ομάδας της Ε.Δ. 


Για να τονίσω το αντιδιαλεκτικό της µεθόδου αυτής σηµείωνα στο προηγούμενο άρθρο ότι υπάρχουν 
πολλά ζητήματα πάνω στα οποία οι “Κλασσικοί” του Μαρξισμού (ιδιαίτερα ο Λένιν) παρουσιάζονται 
(επιφανειακά) αντιφατικοί στις κατά καιρούς τοποθετήσεις τους. Υποδείκνυα ότι η “αντίφαση” αυτή 
δεν είναι παρά φαινομενική γιατί ο Μαρξισµός είναι η επιστημονική ανάλυση του συγκεκριμένου κι 
όχι του αφηρηµένου µέσα σε διαφορετικές ιστορικο-πολιτικές συγκυρίες και διαδικασίες. 


Η µορφή µπορεί ν' αλλάξει ανάλογα µε τις συγκεκριμένες συνθήκες (κι όχι µε την προσφιλή στην ΕΔ 
γενικότητα) το περιεχόµενο όµως παραμένει πάντα το ίδιο: αγώνας ενάντια στην αστική τάξη και 
τον ιμπεριαλισμό για την ιστορική χειραφέτηση των εργαζομένων και των καταπιεζοµένων μαζών 
(συμπεριλαμβανομένων φυσικά και των αποικιακών και µισο-αποικιακών χωρών). Για να κάνω 
περισσότερο γλαφυρά τα πιο πάνω παράθεσα διάφορα παραδείγματα χωρών (Κουρδιστάν, 
Παλαιστίνη, Ιρλανδία, Μαλβίνες, Κύπρος) όπου η γενική αρχή των λαών γι αυτοδιάθεση (µέχρι και 
σηµείου κρατικής απόσχισης) παίρνει διαφορετική µορφή για την κάθε µια συγκεκριμένη περίπτωση. 
(2) 


Η ΕΔ εξακολουθεί παρόλα αυτά ακάθεκτη ν' ανοητολογεί πιπιλίζοντας κι άλλα γενικόλογα τσιτάτα, 
από το δικαίωµα απόσχισης των... Ολλανδικών αποικιών µέχρι του ότι δεν είναι ο θεσµός του 
διαζυγίου που φταίει για την διάλυσή οικογενειών (ή το δικαίωµα απόσχισης για τον τεμαχισµό των 
κρατών). 


Πέρα όµως απ' αυτά, (και κυρίως) έθετα το εξής ερώτηµα στο τελευταίο άρθρο µου: 


“Μπορεί στα σοβαρά οποιοσδήποτε (συμπεριλαμβανομένου και της ΕΔ) να ισχυρισθεί ότι το δικαίωµα 
κρατικής (και αρα και γεωγραφικής) απόσχισης που απορρέει από το δικαίωµα αυτοδιάθεσης ενός 
λαού ή έθνους εξυπακούει τον σφαιτερισµό και κατοχή εδαφών άλλων από εκείνων που δημοκρατικά 
τού ανήκουν”; 

Μπορεί πράγματι στα σοβαρά να υποστηρίζει η ΕΔ ότι “πρέπει σαν Ε/Κ επαναστάτες, επειδή ακριβώς 
είµαστε Ε/Κ και όχι Τ/Κ ή Τούρκοι, ν' αντισταθούµε στην προσπάθεια της “δικιάς µας” άρχουσας 
τάξης να εμποδίσουν τους Τ/Κ να έχουν δικό τους “κράτος” όταν το “κράτος” αυτό (“ΤΔΒΚ”) έχει 
τώρα πραγµατωθεί µέσα σε συγκεκριμένες συνθήκες βαρβαρότητας και είναι το προϊόν 
προσφυγοποίησης των γηγενών κατοίκων, στρατιωτικής κατοχής και μαζικού εποικισμού; 


Ιδού λοιπόν (ξανά) το ερώτημα: Το δικαίωµα της αυτοδιάθεσης συνεπάγεται στρατιωτική αρπαγή και 
κατοχή εδαφών άλλων απ' αυτών που ιστορικά, δημοκρατικά ανήκουν σ' ένα λαό; 


Το δικαίωµα δημιουργίας κράτους µιας εθνικής μειονότητας (νοουµένου ότι μ' αυτή έχει τον δικό 
της συμπαγή, ιστορικό, εθνικό-γεωγραφικό χώρο, πράγµα πού ΔΕΝ συμβαίνει µε τούς Τ/Κ) 
Συνεπάγεται µήπως τον εκτόπισμα των γηγενών κατοίκων (πρόσφυγες) και την αντικατάσταση τους 
από άλλους (“πάμφτωχοι” έποικοι από την Ανατολία ή άλλοι) για δηµογραφική-πολιτική εδραίωση 
των στρατιωτικών κατοχικών δεδοµένων; 


Θάταν βέβαια πολύ ν' αξιώνουµε απάντηση σε τέτοια “σοσιαλπατριωπκά” και “ανόητα” ερωτήματα 
µια και οι “διεθνιστές” της ΕΔ απέφυγαν ήδη ν' απαντήσουν στα ερωτήµατα αυτά. 


Μία και η ΕΔ αρέσκεται να πιπιλίζει τσιτάτα από τον Λένιν θάταν καλό να µάς παραθέσει έστω και 
ένα (µόνο ένα) συγκεκριµένο Λενιστικό τσιτάτο πού να δηλώνει ότι το δικαίωµα δημιουργίας 
κράτους συνεπάγεται την αρπαγή και κατοχή εδαφών άλλων, τον εκτοπισμό των νόµιµων γηγενών 
κατοίκων των εδαφών αυτών και την µαζική αντικατάσταση τους από εποίκουςβ(πάµφτωχους ή όχι, 
ξανθούς ή μελαχροινούς). 


Θα περιμένω µε “σοσιαλπατριωτική” ανυπομονησία κάτι τέτοιο. Είμαι όµως σίγουρος πως και κάτι 
άλλοι κύριοι κατά Ισραήλ µεριά, από Σιαµίρ µέχρι Πέρες, θάδειχναν τρομερό ενδιαφέρον για κάτι 
τέτοιο, για λόγους εντελώς δικούς τους βέβαια. 


Μπορούν λοιπόν οι φίλοι της ΕΔ γ αρχίζουν να σκαλίζουν όλους τους τόµους των “Απάντων” του 
Λένιν. Όσο για τους Μάρξ και Ένγκελς άστε τους ήσυχους καλύτερα. Οι άθλιοι τόλµησαν να γράψουν 
κάποτε υπέρ της εδαφικής ακεραιότητας της Γερμανίας! 


Επειδή όµως η παραχαραχτική και ισοπεδωτική µανία της ΕΔ έχει ξεπεράσει και τα όρια του 
σουρεαλισμού, αξίζει να σταθούμε για λίγο σε δυο τουλάχιστον κύρια θέµατα. 


3. Αγάπα τον πλησίον σου “πάμφτωχο” έποικο! 


Προκειμένου να διασκευάσει την πραγματικότητα ανάλογα µε τις δικές της πολιτικές θέσεις (κι όχι 
το αντίστροφο) η ΕΔ έχει ανατριχιαστικά ισοπεδώσει τις έννοιες. 


Έτσι οι έποικοι βαφτίζονται εργάτες-μετανάστες (11!) και πρέπει να διεξάγουµε αντι-ρατσιστικό 
αγώνα για υποδοχή τους!! Για όσους νομίζουν ότι υπερβάλλω ιδού και η σχετική θέση της ΕΔ 
(παρµένη από το πρόσφατο βιβλίο τους όπως µας πληροφορούν) (3) 


“Είναι εδώ (Σ.Σ. οι έποικοι) και πρέπει να είναι καλοδεχούµενοι από τούς εργαζόμενους και όχι µόνο 
αυτοί αλλά και όσοι άλλοι και από οπουδήποτε τύχει να έρθουν. Είναι θέµα αρχής (5ἰς) για τους 
διεθνιστές. Η δεξιά στην Ευρώπη ανδρώνεται µε τον ρατσισμό ενάντια ατούς ξένους εργάτες. Τα 
ίδια αντιμετωπίζουν και οι Κύπριοι στην Αγγλία της Θάτσερ και το συνδικαλιστικό κίνηµα εκείτους 
έχει υποστηρίξει”. (παρενθέσεις και υπογραμµίσεις δικές µου). 


Δεν νομίζω να χρειάζεται ιδιαίτερη προσπάθεια για ν' αποδείξει κανείς πόσο ανόητη (είναι ο πιο 
ελαφρύς χαρακτηρισμός που βρήκα) είναι η πρσπάθεια εξίσωσης των εποίκων µε τούς εργάτες 

μετανάστες σπς Ευρωπαϊκές (ή άλλες) χώρες. Να σημειώσουμε απλά ότι η ΕΔ δεν πρωτοτύπησε. 


Ο Ραούφ Ντεκτάς για χρόνια προσπαθεί να πείσει οτι οι έποικοι δεν είναι έποικοι αλλά ...εποχιακοί 
εργάτες! Μόνο που ούτε ο Ντεκτάς δεν τόλµησε να µας κατηγορήσει για “ρατσιστές” επειδή δεν 
καλοδεχτήκαμε τους έποικους, όπως έµµεσα µας κατηγορεί η ΕΔ! 


Η ΕΔ µας πληροφορεί οτι Ἠ...) όχι µόνο αυτοί (Σ.Σ. οι έποικοι της Ανατολίας) αλλά και όσοι άλλοι και 
από οπουδήποτε τύχει να έρθουν {...) πρέπει να είναι καλοδεχούµενοι από τους εργαζόμενους”. 


Με την λογική αυτή δηλαδή οι εργαζόµενοι θα πρέπει ν' ανοίξουν τις αγκάλες για να δεχτούν τους 
οποιουδήποτε εποίκους ανεξάρτητα από γλώσσα και θρησκεία, ανεξάρτητα δηλαδή αν είναι 
Ανατολίτες ή Ευρωπαίοι, µελαχροινοί ή ξανθοί κ.λ.π. Γιατί ο έποικος ανεξάρτητα απ' ολ' αυτά είναι 
πάντα έποικος και επιτελεί τον ίδιο πάντα (ληστρικό - ιµπεριαλιστικό κατ' εµάς) πολιτικό ρόλο. 
Εκτός κι αν η ΕΔ έχει ιδιαίτερες συµπάθειες για “τριτοκοσμικούς” έποικους (κατά προτίµηση 
“πάμφτωχους” και μελαχροινούς) κατ' αντιπαράθεση µε κάποιους άλλους. Ρατσισµός απ' την 
ανάποδη δηλαδή! 


Πέρα όµως απ' αυτά η ΕΔ µάς πληροφορεί οπ δεν βλέπουμε όλοι εμείς οι “σοσιαλπατριώτες” ότι η 
απομάκρυνση των εποίκων µόνο µε µια “βαρβαρότητα” εφάµιλλη του 74 (4) µπορεί να επιτευχθεί. 


Έχω την εντύπωση ότι οι φίλοι της ΕΔ πρέπει κάπου να ξεχωρίσουν τους στόχους ενός αντι- 
ἱμπεριαλιστικού αγώνα από τα διδάγµατα της Χριστιανικής αγάπης (συνοδευµένα από άφθονη δόση 
εργατισμού). 


Με την ίδια χριστιανική λογική και η απαλλοτρίωση του κεφαλαίου θα ήταν “βαρβαρότητα” (από την 
πλευρά των αστών βέβαια). 


Η Κύπρος όµως δεν είναι (δυστυχώς) η µόνη χώρα θύμα εποικισμού. 


Η γειτονική µας κατεχόμενη Παλαιστίνη είναι θύμα (μεταξύ άλλων) µαζικού εποικισμού. Οι “άθλιοι” 
Παλαιστίνιοι όµως δεν φαίνεται να έχουν συλλάβει τα “διεθνιστικά” (χριστιανικά) μηνύματα της ΕΔ 
γιατί όταν ακούουν για Εβραίους εποίκους σηκώνονται οι τρίχες τους. 


Θάταν πολύ ενδιαφέρων να µας εξηγήσει η ΕΔ ότι οι Παλαιστίνιοι πρέπει να... καλοδεχτούν 
(“διεθνιστικό” καθήκον σύμφωνα µε την ΕΔ) τους Εβραίους εποίκους µε τον ίδιο τρόπο που το 
συνδικαλιστικό κίνηµά στην Ευρώπη αγκαλιάζει τους µετανάστες-εργάτες! (Προσοχή όµως γιατί οι 
Παλαιστίνιοι “αγριεύουν” εύκολα). 


Σ' αντίθετη περίπτωση θάπρεπε η Ενα µάς εξηγήσει την ουσιαστική διαφορά μεταξύ ενός Εβραίου 
έποικου στην κατεχόμενη Δυτική όχθη του Ιορδάνη (περιορίζοµαι µόνο σ'αυτή) κι ενός Τούρκου 
Ανατολίτη έποικου στην κατεχόμενη Βόρεια Κύπρο. 


Εκτός όµως από τους Κύπριους “σοσιαλπατριώτες” και τους Παλαιστίνιους και οι Αλγερινοί 
επαναστάτες επέδειξαν ανάλογα “ρατσιστικά” αισθήµατα προς τους Γάλλους εποίκους (Ρἰθάς ΝοίΓ5) 
των οποίων την απομάκρυνση επεδίωξαν και πέτυχαν µε την ανεξαρτησία της Αλγερίας (1962). 


Στην περίπτωση αυτή μιλάμε για την εκδίωξη 1,500,000 ατόµων (και όχι 70,000 όπως οι Ανατολίτες 
έποικοι) που “ρίζωσαν στην Αλγερία για ένα περίπου αιώνα, από την εποχή της κατάληψης της 
Αλγερίας (κι όχι µόνο 14 χρόνια όπως οι Ανατολίτες έποικοι). Τα Γαλλικά αστικά κόµµατα 
κλαψουρίζουν µέχρι σήµερα για την “βαρβαρότητα” αυτή. 


Σαν να µην έφταναν ολ' αυτά, οι Γαλλικές επαναστατικές εργατικές οργανώσεις όχι µόνο δεν 
θεώρησαν “βαρβαρότητα” την απομάκρυνση των Γάλλων εποίκων αλλά θεώρησαν την απομάκρυνση 

τους σαν µια έκφραση της εφαρµογής της αρχής της αυτοδιάθεσης του Αλγερινού λαού! 


Τελικά τόσο οι Παλαιστίνιοι όσο και οι Αλγερινοί (και τόσοι άλλοι αποικιακοί λαοί) δεν έχουν 
εννοήσει το χριστιανικό δίδαγµα του “αγάπα τον πλησίον σου... έποικον” και ζουν βουτηγµένοι στη 


βαρβαρότητα! 
(η συνέχεια στο επόµενο τεύχος) 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 36), 
Δεκαετία 1980-1989, 1988, Λευκωσία, Λευκωσία (νότια), Κυπριακό Πρόβλημα 


ΕΓΟΠΗ: 

Αυτό το άρθρο αποτελεί το δεύτερο µέρος ενός άρθρου που κυκλοφόρησε δύο µέρη. Το πρώτο µέρος κυκλοφόρησε στο 
Τεύχος 36 του περιοδικού Εντός των Τειχών. 

ένας αλλοιθωρός διεθνισµός - Όταν η ΕΔ κακοποιεί τις 
Λενινιστικές αρχές για να στηρίξει τη διχοτόμηση (β' µέρος) 
(διάλογος) 


Μια τελευταία (ελπίζω) απάντηση στην εκδοτική οµάδα "Εργατική Δημοκρατία” 
χρήστος Ηλιάδης 
4. Το «δικαίωμα ύπαρξης» της «Τ.Δ.Β.Κ» 


Η θέση της ΕΔ σχετικά µε το Ντεκτασικό κατοχικό καθεστώς της «Τ.Δ.Β.Κ.» περιέρχεται στο 
ακόλουθο απόσπασμα του τελευταίου τους άρθρου: 


«Δεν υποστηρίζουµε ότι είναι «πολιτικά σωστή» ή «πολιτικά λανθασμένη» η δηµιουργία της ΤΔΒΚ, 
ούτε ότι «έτσι έπρεπε να γίνει». Δεν είναι αυτό το ζήτημα για µας. Υποστηρίζουµε µόνο ότι σαν Ε/Κ 
επαναστάτες, ακριβώς επειδή είµαστε Ε/Κ µ όχι Τ/ΙΚ ή Τούρκοι, πρέπει ν' αντισταθούµε στην 
προσπάθεια της «δικιάς µας» άρχουσας τάξης να εμποδίσει τους Τ/Κ να έχουν δικό τους κράτος. 
Μόνο αυτό.» (υπογραμµίσεις δικές µου) 











Κατ' αρχή η ΕΔ δεν παίρνει δέση ως προς τη συγκεκριμένη ύπαρξη σήµερα της «ΤΔΗΚ» αφού µας 
πληροφορεί ότι «(...) δεν είναι αυτό το ζήτημα για µας». Αυτό είναι φυσικό µια και ή ΕΔ αποφεύγει 
στρουθοκαµηλικά ν' απαντήσει κατά πόσο η ύπαρξη της «ΤΔΒΚ» δικαιολογεί την κατοχή και 
διχοτόµηση της Κύπρου» την προσφυγοποίηση και τον εποικισμό. Η ΕΔθα πρέπει όµως να πάψει ν' 
αποφεύγει την ουσία («δεν είναι αυτό το ζήτημα για µας») νομίζοντας ότι έτσι διατηρεί µια άσπιλη 
«διεθνιστική» παρθενικότητα. 


Οι Μαρξιστές παίρνουν θέση µπροστά στη συγκεκριμένη πραγματικότητα και µια τέτοια 
πραγματικότητα υπάρχει και ονομάζεται «ΤΔΒΚ». Λιγότερη φυγομαχία και λίγο πιο συγκεκριμένοι 
λοιπόν... 





Πέρα όµως απ' αυτά η ΕΔ µας πληροφορεί ότι θα πρέπει «{...) ν' αντισταθούµε στην προσπάθεια της 
«δικιάς µας» άρχουσας τάξης να εμποδίσει τους Τ/Κ να έχουν το δικό τους κράτος». 


Με άλλα λόγια, η ΕΔ µας πληροφορεί ότι πρέπει ν' αναγνωρίσουμε το δικαίωµα ύπαρξης ενός Τ/Κ 
κράτους, έτσι για να πάµε «πίκα» στη δικιά «μας» αστική τάξη. 





Η ΕΔ αποφεύγει µανιακά και πάλιν να µας εξηγήσει αν οι προὐποθέσεις της δημιουργίας αυτού του 
«κράτους» (εισβολή, κατοχή, διχοτόμηση, προσφυγοποίηση, εποικισμός). 


Η δηµιουργία ενός Τ/Κ κράτους δεν µπορεί να προέλθει από παρθενογένεση (και η «ΤΔΒΚ» αποτελεί 
την τραγική ιστορική επιβεβαίωση των πιο πάνω. 


Πέρα όµως απ' αυτά είναι γνωστό πως τα πρώτα σχέδια διαμελισμού της Κύπρου εκκολάφθησαν από 
το Βρεττανικό Υπουργείο Αποικιών το 1956-1957 και η Τουρκία τα υιοθέτησε σαν την «έσχατη 
παραχώρηση» της στο Κυπριακό. Τα σχέδια αυτά προνοούσαν τη δηµιουργία «εθνικά αμιγών» 
περιοχών κατόπιν µαζικής μετακίνησης πληθυσμών (βλέπε σχεδιάγραμμα). Η ομοιότητα µε τη 
σηµερινή πραγματικότητα είναι ανατριχιαστική! 

Βέβαια το ότι ο Βρεττανικός ιμπεριαλισμός προστρέχει στην προσφιλή µέθοδο της χάραξης 
διαµελιστικών γραμμών (Ιρλανδία, Ινδία, Υεμένη κλπ) ή ότι μεταχειρίζεται τους αποικιακούς λαούς 
σαν δαµάλια που τα «μετακινούν» σ' επιλεγμένες περιοχές δεν εκπλήσσει. Τέτοιες µεθόδοι 
αποκαλύπτουν απλώς τον βαθµό κυνισμού του ιμπεριαλισμού. 


Η ΕΔ δεν κάνει τίποτ' άλλο από το να παρέχει µια ψευτο-«διεθνιστική» κάλυψη στα πιό πάνω, µια και 
το «δικαίωµα ύπαρξης ενός Τ/Κ κράτους», το οποίο η οµάδα αυτή υποστηρίζει, δεν µπορεί να 
πραγµατωθεί (και το απέδειξε ήδη η «ΤΔΒΚ») παρά µόνο µέσα σε συνθήκες ιµπεριαλιστικής 
βαρβαρότητας. Κι' αυτό δεν έχει καµµιά απολύτως σχέση µε την κατοχύρωση των δημοκρατικών 
δικαιωμάτων των Τ/Κ. 





Η ΕΔ υποστηρίζει ότι δεν θεωρεί πολιτικά σωστή ή λανθασμένη τη δηµιουργία της ΤΔΒΚ (δεν είναι 
αυτό το πρόβλημα της όπως µας πληροφορεί) ταυτόχρονα όµως δηλώνει πως δεν πρέπει να 
εναντιωνόµαστε στο δικαίωµα ύπαρξης ενός Τ/Κ κράτους! 


Θάταν εξαιρετικά ενδιαφέρον να µας διαφωτίσει η ΕΔ κατά πόσο µε την ίδια συλλογιστική 
αναγνωρίζει και το δικαίωµα ύπαρξης του σιωνιστικού κράτους του Ισραήλ (1947) το οποίο κάτω 
από το πρόσχηµα της κατοχύρωσης των δημοκρατικών δικαιωμάτων του Εβραϊκού λαού (µε τις 
εκλογές των ΗΠΑ και ΕΣΣΔ) έθεσε ολόκληρη την Παλαιστίνη υπό σιωνιστική κατοχή, προσφυγοποίησε 
τους νόµιµους κατοίκους της, και προχώρησε στο µαζικώτερο προγραμμα εποικισμού ολόκληρης της 
Παλαιστίνης (κι όχι µόνο της Δυτικής όχθης του Ιορδάνη ή της Λωρίδας της Γάζας που ο Ισραήλ 
κατέλαβε 1967) κατά την πρόσφατη ιστορία. 


Μήπως και για το Ισραήλ (το οποίο το διεθνές σιωνιστικό κίνηµα και οιµπεριαλισµός παρουσιάζουν 
σαν δημοκρατικό κατοχυρωμένο δικαίωµα του Εβραϊκού λαού) η ΕΔ εξακολουθεί να παρουσιάζεται 
µε την ίδια Ποντιο-Πιλατική στάση «(...) δεν υποστηρίζουµε ότι η δηµιουργία της «ΤΔΗΚ» (Σ.Σ ήτου 
Ισραήλ, προσθέτουμε εμείς) είναι «σωστή» ή λανθασμένη»... δεν είναι αυτό το πρόβλημα για µας». 
Εκτός πια κι αν η ΕΔ µπαίνει στον κόπο ν' ασχοληθεί µε κάτι µόνο αν υπάρχουν τα αναγκαία 
Λενινιστικά τσιτάτα για να τα πιπιλίσει. Εδώ ατύχησε όµως γιατί η δηµιουργία του σιωνιστικού 
κράτους του Ισραήλ είναι κατά 25 περίπου χρόνια μεταγενέστερη του Λένιν, γι αυτό και το «βόλεµα» 
µε τα τσιτάτα είναι δύσκολο. 


Η παρουσίαση του δικαιώματος ύπαρξης του Ισραήλ (5) ή της «ΤΔΒΚ» και τα δυο τεχνητά 
δημιουργήματα του ιμπεριαλισμού, σαν «δημοκρατικά κατοχυρωµένες αρχές» δεν αποτελεί παρά την 
πιο επαίσχυντη παραχάραξη της αρχής της αυτοδιάθεσης αφού και τα δύο πιο πάνω κράτη οφείλουν 
την ύπαρξη τους στην κατοχή εδαφών, στον εκτοπισμό των νοµίµων κατοίκων (προσφυγοποίηση) και 
στον μαζικό εποικισμό. 





Τι άλλο είναι η «ΤΔΒΚ» εκτός από ένα στρατιωτικό-πολιτικό προτεκτοράτο του Τούρκικου αστικού 
κράτους, στο οποίο η «ΤΔΒΚ» στηρίζεται απόλυτα τόσο στρατιωτικά όσο και οικονομικά και 
πολιτικά: (6) Πέρα απ' αυτά τα τεράστια έργα στρατιωτικής υποδομής (αεροδρόμιο Λευκονοίκου, 
ναύσταθµος Κυρήνειας) δεν αφήνουν καµµιά αμφιβολία ως προς το πως ο Αμερικάνικος 
ιμπεριαλισμός σκοπεύει να χρησιμοποιήσει το Τουρκικό αυτό προτεκτοράτο. 








Αν η ΕΔ µπει στον κόπο ν' απαντήσει στα πιο πάνω καλά κάνει ν' απαντήσει επί της ουσίας και ν' 
αφήσει κατά µέρος την µιζερολογία για τους «πάμφτωχους» εποίκους και µε τους «φτωχούς» Τ/Κ 
(που έχουν περισσότερα κοινά µε τους Παλαιστίνιους απ’ ότι οι Ε/Κ). 


Και µια τελευταία ανοητολογία της ΕΔ, σχετικά µε το ποιοι έχουν δικαίωµα και ποιοι όχι (111) να 
παλεύουν για την αποχώρηση του Τουρκικού στρατού και ενάντια στη διχοτόμηση: 

«Σοσιολπατριώτες είναι µόνο όλοι αυτοί οι Ε/Κ ή Έλληνες αριστεροί που παλεύουν µε τόση θέρµη για 
την αποχώρηση του Τουρκικού στρατού και ενάντια στη διχοτόμηση, πράγµα που είναι καθήκοντα 
ειδικά των Τούρκων και Τ/Κ επαναστατών». 


Με άλλα λόγια για να δικαιούσαι ν' αγωνίζεσαι ενάντια στην ιµπεριαλιστική κατοχή και διχοτόμηση 
της Κύπρου πρέπει ανυπερθέτως να είσαι Τούρκος ή Τ/Κ (τότε και µόνο δικαιούσαι την απονομή 
διεθνιστικού τίτλου από την ΕΔ). Αν παρ' ελπίδα τυγχάνει να είσαι Έλληνας ή Ε/Κ δεν δικαιούσαι ν' 
αγωνίζεσαι ενάντια στην ίδια ιµπεριαλιστική κατοχή και διχοτόµηση της Κύπρου (τότε είσαι 
«σοσιαλπα-τριώτης»!) 


Νομίζω ότι η ΕΔ δικαιούται πλέον επάξια να διεκδικήσει τον τίτλο του...σοσιαλανόητου (ή του 
σκέτου ανόητου). 


Δικαιούσαι δηλαδή (σύµφωνα µε την ΕΔ) να παλεύεις γι’ ανατροπή του ιμπεριαλιστικού, κατοχικού 
στάτους-κβο, ανάλογα µε το διαβατήριο σου! Κατά τ' άλλα η ΕΔ είναι «διεθνιστική» οµάδα και µας 
«δασκαλεύει» για τη διαλεκτική ενότητα της παγκόσμιας ταξικής και αντι-ιμµπεριαλιστικής πάλης! 


Σύµφωνα µε την πιο πάνω αλλοίθωρη «διεθνιστική» λογική: 


Οι Ιρλανδοί διεθνιστές θάπρεπε να µην αγωνίζονται ενάντια στην κατοχή της Β. ἱρλανδίας και την 
διχοτόµηση της χώρας τους! Κάτι τέτοιο θάταν το καθήκον εἰδικά των Άγγλων διεθνιστών! 


Οι Παλαιστίνιοι διεθνιστές θάπρεπε να µην αγωνίζονται για την απαλλαγή της Παλαιστίνης από την 
κατοχή! Κάτι τέτοιο θάταν το καθήκον ειδικά των Εβραίων διεθνιστών! 





Οι Αργεντινοί διεθνιστές θάπρεπε να µην αγωνίζονται για την απαλλαγή των Μαλβίνων νήσων 
(Φώλκλαντς) από την Βρεττανική κατοχή, για την απόδοση των νησιών αυτών στον Αργεντινό λαό. 
Κάτι τέτοιο θάταν καθήκον εἰδικά των Αγγλων διεθνιστών! 


Νομίζω πως δεν χρειάζεται να επεκταθούµε σ' άλλα παραδείγματα. Αυτό που η ΕΔ διαστρεβλώνει 
είναι το εξής: 


Η οργάνωση, στελέχωση και καθοδήγηση ενός αντι-ιμπεριαλιστικού, αντί-κατοχικού αγώνα στην 
Κύπρο, είναι σίγουρα πρωτίστως καθήκον των Κυπρίων επαναστατών (Ε/Κ και Τ/Κ). 








Η έµπρακτη υποστήριξη ενός τέτοιου αγώνα είναι σίγουρα καθήκον των Ελλήνων και εἰδικά των 
Τούρκων διεθνιστών. 








Αυτή είναι η ουσία της διαλεχτικής ενότητας του αντι-ιμπεριαλιστικού αγώνα στην Κύπρο-Ελλάδα- 
Τουρκία. 


Τα ειδικά καθήκοντα για τον καθένα απορρέουν από την ίδια κοινή πολιτική θέση και συγκλίνουν 
στην υλοποίηση των στόχων της θέσης αυτής. 





Όσο το λιγότερο η ΕΔ µπλέκει των Λένιν στις ανοητολογίες της, τόσο περισσότερη εξυπηρέτηση 
προσφέρει στην υπόθεση για την οποία ο Λένιν ανάλωσε τη ζωή του! 


Μία όµως και η ΕΔ σκοπό έχει να «ξεθάψει» την διαστρεβλωμένη» πολιτική του «διεθνισμού» (όπως η 
ίδια τον αντιλαμβάνεται) Καλά θάταν να παρουσιάσει τις αναλύσεις της όχι µόνο στο «Εντός» (όπου 
το πολύ-πολύ να της απαντήσει κανένας «σοσιαλπατριώτης») αλλά και σε Κανένα προσφυγικό 
συνοικισμό. Είμαι περίεργος να δω πως οι πρόσφυγες θ' αντιμετωπίσουν τα περί «δημοκρατικών 
δικαιωμάτων απόκτησης περιουσίας των εποίκων»! Νομίζω ότι η εμπειρία αυτή πραγματικά θ' άξιζε 
τον κόπο! 

5. Για µια άλλη προοπτική 


Η ουσιαστική κατοχύρωση της Κυπριακής ανεξαρτησίας δεν µπορεί να πραγµατωθεί παρά µέσα σε 
συνθήκες που να εγγυούνται την ουσιαστική και όχι την φραστική, κατοχύρωση του δικαιώματος 
ολόκληρου (και όχι τεµαχισμµένου) του Κυπριακού λαού να ορίσει ο ίδιος την µοίρα του για τον εαυτό 
του (αυτοδιάθεση). 


Κάτι τέτοιο προὐποθέτει την απαλλαγή από την ιµπεριαλιστική εξάρτηση που έθρεψε και 
δημιούργησε τις συνθήκες του διακοινοτικού αιματοκυλίσμµατος, του σωβινισμού και της 
µισαλλοδοξίας. 


Αυτό εξυπακούει: 


Την απαλλαγή της Κύπρου από την ιµπεριαλιστική κατοχή και τη διχοτόµηση που πραγματοποιείται 
µε τον Τουρκικό στρατό σαν εντολοδόχο, καθώς και απ’ όλους τους ξένους στρατούς και βάσεις, και 
τους εποίκους, το δικαίωµα επιστροφής όλων των προσφύγων (Ε/Κ και Τ/Κ) που εκδιώχθηκαν ή 
αναγκάστηκαν να εγκαταλείπουν τα σπίτια τους από το 1963 και ύστερα, µέσα σε συνθήκες 
απόλυτης ασφάλειας και αξιοπρέπειας. 


Τον τερματισμό της καταπίεσης της µιας εθνικής κοινότητας από την άλλη, µέσα σε συνθήκες που 
να εµπεδώνουν τον αλληλοσεβασμό και τη συναδέρφωση. 


Η δηµιουργία µιας Συντακτικής Συνέλευσης µε ισότιµη αντιπροσώπευση Ε/Κ και Τ/Καιρετών 
αντιπροσώπων (όχι όµως µη Κυπρίων/εποίκων) θα μπορούσε ν' αποτελεί την πρακτική φόρμουλα για 
την διερεύνηση τρόπων εφαρµογής των πιο πάνω. Κάτι τέτοιο θα ενέπλεκε τον ίδιο τον Κυπριακό λαό 
στις διαδικασίες που τείνουν να καθορίσουν το µέλλον του Και άλλων «Μεσολαβητών» κρατούν (τον 
λαό αυτό) σε «απόσταση ασφαλείας». 











Είναι µέσα από την πρακτική εµπλοκή ολόκληρου του Κυπριακού λαού µέσα στις διαδικασίες που 
καθορίζουν το µέλλον του για κατοχύρωση των στοιχειοδεστέρων και αναπαλλοτροίωτων 
δημοκρατικών του δικαιωμάτων που θα γίνει αντιληπτό κατά πόσο αυτά μπορούν να πραγματωθούν 
µέσα στα πλαίσια του υφιστάµενου κοινωνικού συστήµατος. 


Χρειάζεται µήπως µια. νέα Ζυρίχη για να καταλάβουμε ότι πρέπει επιτέλους εμείς οι ίδιοι να γίνουμε 
κύριοι της μοίρας” µας; 


οχ.η. 
Σηµειώσεις: 


1. Όταν έγραφα στο προηγούμενο άρθρο µου ότι και ή ΕΔ µπήκε στον «χορό» για τον διάλογο γύρω 
από το «εθνικό ζήτημα», εννοούσα φυσικά τον διάλογο που αναπτύχθηκε από τις στήλες του 
«Εντός». Γι αυτό, δεν χρειαζόταν να παραθέσετε την άρθρογραφική προϊστορία της ΕΔ για να 
αποδείξετε ότι εδώ και αρκετά χρόνια η οµάδα αυτή δημοσίευσε τις πολιτικές της θέσεις. 


2. Για τις Μαλβίνες (Φώλκλαντς) είχα αναφέρει συγκεκριµένα, ότι η τυπικιστική εφαρµογή της αρχής 
της αυτοδιάθεσης των κατοίκων των νησιών αυτών (που πρότεινε και η Θάτσερ) θα ήταν εντελώς 
αντιδραστική µια και οι κάτοικοι αυτοί είναι απόγονοι των Άγγλων αποίκων που έκλεψαν τα νησιά 
αυτά από την Αργεντινή εκτοπίζοντας τους γηγενείς νόµιµους κατοίκους. 


3. Οµολογώ ότι οφείλω µια απολογία στην ΕΔ. Εκ παραδροµής τους είχα αποδώσει µια αντίφαση στις 
θέσεις τους στο τελευταίο µου άρθρο: ότι δηλαδή η ΕΔ τάσσεται σαν θέµα αρχής υπέρ της 
Κυπριακό Κινηματικό Αρχείο 

απομάκρυνσης των εποίκων κι από την άλλη χλευάζει όλους όσους τάσσονται υπέρ της 
απομάκρυνσης των εποίκων. Στην τελευταία της απάντηση η ΕΔ ξεκαθαρίζει ότι θεωρεί σαν 
«διεθνιστικό» καθήκον (111) την υπεράσπιση των εποίκων. Τα πράγματα όµως για µένα ξεκαθαρίσαν 
πιο νωρίς όταν άκουσα κάποιον να µιλά στην πύλη Αμμόχωστου για τα «δημοκρατικά δικαιώµατα 
απόκτησης περιουσίας των εποίκων»(/!1) Αγαπητέ φίλε, ειλικρινά απολογούµαι για την φρικτή 
«γκάφα» µου. 


4. Ας σημειώσουμε εδώ ότι η ΕΔ φαίνεται να θεωρεί την εισβολή του 74 σαν «βαρβαρότητα». Η 
συνεπακόλουθη κατοχή, προσφυγοποίηση και ο εποικισµός τι είναι; Ἡ µήπως «ότι έγινε, έγινε»; Πάλι 
κάποιοι άλλοι πρόλαβαν την ΕΔΙ! 


5. Ὀλόκληρη η Παλαιστίνη (κι όχι µόνο η Δυτική όχθη και η Λωρίδα της Γάζας) βρίσκεται 
εγκλωβισμένη στα σύνορα του τεχνητού σιωνιστικού κράτους του Ισραήλ. Ο καταστατικός χάρτης 
της ΟΑΠ (ΡΙ Ο) δεν αναγνωρίζει το δικαίωµα ύπαρξης στο Ισραήλ γιατί κάτι τέτοιο θα νομιμοποιούσε 
την αρπαγή της Παλαιστινιακής γης και την προσφυγοποίηση των Παλαιστινίων. 


6. Το ακόλουθο απόσπασμα είναι παρµένο από τις θέσεις του 2ου συνεδρίου της Κομμουνιστικής 
Διεθνούς (1920) σχετικά µε το «εθνικό και αποικιακό ζήτημα»: 


«Είναι ανάγκη να αποκαλύπτουµε ακούραστα µπροστά στις εργαζόµενες µάζες όλων των χωρών, και 
ιδιαίτερα των καθυστερηµένων χωρών, την απάτη που οργανώνεται από τον ιµπεριαλισµό-με την 
βοήθεια των προνομιούχων τάξεων- στις καταπιεζόµενες χώρες, όπου προσποιούνται πως 
υποστηρίζουν τη δηµιουργία πολιτικά ανεξάρτητων κρατών, που στην πραγματικότητα είναι κράτη- 
υποτελείς από άποψη οικονομική και στρατιωτική. 











Σαν τέτοιο χτυπητό παράδειγµα απάτης σε βάρος των εργαζομένων στα υποτελή κράτη, από τις 
συνδυασμένες προσπάθειες του ιμπεριαλισμού των Συµµάχων και την αστική τάξη της µιας ή της 
άλλης χώρας, μπορούμε ν' αναφέροµε το παράδειγµα των σιωνιστών στην Παλαιστίνη, όπου κάτω 
από το πρόσχηµα της δημιουργίας ενός Εβραϊκού κράτους, σ' αυτή τη χώρα όπου οι Εβραίοι 
αποτελούν ασήμαντη μειοψηφία, ο σιωνισµός παράδωσε τους αυτόχθονες Άραβες εργαζόμενους στην 
εκμετάλλευση της Αγγλίας» («ΣΣ. Η Παλαιστίνη είχε τότε µόλις γίνει Αγγλικό προτεκτοράτο). 


«Μανιφέστα, θέσεις και διακηρύξεις των τεσσάρων πρώτων συνεδρίων της Κομμουνιστικής 
Διεθνούς, 1919-1923». ΕΚδ. ΜαςρεΓο, σελ. 58-59. (υπογραμμίσεις δικές µου) 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 37), 
Δεκαετία 1980-1989, 1988, Λευκωσία, Λευκωσία (νότια), Κυπριακό Πρόβλημα 


ΕΓΟΠΗ: 

Αυτό το άρθρο αποτελεί το πρώτο µέρος ενός άρθρου που κυκλοφόρησε δύο µέρη. Το δεύτερο µέρος κυκλοφόρησε στο 
Τεύχος 41 του περιοδικού Εντός των Τειχών. 


ΤΑ "ΑΥΤΟΝΟΗΤΑ" ΤΟΥ ΣΟΣΙΑΛΠΑΤΡΙΩΤΙΣΜΟΥ (διάλογος) 


Η Ε/Κ ΑΚΡΑ ΑΡΙΣΤΕΡΑ 
[Γράφτηκε από την οµάδα Εργατικής Δημοκρατίας,] 


Με την ευκαιρία ενός άρθρου του Χ. Ηλιάδη στο τεύχος του Μάρτη 1988 του “Εντός των Τειχών” 
γράψαμε ένα άρθρο µε τίτλο "Ακόμα ένα Ελληνοκύπριος Σοσιαλπατριώτης". Δηλαδή ακόµα ένας που 
µιλά στο όνοµα του σοσιαλισμού, αλλά στην πράξη είναι απλά ένα πατριώτης. Από τότε, γράφτηκε 
µία απάντηση του Χ. Ηλιάδη σε δύο τεύχη του περιοδικού, και ένα τελευταίο άρθρο του Χ. Ηλιάδη, 
πάλι σε δύο συνέχειες. 


Σκοπός µας δεν ήταν ποτέ να μπούμε σε µία συζήτηση ειδικά µε τον Χ. Ηιλιάδη, αλλά να δείξουµε µε 
ευκαιρία τα άρθρα του τις αντιφάσεις και την πραγματική ουσία της πολιτικής όχι του Χ. Ηλιάδη, 
αλλά του σοσιαλπατριωτισμού. Μιας πολιτικής που δεν είναι δικό του “προνόμιο” µόνο, αλλά της 
παραδοσιακής αριστεράς καθώς και της πλειοψηφίας του υπόλοιπου αριστερού χώρου στην ν. Κύπρο. 


Οι τελευταίοι λίγοι µήνες έδειξαν ότι η αντιπαράθεση ανάµεσα σε µας και σε’ αυτούς στο πρώτο µας 
άρθρο στο “Εντός των Τειχών” (καθώς και στα υπόλοιπα κείµενα µας) δεν είναι καθόλου θεωρητική. 
Μέσα στις συνθήκες που δημιουργήθηκαν τον τελευταίο χρόνο φάνηκε καθαρά η σχέση της θέσης 
που έχει ο καθένας σε αυτή την πολιτική διαμάχη µε την στάση που κρατά στην πράξη απέναντι σε 
πολιτικά γεγονότα τα οποία δεν µπορεί κανείς να αγνοήσει. 


Τους τελευταίους µήνες εμφανίστηκε µια γενική άνοδος του μαχητικού εθνικισμού, που ήταν η 
αντίδραση των πιο ακραίων απορριπτικών στο Ντάβος, στη νίκη του “ενδοτικού” Βασιλείου, και στην 
επανέναρξη του διακοινοτικού διαλόγου. 


Είδαµε αυτό το δυνάµωµα του εθνικισμού να παίρνει σάρκα και οστά µε τις διάφορες 
“αντικατοχικές” πορείες, τις πορείες τύπου “επιστροφής”, µε την “μαχητικότητα” των μαθητών 
στην επέτειο της ανακήρυξης της Τ.Δ.Β.Κ., και µε τις ρατσιστικές εκδηλώσεις µε την ευκαιρία του 
γάµου της Αλεξίας Χρονία µε Τούρκο έποικο. 


Από την άλλη όµως µέσα στην ίδια περίοδο εμφανίστηκε κάποιο Κίνημα συμπαράστασης στον 
αντιρρησία συνείδησης στην στράτευση Γ. Πάρπα που πήγε δύο µήνες φυλακή επειδή δήλωσε ότι δεν 
θέλει να συμμετέχει στις ασκήσεις της εθνοφρουράς για να πολεμήσει τους τουρκοκύπριους, αλλά 
θέλει να αγωνιστεί για µία ειλικρινή επαναπροσέγγιση. Μέσα στην ίδια περίοδο εμφανίστηκε και η 
κινητοποίηση ενάντια στην επιψήφιση της “Έκτακτης Εισφοράς για την Άμυνα”, µε ανοιχτή 
εκδήλωση-πικετοφορία στην πλατεία Ελευθερίας, Και µε οργανωμένη καμπάνια µέσα σε εργατικούς 
χώρους, µε μοίρασμα φυλλαδίων και μάζεμα υπογραφών. 


Με λίγα λόγια, άρχισε να δυναμώνει µια πόλωση µέσα στην ελληνοκυπριακή κοινωνία. Στον ένα 
“πόλο”, στη µια άκρη, βρίσκονται οι µαχητικοί απορριπτικοί. Κυρίως µικροαστοί σωβινιστές που 
αναδιοργανώνονται και προσπαθούν να αναβιώσουν κάποια ΕΟΚΑ, ίσως να δημιουργήσουν µια ΕΟΚΑ 
Γ',η οποία να αποτρέψει µια συμφωνημένη λύση που πιθανό να “ξεπουλήσει” τις εθνικιστικές τους 
επιδιώξεις. 


Ο άλλος “πόλος”, η άλλη άκρη, είναι µια ελάχιστη μειοψηφία που κινητοποιείται για πρώτη φόρα 

ανοιχτά σε εργατικούς χώρους. Μία μειοψηφία που µπορεί να γίνει το προζύμι για την δηµιουργία 
ενός μαζικού διεθνιστικού εργατικού κινήματος. 


Αυτή η πόλωση είναι εκείνο το χαρακτηριστικό της περιόδου που κάνει όχι µόνο πιο αναγκαία άλλα 
δίνει και περισσότερες δυνατότητες για επέµβαση των διεθνιστών. Για αυτό βάζει πολύ πιο αυξημένα 
καθήκοντα σε όσους μιλάνε στο όνοµα του σοσιαλισμού, της εργατικής τάξης και του διεθνισμού. 


Η στάση όµως που κρατήσαν σε αυτή ακριβώς την περίοδο των αυξημένων δυνατοτήτων και 
καθηκόντων οι περισσότεροι που ανήκουν στην άκρα αριστερά, δείχνει οτι είχαµε δίκιο όταν δίναµε 
στο πρώτο άρθρο µας για τον Χ. Ηλιάδη τον τίτλο “Ακόμα ένας ελληνοκύπριος Σοσιαλπατριώτης”. 
Πράγματι, αν ο εθνικισμός είναι το χαρακτηριστικό της δεξιάς, αυτήν την φορά φάνηκε ότι το κοινό 
χαρακτηριστικό και της παραδοσιακής και της εξωκοινοβουλευτικής αριστεράς στην ν. Κύπρο είναι 
ο σοσιαλπατρωτισµός. 


Η Κ.Ε. του δήθεν “ενδοτικού” και “επαναπροσεγγιστικού” ΑΚΕΛ έβγαλε χωρίς ντροπή ανακοίνωση που 
“απαιτούσε την άµεση και χωρίς όρους απελευθέρωση της Αλεξία Χρονία”. Όλοι οι υπόλοιποι έδειξαν 
οτι, παρά την διάθεση τους να εμφανίζονται σαν επαναστατική αριστερά, η στάση τους απέναντι 
στον ελληνοκυπριακό αστικό στρατό δεν είναι καθόλου επαναστατική. Στην καλύτερη περίπτωση δεν 
μπόρεσαν να πάρουν καθαρή θέση απέναντι του, και δεν τόλµησαν σχεδόν να αγγίξουν τα 
συγκεκριµένα ζητήµατά που βάζει η ύπαρξη του. Ενώ απευθυνθήκαµε σε όλες τις οργανώσεις ή 
οργανωμένες καταστάσεις της άκρας αριστεράς για να συνεργαστούμε, και στην περίπτωση του 
Πάρπα και στην περίπτωση της “έκτακτης εισφοράς για άμυνα”, οἱ µόνοι που φάνηκαν διατεθειμένοι 
να συμβάλουν στην δηµιουργία ενός αντιμιλιταριστικού διεθνιστικού μετώπου είµασταν, από την µια 
µεριά αυτών που βλέπουν τους εαυτούς τους σαν µαρξιστές, µόνο εμείς. Οι άλλοι ήταν οι αναρχικοί 
της "Πρωτοβουλίας ενάντια στον κοινωνικό ρατσισμό". 


Η στάση των αριστερών απέναντι στο βασικότερο θεμέλιο της αστικής κυριαρχίας, τον αστικό 
στρατό, δεν είναι µία λεπτομέρεια. Και το χαρακτηριστικό όλων αυτών, από τον Χ. Ηλιάδη, τους 
αριστερούς που συσπειρώνονται γύρων από το "Εντός των Τειχών", ως την "Αριστερή Πτέρυγα της 
ΕΔΕΚ" είναι η προσπάθεια να αποφύγουν το ζήτημα, να µην πάρουν συγκεκριμένη θέση. Η “Αριστερή 
Πτέρυγα της ΕΔΕΚ” αποφάσισε, για λόγους που µόνο αυτοί μπορούν να ξέρουν, να γράψει µερικά 
συνθήµατα µόνο µετά που η Βουλή ψήφισε την “έκτακτη εισφορά για την άμυνα”. 


“ΔΙΑΣΤΡΕΥΛΟΝΟΥΜΕ ΤΟΝ ΛΕΝΙΝ” ΧΩΡΙΣ “ΣΥΓΚΕΚΡΙΜΕΝΗ ΑΝΑΛΥΣΗ” 


Η στάση όλων αυτών απέναντι στην κριτική µας, από το Φεβράρη του ΄88 που κυκλοφορήσαμε στο 
βιβλίο µας "ΤΟ ΚΥΠΡΙΑΚΟ και τα διεθνιστικά καθήκοντα των ελληνοκυπριών επαναστατών", έχει 
αρκετές ομοιότητες. Είτε το λένε προφορικά, για να µη χρειάζεται να το δικαιολογήσουν, είτε 
γράφουν, όπως ο Χ. Ηλιάδης, ότι: 


“Η ΕΔ προτιμά να παραχαράσσει τις έννοιες αυτές µέσα από µια γενικιστική, εκλεκτική και αντι- 
διαλεκτική θεώρηση των πραγμάτων. Βολεμένοι µε το πιπίλισµα τσιτάτων από τον Λένιν νομίζουν 
ότι έχουν κατοχυρώσει τη “διεθνιστική” τους ταυτότητα, Κάνοντας “οικονομία” της ανάγκης γι' 
ανάλυση του συγκεκριμένου και αρκούµενοι σε µια ανιστόρητη και ισοπεδωτική γενικολογία.” 


Ο Ηλιάδης όµως επειδή τα βάζει γραπτά δεν σηµαίνει ότι είναι πιο ειλικρινής ή πιο υπεύθυνος από 
τους άλλους. Έχει και αυτός το δικό του “κόλπο”. Νομίζοντας ότι καλύπτεται πίσω από το ότι 
“απαντά” σε άρθρα που γράψαµε στον “Εντός των Τειχών”, προσποιείται ότι αυτά δείχνουν την 
συνολική µας θέση, εξαφανίζοντας ταχυδακτυλουργικά όλα τα υπόλοιπα πολιτικά µας κείµενα. Έτσι 
µπορεί να ισχυρίζεται ότι κάνουµε “οικονομία της ανάγκης για ανάλυση του συγκεκριμένου” και 
“αρκούμαστε σε µία ανιστόρητη και ισοπεδωτική γενικολογία”. 


Πιῖρς://πιονεπιεηϊςαΓεΠῃἰνθ.ΟΓΩ/ Ργηῖθα οη 2021/06/24 11:41 


2021/06/24 11:41 ἍΑΠ/65 Η Συζήτηση-Αντιπαράθεση Μεταξύ Χ. Ηλιάδη και Εργατικής Δημοκρατίας για το Κυπριακό (1988-89) 


Κάνει πως αγνοεί το βιβλίο και ακόµα και το περιοδικό, στα οποία παραπέµπουµε και στα δύο άρθρα 
μας για µια “ανάλυση του συγκεκριμένου”. “Ανάλυση του συγκεκριμένου”; Μα τι νομίζουν όλοι αυτοί 
ότι κάνουµε στις 300 και βάλε σελίδες του βιβλίου; Γράφουμε την ιστορία της ζωής µας; 


Μπήκαµε στον κόπο να γράψουμε ένα µεγάλο βιβλίο όχι επειδή είµαστε επαγγελματίες συγγραφείς ή 
ιστορικοί ή µαζόχες, αλλά επειδή ξέραμε ότι οι διάφοροι Ηλιάδηδες που αφθονούν στην ν. Κύπρο θα 
προσπαθούσαν µε τέτοια επιχειρήματα να αντιμετωπίσουν µια διεθνιστική πολιτική και κριτική η 
οποία θα έδειχνε ότι είναι απλά και µόνο... σοσιαλπατριώτες. 


Η ιστορική “συγκεκριμένη ανάλυση” σε αυτό το βιβλίο πιάνει όλο το πρώτο µέρος του, πάνω από 140 
σελίδες, δηλαδή χωρίς την “οικονομία”, για την οποία µας κατηγορεί ο Χ. Ηλιάδης και άλλοι. Εκεί 
δεν κάνουμε τίποτα άλλο από το να προσπαθούμε να αποδείξουμε “συγκεκριµένα”, δηλ. µέσα από 
αναφορές από ιστορικές µελέτες, εφημερίδες κλπ, µέσα από τα γεγονότα, ποια ήταν και είναι η 
“συγκεκριμένη” κατάσταση στην Κύπρο. Να δείξουµε οτι µέχρι το '74 οι ελληνοκύπριοι ήταν 
ξεκάθαρα η κυρίαρχη εθνότητα που καταπίεζε εθνικά, σύµφωνα µε όλα τα κριτήρια της εθνικής 
καταπίεσης, τους τουρκοκύπριους. Να δείξουµε πως και µετά το '74 προωθεί µια πολιτική εξίσου 
επιθετική µε αυτήν που προωθούσε όταν είχε ξεκάθαρα το πάνω χέρι. Να δείξουµε έτσι πως η 
ελληνοτουρκική διαμάχη στην Κύπρο είναι αντιδραστική και από τις δύο (και από τις τέσσερις) 
µεριές. Και έτσι να µπορέσουµε να βγάλουμε συμπεράσματα για την (διαφορετική) στάση που πρέπει 
να έχουν οι επαναστάτες της κάθε πλευράς, ιδιαίτερα για την στάση που πρέπει να κρατήσουμε εμείς 
σαν ελληνοκύπριοι επαναστάτες. 


Δεν μπορούσαμε φυσικά να κάνουµε το ίδιο σε λίγες σελίδες ενός περιοδικού, ακόµα και αν 
μπορούσαμε να ζητήσουμε να αφιερώσει ένα ξένο περιοδικό το µεγαλύτερο µέρος του χώρου τους 
για µας. Για αυτό το λόγο κυρίως αναφερόµασταν στα προηγούμενα µας κείµενα, και όχι για να 
“παραθέσουµε την αρθρογραφική προϊστορία” µας όπως προσπαθεί να µας κατηγορήσει ο Χ. 
Ηλιάδης. 


Και νομίζει ότι το κόλπο που βρήκε είναι τόσο αποτελεσματικό, ώστε το επαναλαμβάνει συνέχεια 
µέσα στο άρθρο του: 


“Η ΕΔ βολεύεται Και µε το πιπίλισµα αναφορών από τον Λένιν (τσιτάτα)...µε σύντομα τσιτάτα, 
εντελώς ξεκομµένα από τον υπόλοιπο κορµό τῆς επιχειρηµατολογίας του κειµένου που πάρθηκαν, 
ξεκομµένα από τη συγκεκριμένη πολιτική και ιστορική συγκυρία, ή από το συγκεκριµένο αντικείµενο 
της αναφοράς”. 


Εκτός όµως από τις 140 σελίδες του βιβλίου µας που αφορούν ειδικά την Κυπριακή πραγματικότητα 
αφιερώνουµε και πάνω από 30 σελίδες για µια παρουσίαση της παράδοσης των Μπολσεβίκων και του 
Λένιν πάνω στα εθνικά ζητήματα και τον πόλεμο. Εκεί έχουµε βάλει όχι “σύντομα” αλλά αντίθετα 
κουραστικά µεγάλα “τσιτάτα”, και µάλιστα µε αναφορά στον “υπόλοιπο κορμό” των κειμένων του 
Λένιν. 


Αν ο Ηλιάδης ή οποιοσδήποτε άλλος θέλει να µας κάνει κριτική ότι δεν κάνουµε συγκεκριμένη 
ανάλυση, ότι “πιπιλίζουμε” και διαστρεβλώνουμε “σύντομα” τσιτάτα, τότε έχει την στοιχειώδη 
υποχρέωση να πάρει υπόψη του τα υπόλοιπά και καθόλου σύντομα κείµενα µας. Η διαφωνία µε τις 
θέσεις µας είναι ένα ζήτημα, η κριτική όµως για “σύντομα” και “ξεκομμένα” τσιτάτα, είναι απλά µια 
προσπάθεια να αποφύγει να δώσει µια ουσιαστική απάντηση στο περιεχόµενο της πολιτικής µας, 
λέγοντας ψέμματα. 


Αλλά, που και πως απόδειξε, ακόµα και µόνο µε τα τσιτάτα που χρησιµοποιήσαµε στα άρθρα µας στο 
“Εντός των Τειχών”, ότι έχουµε “γενικιστική, εκλεκτική και αντιδιαλεκτική θεώρηση των 

πραγμάτων” και ότι διαστρεβλώνουμε τον Λένιν; Πουθενά, απλά το επαναλαμβάνει χρησιμοποιώντας 
τα πιο “δυνατά” επίθετα, (παροµοιάζοντας µας µέχρι και µε τον “πατερούλη Στάλιν”), για να 
“τρομάξει” όποιον παρόλη την κυκλοφορούσα “σοφία” και τα ελληνοκυπριακά πατριωτικά 
“αυτονόητα”, αναρωτηθεί µήπως έχουµε δίκιο. Αυτό µας αναγκάζει αυτή την φορά να γράψουμε ένα 
µεγαλύτερο άρθρο από τις προηγούμενες. 


Ο ίδιος ο Χ. Ηλιάδης είναι ένα πολύ καλό παράδειγµα αυτών για τα οποία µας κατηγορεί. Ας δούµε 
την “διαλεκτική ιστορική ανάλυση” του και πόσο “συγκεκριμένα” και ταιριαστά είναι τα 
παραδείγματα που χρησιμοποιεί. Παραδείγματα που αξίζει να τα δούµε επειδή τα περισσότερα 
χρησιμοποιούνται και από άλλους. 


Η “ΣΥΓΚΕΚΡΙΜΕΝΗ ΑΝΑΛΥΣΗ” ΤΟΥ Χ. ΗΛΙΑΔΗ 


“συγκεκριμένη ανάλυση” 1: βρισκόµαστε στην εποχή των εθνικών πολέμων και του 
προοδευτικού καπιταλισμού; 


“Όσο για τους Μαρξ και Εγκελς άστε τους ήσυχους καλύτερα. Οι άθλιοι τόλµησαν να γράψουν 
κάποτε υπέρ της εδαφικής ακεραιότητας της Γερμανίας” 


Έγραφε στο άρθρο του ο Χ. Ηλιάδης. “Κάποτε” πράγματι το υποστήριξαν. Από τότε όµως πέρασαν 
πολλά χρόνια, και έγιναν πολλές αλλαγές, όχι µόνο στην Γερμανία, αλλά σε ολόκληρο τον κόσµο, και 
στην Ελλάδα και Κύπρο. Η εδαφική ακεραιότητα της Γερμανίας ήταν απόλυτα δεµένη µε την ανάγκη 
περάσματος από τον φεουδαρχικό κατατεμαχισµό σε ένα συγκεντρωτικό αστικό κράτος µέσα στο 
οποίο θα μπορούσε να αναπτυχθεί ο καπιταλισμός, και µαζί του ο “νεκροθάφτης” του, η εργατική 
τάξη. Ο Χ. Ηλιάδης αναφέροντας αυτό το παράδειγµα από τον Μαρξ µιλά σαν να υπάρχουν στην 
Κύπρο (αλλά και στην Ελλάδα, που είναι ι αδελφός σύμμαχος της ελληνοκυπριακής αστικής τάξης) 
προβλήµατα παρόμοια µε αυτά της Γερμανίας στην εποχή του προοδευτικού καπιταλισμού, της 
μετάβασης από την φεουδαρχία στον καπιταλισμό και την αστική δημοκρατία. Αν δεν βρισκόμαστε 
σε µια παρόμοια κατάσταση, τότε η αναφορά στην συγκεκριμένη θέση των Μαρξ και Έγκελς και η 
εφαρµογή της στην σηµερινή Κύπρο, δεν κολλάει. Θα “κακοποιήσουμε” ξανά τον Λένιν: 


“Να συγκρίνεις (τον) αγώνα ενάντια στην φεουδαρχία και την απολυταρχία - την πολιτική της 
αστικής τάξης στην διάρκεια της πάλης τῆς για ελευθερία - µε την συνέχιση της πολιτικής µιας 
παρακµασμµένης, δηλ. ιµπεριαλιστικής αστικής τάξης... είναι σαν να συγκρίνεις την Κιµωλία µε το 
τυρί” (Αγγλικά άπαντα τ. 21 σελ. 220-221. “Η Πτώση της δεύτερης διεθνούς”) 





συγκεκριμένη ανάλυση 2: η κύπρος είναι “(µισο)αποικιακή χώρα” 


Στην πραγματικότητα για να γλυτώσουν από αυτή την αντίφαση ο Χ. Ηλιάδης (και όλοι οι υπόλοιποι 
σοσιαλπατριώτες) αντικαθιστούν την πάλη του καπιταλισμού µε την φεουδαρχία µε αυτήν ανάµεσα 
στην αποικιοκρατία, τον ιμπεριαλισμό και τα εθνικοαπελευθερωτικά αστικοδηµοκρατικά κινήματα. 
Γράφει ο Ηλιάδης: 


“Ο όρος 'ιστορική ανικανότητα" δεν αναφέρεται στην Ε/Κ αστική τάξη µόνο, αλλά στην αστική τάξη 
των αποικιακών και µισο-αποικιακών χωρών γενικά” 


Δηλαδή η Κύπρος του 1960-88 θεωρείται µια µισοαποικιακή χώρα του “τρίτου κόσμου”, θύμα του 
ἱμπεριαλισμού. Στην πραγματικότητα όµως δεν είναι θύμα του ιμπεριαλισμού, αλλά ιµπεριαλιστική η 
ίδια, ακόµα και θύτης. Ο Παρασκευαΐδης, µια από τις μεγαλύτερες κατασκευαστικές εταιρείες στον 
κόσµο, και οἱ υπόλοιπες μικρότερες ελληνοκυπριακές εταιρείες που αναλαμβάνουν έργα στις 
αραβικές χώρες, πλάι στους ειδικευµένους και καλοπληρωμµένους ελληνοκύπριους τεχνικούς, 
διοικητικό προσωπικό, επιστάτες κλπ χρησιμοποιούν αρκετούς Πακιστανούς, Ινδούς και άλλους 
“υποανάπτυκτους” µε τις χειρότερες συνθήκες και µεροκάματα. Αν αυτά δεν είναι ιµπεριαλιστική 

συμπεριφορά, τότε ττι είναι; Το ΚΕΜΑ, για το οποίο πληροφορηθήκαµε από την Χαραυγή µετά τις 
εκλογές ότι είναι το µεγαλύτερο στο είδος του κέντρο στην Μεσόγειο, είναι ακόµα µια απόδειξη το 
πόσο “ιστορικός” είναι ο “μισοαποικιακός” χαρακτήρας της Κύπρου, και πόσο “ανίκανοι” µε την 
“εθνική” έννοια είναι οι αστοί της. 


Και ο Ηλιάδης και οι υπόλοιποι δεν θέλουν να δουν ότι ο σημερινός ιμπεριαλισμός είναι ένα 
παγκόσμιο σύστημα, µια αλυσίδα περισσότερο ή λιγότερο καπιταλιστικά αναπτυγµένων χωρών οι 
οποίες παίρνουν όλες µέρος στην εκμετάλλευση της παγκόσμιας εργατικής τάξης και των λαών ενός 
αριθμού υποανάπτυκτων χωρών. Μια αλυσίδα που πλάι στους µεγάλους κρίκους της έχει και τους 
μικρούς, αλλά εξίσου ιμπεριαλιστικούς. Δυο τέτοιοι κρίκοι, δεμένοι µάλιστα μεταξύ τους, είναι η 
Ελλάδα και ην. Κύπρος, που δεν υστερούν σε τίποτα από τους αντίστοιχους κρίκους της Τουρκίας 
και β. Κύπρου. 


Η παλιά “ψωροκώσταινα” Ελλάδα έχει πια υποκαταστήματα της Εθνικής Τράπεζας σε άλλες χώρες 
µια από τις οποίες είναι και η ρατσιστική Νοτιοαφρικάνικη Ένωση, στην οποία πουλά και όπλα. Έτσι 
συμμετέχει και στο καταλήστεµα και στην καταπίεση του μαύρου πληθυσμού. Η ελληνική κρατική 
πολεμική βιομηχανία (ΕΒΟ) έγινε πρόσφατα γνωστή µε το ελληνικό Ιρανγκαίητ, την πώληση δηλαδή 
όπλων και στο Ιράν και στο Ιράκ κατά τη διάρκεια του πολέμου. (1) 


Μια άλλη ελκυστική αντίληψη για μερικούς αριστερούς είναι ότι η “Κύπρος” είναι θύμα όχι µόνο του 
παγκόσμιου ιμπεριαλισμού και του “εντολοδόχου” του τουρκικού αλλά ακόµα και του ελληνικού. Αυτό 
δεν έχει σχέση µε την πραγματικότητα. Όταν οι Έλληνες και ελληνοκύπριοι αστοί συμφωνούν ότι η 
“Κύπρος” είναι το “προκεχωρημένο φυλάκιο” του ελληνισμού, το εννοούν. Το Κυπριακό πρόβλημα 
είναι και µέρος της ιµπεριαλιστικής Ελλαδοτουρκικής διαμάχης. 


Δεν πρόκειται όµως για µια διαμάχη για το μοίρασμα αποικιών ανάµεσα σε δυο άσχετες µε τον 
ντόπιο πληθυσμό ιµπεριαλιστικές δυνάµεις. Σε αυτή την ελλαδοτουρκική διαμάχη η “Κύπρος” 
(δηλαδή οι άρχουσες τάξεις της, οἱ ελληνοκυπριοι και οἱ τουρκοκύπριοι αστοί) όχι µόνο δεν είναι το 
θύμα αλλά είναι συνένοχοι. Είναι χαρακτηριστικό ότι οι όροι ελληνοκύπριοι και τουρκοκύπριοι είναι 
µεταπολεμικοί, εμφανίστηκαν µετά το 74, (και έχουν την δική τους προπαγανδιστική σκοπιμότητα 
για τους ελληνοκύπριους αστούς, θέλουν να στηρίξουν το “η Τουρκία επιτέθηκε σε ένα ανεξάρτητο 
κράτος-μέλος του ΟΗΕ” κλπ). Μέχρι το "74 αναφέρονταν όλοι µόνο στους “Τούρκους της Κύπρου” και 
τους “Έλληνες της Κύπρου”. Ούτε οι “έλληνες της Κύπρου” ένοιωθαν να καταπιέζονται από την 
Ελλάδα, ούτε οι “τούρκοι της Κύπρου” ένοιωθαν να καταπιέζονται από την Τουρκία. Αλλιώς δεν θα 
χρησιμοποιούσαν αυτές τις ονομασίες για τον εαυτό τους. Οι όψιµες λοιπόν “ελληνοκυπριακή” και 
“τουρκοκυπριακή” αστική τάξη δεν ήταν ούτε “εξαρτημένες”, ούτε “ανίκανες” να αντισταθούν σε 
κάποιες “ξένες” ιµπεριαλιστικές αστικές τάξεις. Αντίθετα έβλεπαν και βλέπουν τον εαυτό τους σαν 
µέρη του ελληνικού και του τουρκικού έθνους και, παρόλες τις κατά καιρούς αντιθέσεις τους, µέχρι 
και τάσεις “αυτονόμησης”, σύνδεαν την τύχη τους µε τις αντίστοιχες “μητροπόλεις”. Μαζί τους 
είχαν την ίδια στάση όλες οι υπόλοιπες τάξεις της Κυπριακής κοινωνίας. Το χαρακτηριστικό 
παράπονο των ελληνοκύπριων δεν είναι οι “εξωτερικές” καταχτητικές επεμβάσεις από την Ελλάδα, 
αλλά ότι η Ελλάδα τους “άφησε μονούς”, τους “πρόδωσε”. 


Ο Χ. Ηλιάδης, θεωρώντας την Κύπρο σαν “μισοαποικιακή” χώρα επιμένει ότι η ελληνοκυπριακή 
αστική τάξη είναι “ανίκανη” “να πραγµατώσει και να ολοκληρώσει τόσο το δικαίωµα αυτοδιάθεσης 
του Κυπριακού λαού καθώς και την εθνική ανεξαρτησία” και τον “εθνικοαπελευθερωτικό στόχο”. 


“Δικαίωμα αυτοδιάθεσης του Κυπριακού λαού”; “Εθνική ανεξαρτησία”; “Εθνικοαπελευθερωτικούς 
στόχος”; Αυτά είναι παραμύθια για µικρά παιδιά, για “εθνικά” απογοητευµένους μµικροαστούς 
εθνικιστές και σοσιαλπατριώτες. Όλα αυτά τέλειωσαν πολλά χρόνια πριν, σχεδόν εδώ και τρεις 
δεκαετίες. Το µόνο πρόβλημα της μικρής αλλά ιµπεριαλιστικής “οικογένειας”, της “μητέρας” 

ελληνικής αστικής τάξης και της “κόρης ελληνοκυπριακής”, είναι ότι, τουλάχιστον για την ώρα, 
έχασαν ένα κομμάτι εδάφους στον ανταγωνισμό τους µε την αντίστοιχη τουρκική “οικογένεια”, µε 
την ιµπεριαλιστική Τουρκία. 


Αυτό είναι κάτι αναπόφευκτο στις ενδο-ιμπεριαλιστικές διαμάχες. Κάποιος κερδίζει, κάποιος χάνει... 
Το να περιγράφουµε όµως τα αποτελέσµατα της ελληνικής ήττας στον τελευταίο γύρο σαν 
προβλήµατα εθνικής ανεξαρτησίας κλπ είναι απλά ωραιοποίηση της µιας πλευράς µιας πολύ 
βρόµικης διαμάχης. Η Γερμανία και στο πρώτο αλλά και στο δεύτερο παγκόσμιο πόλεμο έχασε εδάφη 
και γνώρισε πρωτοφανείς καταστροφές και εξαθλίωση, αλλά αυτό δεν αναιρεί τον ιµπεριαλιστικό 
χαρακτήρα της συµµετοχής της και στους δυο ιμπεριαλιστικούς πολέμους. Ακόμα η Ελλάδα του 1922 
γνώρισε την µεγαλύτερη ήττα της νεώτερης ιστορίας της µε χιλιάδες νεκρούς, αγνοούµενους, 
μετακινήσεις πληθυσμών και πάνω από ένα εκατομμύριο πρόσφυγες. Αυτό όµως δεν αφαιρεί καθόλου 
από τον ιµπεριαλιστικό και άδικο χαρακτήρα της επίθεσης της εναντίον της Τουρκίας που έκανε 
τότε (και από κείνο το τότε πέρασαν πολλά χρόνια) την αστικοδηµοκρατική της επανάσταση και 
έδινε την µάχη ενάντια στην φεουδαρχία και τον ιμπεριαλισμό. 


Έτσι και οι πρόσφυγες που δημιούργησε η διαμάχη στη Κύπρο, είναι και αυτοί ένα από τα βάρβαρα 
(για να χρησιμοποιήσουμε µια τόσο αγαπημένη από τον Ηλιάδη λέξη, που όµως προτιµά να την 
χρησιµοποιά µόνο για τις πράξεις της τούρκικης αστικής τάξης) αποτελέσµατα ενός βάρβαρου 
αστικού πολέμου. Αλλά βάρβαρου, αντιδραστικού, ιμπεριαλιστικού, και από τις δύο πλευρές. 


Συνέχεια στο ερχόμενο τεύχος. 


Χρειάζεται Αγγλική Μετάφραση, Χρειάζεται Τούρκικη Μετάφραση, Εντός των Τειχών (Τεύχος 39-40), 
Δεκαετία 1980-1989, 1989, Λευκωσία, Λευκωσία (νότια), Κυπριακό Πρόβλημα, Εργατική Δημοκρατία 
(Ομάδα) 

Αυτό το άρθρο αποτελεί το δεύτερο µέρος ενός άρθρου που κυκλοφόρησε δύο µέρη. Το πρώτο µέρος κυκλοφόρησε στο 
Τεύχος 39-40 του περιοδικού Εντός των Τειχών. 

"τα αυτονόητα” του σοσιαλ-πατριωτισμού (β' µέρος) 
(διάλογος) 


εκδοτική οµάδα εργατική δημοκρατία 


Αυτό το άρθρο παραδόθηκε στο "Εντός των Τειχών" τον Νιόβρη του '88, Και το πρώτο του µέρος 
δημοσιεύτηκε (χωρίς µάλιστα, από τυπογραφική αβλεψία, να αναφέρεται ποιοι ήταν οι συγγραφείς 
του) τον Μάρτη του '89. Έτσι ημερομηνίες που αναφέρονται στο τέλος του άρθρου, που τότε 
παραδόθηκαν ανήκαν στο µέλλον, σήµερα ανήκουν στο παρελθόν. Ωστόσο, από τότε συνέβηκαν 
σηµαντικά γεγονότα που δυναμώνουν την πολιτική του άρθρου. 





Η “ανίκανη” ελληνοκυπριακή αστική τάξη αυτονοµήθηκε πολύ γρήγορα µετά το 1960. Από το '64 και 
µετά η ανάπτυξη της Ε/Κ αστικής τάξης ήταν τέτοια που της επέτρεψε να πάρει στα χέρια της το 
“νεοαποικιακό” κράτος της Ζυρίχης και να το µετατρέψει σε ανεξάρτητο, το δικό της, κέντρο 
ελέγχου της καπιταλιστικής συσσώρευσης στο Κυπριακό χώρο και ορμητήριο για οικονομική 
διείσδυση στην “υποανάπτυκτη” γύρω περιοχή, εξουδετερώνοντας τους “περιορισμούς” που της 
έβαζαν οι Τουρκοκύπριοι και οι συμφωνίες της Ζυρίχης. Ακόμα και οι Αγγλικές βάσεις που έµειναν, 
ποτέ δεν ήταν κάποιο εμπόδιο στην ανάπτυξη της, αντίθετα εξασφάλισαν την “ειρήνη” και την 
“ηρεμία” στις ίδιες περιοχές της Μ.Ανατολής στις οποίες άπλωνε και αυτή τα µικρά αλλά 
ἱμπεριαλιστικά χεράκια της για να αρπάξει ότι μπορούσε. 


Τι άλλο έµενε να κάνει για να πραγµατώσει την “εθνική ανεξαρτησία” ώστε να µην την θεωρούν ο 
Ηλιάδης και άλλοι σαν “ανίκανη”; Την Ένωση “ολόκληρης της Κύπρου” µε την Ελλάδα; Την βίαιη 
“επανένωση” της Κύπρου, παρά την θέληση των τουρκοκυπρίων; Η µήπως να µπορεί να “φροντίζει” 
µόνη της για τα συμφέροντα της στην περιοχή µε τις δικές της, “ανεξάρτητες” βάσεις και όχι µε 
αυτές των Άγγλων ή µε τις διευκολύνσεις στους Αμερικάνους; 


Παρόλα αυτά κυριαρχεί ο μύθος ότι είναι η “ιμπεριαλιστική εξάρτηση που έθρεψε και δημιούργησε 
τις συνθήκες του διακοινοτικού αιµατοκυλίσμµατος, του σωβινισμού και της μισαλλοδοξίας” όπως 
γράφει ο Ηλιάδης. Κανείς όµως δεν έχει µια πειστική εξήγηση γιατί να θέλει ο Αµμερικάνικος και ο 
ΝΑΤΟικός ιμπεριαλισμός να δημιουργήσει διάσπαση στην νοτιοανατολική του πτέρυγα. Αντίθετα 
αυτή η βολική πατριωτική επιμονή να τα φορτώσουν όλα στον “ξένο” ιμπεριαλισμό τους εμποδίζει να 
δουν κάτι πολύ πιο βασικό. Ότι οι εθνικές διαμάχες σαν αυτή στην Κύπρο είναι αποτέλεσµα του 
καπιταλισμού, της φαγωμµάρας και του ανταγωνισμού που βρίσκεται στην Καρδιά του ίδιου του 
συστήµατος σε όλα τα επίπεδα, σε όλα τα επιµέρους τµήµατα του, και εµφανίζεται όπου βρίσκει την 
ευκαιρία. Οι “ξένοι δάκτυλοι” µπορεί να τις διαμορφώνουν µε τον ένα ή τον άλλο τρόπο, αλλά τονα 
πιστεύει κανείς ότι είναι αυτοί που τις προκαλούν, αυτό είναι στην καλύτερη περίπτωση πατριωτική 
αφέλεια και αυταρέσκεια, αν όχι ρατσισμός από την ανάποδη (“ΕΜΕΙΣ µόνοι µας δεν θα την 
παθαίναμε”). 


“Συγκεκριµένη ανάλυση” 3: Οι Γάλλοι αποικιοκράτες στην Αλγερία ήταν “φτηνό εργατικό 
δυναμικό”; 

Εκεί όµως που ο Χ. Ηλιάδης δίνει ένα καταπληκτικό παράδειγµα για το πως να µην αποφεύγουμε την 
“ανιστόρητη γενικολογία” είναι µε την εξίσωση των τούρκων εποίκων, που είναι στην συντριπτική 
τους πλειοψηφία μετανάστες εργάτες, µε τους Γάλλους αποικιοκράτες στην Αλγερία πριν το "62: 


“Εκτός όµως από τους Κύπριους “σοσιαλπατριώτες” και τους Παλαιστίνιους και οι Αλγερινοί 
επαναστάτες επέδειξαν ανάλογα “ρατσιστικά” αισθήµατα προς τους Γάλλους εποίκους των οποίων 
την απομάκρυνση επεδίωξαν και πέτυχαν µε την ανεξαρτησία της Αλγερίας (1962).... οι Γαλλικές 
επαναστατικές εργατικές οργανώσεις όχι µόνο δεν θεώρησαν “βαρβαρότητα” την απομάκρυνση των 
Γάλλων εποίκων αλλά θεώρησαν την απομάκρυνση τους σαν µια έκφραση της εφαρµογής της αρχής 
της αυτοδιάθεσης του Αλγερινού λαού!” 


Ποια σχέση μπορούν να έχουν οι Γάλλοι γαιοκτήμονες, ανώτεροι κρατικοί υπάλληλοι, διοικητικό 
προσωπικό των εταιρειών εκμετάλλευσης πετρελαίου και οἱ προνομιούχοι Γάλλοι εργάτες της 
αποικιακής Αλγερίας µε τους τούρκους “εποίκους” τους οποίους κατηγορούν όλοι ότι προκαλούν 
προβλήµατα και στους τουρκοκύπριους σαν “φτηνό εργατικό δυναμικό”, δουλεύοντας ακόµα και 
κάτω από τον νόµιµο κατώτερο μισθό; 


Για τον “μαρξισμό” του Χ. Ηλιάδη, δεν είναι η πραγματική οικονομική και κοινωνική κατάσταση που 
καθορίζει τον χαρακτήρα των τούρκων εποίκων και τους διαχωρίζει από τους Γάλλους στην Αλγερία, 
και την στάση που πρέπει να κρατήσουμε απέναντι τους αλλά το κοινό ότι είναι και οι δύο ξένοι. Και 
αυτό φαίνεται να είναι το µόνο που παίρνει υπόψη ο Χ. Ηλιάδης. Και οι Γάλλοι αποικιοκράτες και οι 
Τούρκοι έποικοι, στο κάτω κάτω, πέρασαν θάλασσα από βορρά για νάρθουν. Αφού ήταν προοδευτικό 
που οι ντόπιοι Αλγερινοί ξαπόστειλαν προς τα βόρεια τους Γάλλους, άρα θα είναι εξίσου προοδευτικό 
να ξαποστείλουµε και µεις τους Τούρκους έποικους στην ίδια κατεύθυνση. Το ότι ήταν οι αλγερινοί 
το “φτηνό εργατικό δυναμικό” στην Αλγερία δεν έχει καµιά σημασία για τον Χ. Ηλιάδη. 


Στο βαθµό που καταλαβαίνει ο Χ. Ηλιάδης ότι υπάρχει αυτή η αντίφαση, την λύνει βαφτίζοντας τους 
τούρκους “έποικους”, όργανα του τουρκικού ιμπεριαλισμού και ξεµπερδεύει. Το ότι προσπαθούν να 
χρησιμοποιήσουν οι τούρκοι και τουρκοκύπριοι αστοί τους “έποικους” για τους δικούς τους σκοπούς, 
(ένας από τους οποίους είναι και η χρησιμοποίηση τους σαν φτηνό εργατικό δυναμικό) δεν υπάρχει 
καμιά αμφιβολία. Αλίμονο όµως αν ήταν οι στόχοι τους οποίους θέλει να εξυπηρετήσει η αστική τάξη 
χρησιμοποιώντας ένα τµήµα της εργατικής τάξης το µόνο που θα καθόριζε την στάση των 
µαρξιστών απέναντι σε αυτό το τµήµα, εκτός πια και αν µας πουν ότι οι “έποικοι” είναι οργανωμένοι 
φασίστες και µπάτσοι που ποζάρουν σαν φτηνό εργατικό δυναμικό. Αλλά τότε πως εξηγείται ότι στον 
Δαυλό οι “τουρκοκύπριοι αλλά και οι τούρκοι έποικοι που κατοικούν στην περιοχή” τα έβαλαν µε τον 
µεγαλοεπιχειρηµατία Ασίλ Ναδίρ και την πολυεθνική του εταιρεία “ΠΟΛΥΠΕΚ” και συγκρούστηκαν µε 
την αστυνομία, για να αντισταθούν στα σχεδία τους να “αξιοποιήσουν” την περιοχή; (“ΝΕΑ” 
22/12/88). Τέτοια θα ήταν η στάση των εποίκων αν αυτοί ήταν “όργανα” του Ντεκτάς και της 
Τούρκικης και τουρκοκυπριακής αστικής τάξης; 


Στο κάτω-κάτω αν οι έποικοι και τουρκοκύπριοι αστοί θέλουν να χρησιμοποιούν τους έποικους για να 
εξυπηρετήσουν το στόχο της δηµογραφικής αλλαγής που θα προωθήσει τα αντιδραστικά εθνικά 
συμφέροντα τους, το διώξιµο τους θα εξυπηρετούσε τον αντιδραστικό στόχο της βίαιης 
δηµογραφικής επαναφοράς που θα εξυπηρετήσει τα εξίσου αντιδραστικά εθνικά συμφέροντα των 
ελλήνων και ελληνοκυπρίων αστών. Εκείνο που πρέπει να καθορίζει την δική µας στάση είναι η 
οικονομική και κοινωνική πραγματικότητα, η ταξική θέση των εποίκων σαν ένα από τα πιο 
καταπιεσµένα τµήµατα της εργατικής τάξης της βόρειας Κύπρου. Η αλληλεγγύη των εργαζομένων 
των διάφορων εθνοτήτων δεν είναι “χριστιανικό” αίσθηµα, όπως θέλει να το περιγράφει ο Χ. 
Ηλιάδης, είναι η ουσία του εργατικού διεθνισμού. 


Συγκεκριµένη ανάλυση 4: Το κράτος του Ισραήλ είναι παρόμοιο µε την ΤΔΒΚ 

Σε αυτή την “συγκεκριμένη ανάλυση” βέβαια δεν έχει πρωτοτυπήσει καθόλου ο Χ. Ηλιάδης. Η 
υποκριτική προπαγανδιστική εκμετάλλευση του αγώνα των Παλαιστινίων από τους ελληνοκύπριους 
πατριώτες βρίσκεται στην ημερήσια διάταξη, ιδιαίτερα τον τελευταίο χρόνο µε την ηρωική 
“ιντιφάτα”. Η φράση του συρμού είναι “Κύπρος Παλαιστίνη κοινός αγώνας”. Και τα αντίστοιχα λόγια 
του Ηλιάδη είναι: 


“Θάταν εξαιρετικά ενδιαφέρον να µας διαφωτίσει η ΕΔ κατά πόσο µε την ίδια συλλογιστική 
αναγνωρίζει και το δικαίωµα ύπαρξης του σιωνιστικού κράτους του Ισραήλ (1947) το οποίο κάτω 
από το πρόσχηµα της κατοχύρωσης των δημοκρατικών δικαιωμάτων του εβραϊκού λαού....έθεσε 
ολόκληρη την Παλαιστίνη υπό σιωνιστική κατοχή.” 


Φυσικά είµαστε µε το µέρος των Παλαιστινίων και εναντίον της ύπαρξης του σιωνιστικού κράτους 
του Ισραήλ. Εδώ όµως στην Κύπρο, ποιοι ήταν οι πραγματικοί Παλαιστίνιοι; Καλυβογειτονιές σαν 
αυτές στις οποίες βλέπουμε στην τηλεόραση να ζουν οι Παλαιστίνιοι µόνο οι τουρκοκύπριοι είχαν 
στην Κύπρο. Και όσο για πολιορκίες καταυλισµών, ισοπεδώσεις και κατεδαφίσεις, θυμάται κανείς τι 
γινόταν από το '63 µέχρι το '67 στην Κύπρο; Τι έγινε στην Οµορφίτα το 1963; Στην Κοφίνου το 1967, 
για τα γεγονότα της οποίας ακόµα και ο Παπανδρέου δήλωσε ότι: 


“Αποτέλεσε µια πράγματι µεγάλη πρόκληση προς την Τουρκία. Έγιναν και σφαγές και λεηλασίες”. 
(Οµιλία Παπανδρέου στην Βουλή µε το “άνοιγμα του φακέλου της Κύπρου” 21/2/86). 


Κανείς δεν θυμάται; Αν όλοι µας δεν δεχόμαστε το “δικαίωμα” των ισραηλιτών να καταπιέζουν τους 
παλαιστίνιους και αναγνωρίζουμε στους τελευταίους το δικαίωµα αυτοδιάθεσης, τότε γιατί να µην 

αναγνωρίσουμε το δικαίωµα αυτοδιάθεσης στους τουρκοκύπριους; Επειδή δεν έχουν, όπως γράφειο 
Χ. Ηλιάδης, “συμπαγή” εθνικό-γεωγραφικό” χώρο; Μπορεί να µην είναι “ιστορικός”, αλλά αυτό είναι 
κάτι που µπορεί να απασχολεί τους αστούς και μικροαστούς εθνικιστές και όχι τους µαρξιστές. 


Ο Ηλιάδης όµως, έχει µαζί µε όλους τους υπόλοιπους σοσιαλπατριώτες ή σκέτους πατριώτες, 
κόμματα, εκκλησία κλπ το “ατράνταχτο” επιχείρημα: “Δεν αποδεχόµαστε τα τετελεσμένα της βίας”. 
Όπως το λέει ο ίδιος: 


“το κράτος αυτό (ΤΔΒΚ) έχει τώρα πραγµατωθεί µέσα σε συγκεκριμένες συνθήκες βαρβαρότητας και 
είναι το προϊόν προσφυγοποίησης των γηγενών κατοίκων, στρατιωτικής κατοχής και μαζικού 
εποικισμού.” 


Και νομίζει ότι ξεμπέρδεψε τόσο καλά, ώστε να µας ζητά να του παραθέσουµε “έστω και ένα (µόνο 
ένα) συγκεκριµένο Λενινιστικό τσιτάτο που να δηλώνει ότι το δικαίωµα δημιουργίας κράτους 
συνεπάγεται την αρπαγή και κατοχή εδαφών άλλων, τον εκτοπισμό των νόµιµων γηγενών κατοίκων 
των εδαφών αυτών...’ κλπ. Φυσικά δεν έγραφε τέτοιες μαλακίες ο Λένιν, όπως δεν είπαµε ποτέ εμείς 
ότι ήταν “αναγκαία” ή “δικαιολογημένη” η τουρκική εισβολή. Απλά, ο Ηλιάδης σαν πατριώτης θεωρεί 
ότι όποιος δεν είναι µαζί του, είναι φίλος του εχθρού του. 


Αυτά όλα τα είχαµε απαντήσει πολύ πριν µας βάλει αυτήν την “ακαταμάχητη” πρόκληση ο Ηλιάδης. 
Στο σχετικό τµήµα του βιβλίου "Το Κυπριακό" γράφαµε: 


Πριν το '74 οι πληθυσμοί πράγματι ήταν ανακατωµένοι και δεν υπήρχε φυσικά περίπτωση οι 
ελληνοκύπριοι επαναστάτες να ζητήσουν διαχωρισμό των πληθυσμών σαν λύση για το πρόβλημα 
της εθνικής καταπίεσης των Τουρκοκυπρίων. Ωστόσο μπορούσαν και έπρεπε να παλέψουν ενάντια 
στην εθνική καταπίεση των Τουρκοκύπριων από τους Ε/Κ αστούς µέσα στο κράτος που τότε 
υπήρχε, και να υποστηρίξουν τα στοιχειώδη δημοκρατικά τους δικαιώµατα.... 


Κυπριακό Κινηματικό Αρχείο 
Ογργις Μονεππεηῖς ΑγεΠἰνε 

Όλα αυτά όµως έπαψαν να ισχύουν µετά το "74. Δεν υπάρχουν πια ανακατεµένοι πληθυσμοί στην 
Κύπρο. Αλλά η υποκριτική απάντηση των αστών σε αυτό είναι τα “τετελεσμένα της εισβολής” και 
τα “ανθρώπινα δικαιώµατα” των προσφύγων. 


Λένε δηλαδή ότι οι πληθυσμοί δεν είναι πια ανακατεµένοι εξαιτίας της πολεμικής βίας και ότι 
πρέπει Και μπορούν να αλλάξουν αυτά τα “τετελεσμένα”. Ποια είναι η απάντηση µας απέναντι σε 
αυτό το επιχείρηµα; 


Πρώτα, καλό είναι να θυμηθούμε ότι διαχωρισμός των πληθυσμών και πρόσφυγες σαν 
“τετελεσμένα της βίας” υπήρχαν και πριν το '74, και για αυτά υπεύθυνοι ήταν τότε οι ίδιοι οι 
Ελληνοκύπριοι αστοί και πολιτικοί που σήµερα ξεσκίζουν τον Κώλο τους για τα “τετελεσμένα της 
βίας” που πέτυχε ο εχθρός τους. 


Δεύτερο, ποια πρέπει να είναι η στάση των επαναστατών απέναντι στα διάφορα “τετελεσμένα” για 
τα οποία δεν ευθύνεται η εργατική τάξη; Η μαρξιστική παράδοση αντιμετωπίζει τα 
αποτελέσµατα των ιστορικών διαδικασιών χωρίς ηθικολογίες και ανεξάρτητα από τους σκοπούς 
και τις διαθέσεις αυτών που τα έκαναν. Αυτό που ενδιαφέρει είναι ποια είναι η νέα κατάσταση που 
έχει διαμορφωθεί και προς τα που οδηγεί η µπορεί να οδηγήσει. 


“Δουλειά της αστικής τάξης είναι να προωθεί τα τραστ, να οδηγά τις γυναίκες και τα παιδιά στα 
εργοστάσια, να τους βασανίζει εκεί..... που τους καταδικάζει σε ακραία φτώχεια. Δεν 
“απαιτούμε” αυτές τις εξελίξεις. Δεν τις “υποστηρίζουµε”. Τις πολεµάμε. Πως όµως 
πολεμάμε; Ξέρουμε ότι τα τραστ και η εργοδότηση των γυναικών στην βιομηχανία είναι 
προοδευτικά. Δεν θέλουμε να ξαναγυρίσουµε στο χειροτεχνικό σύστηµα, στον προμονοπωλιακό 
καπιταλισμό, στην οικιακή σκλαβιά για τις γυναίκες. Εμπρός, περνώντας από τα τραστ κλπ, και 


πέρα από αυτά στο σοσιαλισμό!” (Λένιν, Αγγλικά άπαντα, τομ. 23 σελ. 81). 


“Είναι αλήθεια πως η Αγγλία, όταν προκαλούσε µια κοινωνική επανάσταση στο Ιντουστάν, 
ωθούνταν µόνο από τα πιο χυδαία συμφέροντα, Και ο τρόπος που τα επέβαλε ήταν ηλίθιος. 
Όμως δεν είναι αυτό το ζήτημα. Το ζήτημα είναι αν µπορεί η ανθρωπότητα να ολοκληρώσει το 
πεπρωμένο της χωρίς µια επανάσταση εκ θεμελίων στην κοινωνική κατάσταση της Ασίας. Αν όχι 
ότι και να ήταν τα εγκλήματα της Αγγλίας, ήταν το ασυνείδητο εργαλείο της ιστορίας όταν 
προκαλούσε αυτή την επανάσταση”. (Κ. Μαρξ “ΤΙ ΒΠίςῃ Βι[θ ἵη Ιπαία” από το “ΜΔΓΧ 5µ/νεγς 
{Γοπη ΕχΙΙθ” εκδόσεις Ρειίς8η, σελ. 306). 


“Ότι και να αναγκαστεί να Κάνει η Αγγλία δεν θα απελευθερώσει ούτε θα καλυτερέψει υλικά την 
κοινωνική κατάσταση της µάζες του λαού (της Ινδίας), που δεν εξαρτάται µόνο από την ανάπτυξη 
των παραγωγικών δυνάµεων, αλλά από την απαλλοτρίωση τους από τον λαό. Όμως αυτό που δεν 
θα παραλείψουν να κάνουν θα είναι να θέσουν τις υλικές προὐποθέσεις και για τους δύο. Έκανε 
ποτέ τίποτα περισσότερο η µπουρζουαξζία; Πέτυχε ποτέ µια πρόοδο χωρίς να σύρει 
άτοµα και λαούς µέσα από το αίµα και την βρωμιά, µέσα από την μιζέρια και την 
εξαθλίωση; (Κ. Μαρξ: ΤΗ6Θ Ειίμγε Ρεσι/ἰς ος ἰῃθ ΒΠίςῃ Βι[θ {η Ιπαία, ίδιο σελ 3223). 


Το γεγονός λοιπόν ότι η κατάσταση µετά το '74 διαμορφώθηκε µε την “βία των όπλων”, ότι είναι 
“τετελεσμένα της εισβολής”, δεν σηµαίνει ότι έχουµε οποιοδήποτε καθήκον να υποστηρίξουµε την 
“δικιά µας” αστική τάξη για να ξαναγυρίσουµε στην περίοδο της Ελληνοκυπριακής κυριαρχίας και 
της ρατσιστικής καταπίεσης των Τουρκοκυπρίων, για να διωχθούν οι έποικοι Και άλλα παρόμοια. 
Το ότι η σηµερινή κατάσταση είναι αποτέλεσµα των “τετελεσμένων της βίας” δεν µπορεί να είναι 
καθοριστικό για τους επαναστάτες. Εξάλλου, η συντριπτική πλειοψηφία των σημερινών συνόρων 
στον κόσµο είναι αποτέλεσµα, µε τον ένα ή τον άλλο τρόπο, κάποιων ”“τετελεσμένων της βίας”, 
άλλοτε χρονικά μακρινών και άλλοτε αρκετά προσφάτω»ν... 

Ο διαχωρισμός είναι τώρα πια ένα γεγονός το οποίο ούτε το ευχήθηκαν ούτε έχουν καμιά ευθύνη 
οι επαναστάτες και οι εργαζόµενοι.Είναι µια πραγματικότητα, ένα “τετελεσμένο” που 
δημιούργησε µε την βία και µε τρομερές για τους εργάτες και αγρότες συνέπειες ο καπιταλισμός, 
όπως η αλλαγή από την Αγγλική αποικιοκρατία της Ινδικής κοινωνίας µε την βία και τόσα άλλα. Οι 
επαναστάτες, αντίθετα µε τους υποκριτές αστούς, “αναγνωρίζουν τα τετελεσμένα”, δηλαδή την 
σηµερινή πραγματικότητα, και ψάχνουν να βρουν πως θα προχωρήσουμε μπροστά, ξεκινώντας από 
αυτήν την πραγματικότητα. 


Το ρίζωµα των Τ/Κ και των Τούρκων εποίκων σε µια χωριστή περιοχή είναι ποια αναμφισβήτητο 
γεγονός. Η ενσωμάτωση των προσφύγων στον Νότο, δηλαδή η µετατροπή τους σε προλεταρίους, 
µικροαστούς και αστούς είναι και αυτό γεγονός, σήµερα δεν υπάρχουν πρόσφυγες σαν κάποια 
ξεχωριστή κοινωνική κατηγορία. Θα ήταν βέβαια καθήκον µας, προτού γίνουν αυτά, να παλέψουμε 
ενάντια στον πόλεμο και στα αποτελέσµατα του, τις βάρβαρες μετακινήσεις πληθυσμών από 
υπαιτιότητα και των ελληνοκυπρίων και τουρκοκυπρίων αστών από το 63 ως το '74 παρόλο που 
ποτέ δεν ήταν καθήκον µας να πολεμµήσουμε ενάντια της μετανάστευσης Τούρκων από την 
Τουρκία στην Κύπρο για να διατηρηθεί η “ελληνικότητα της Κύπρου”. Τώρα όµως το καθήκον µας 
είναι να παλέψουμε για να πάµε µπροστά ξεκινώντας από αυτά που υπάρχουν: τον γεωγραφικό 
διαχωρισμό, τις “συμµπάθειες” και την θέληση των Τουρκοκυπρίων, καθώς και την εγκατάσταση 
των φτωχών εποίκων από την Τουρκία στο Βορρά. ("Το ΚΥΠΡΙΑΚΟ και τα Διεθνιστικά Καθήκοντα 
των Ελληνοκυπρίων Επαναστατών" σελ. 178-181.) 


Υπάρχουν βέβαια και οι πρόσφυγες, και τους οποίους και ο Χ. Ηλιάδης και όλοι οι άλλοι ανησυχούν 
τόσο πολύ, ενώ ανακατεύεται το στομάχι τους αν δείξει κάποιος την ίδια ευαισθησία και ανησυχία 
και τους πάµφτωχους τούρκους μετανάστες εργάτες που αποτελούν την πλειοψηφία των εποίκων. 
Υπάρχει και εδώ τρόπος να αντιµετωπίσεις το πρόβλημα χωρίς να είσαι ούτε αναίσθητος ούτε 
υποκριτής εθνικιστής. Να τι γράφαµε στο "Κυπριακό"; 


δεν σηµαίνει ότι οἱ απαιτήσεις των φτωχών προσφύγων που χάσαν το σπίτι για το οποίο 
δούλεψαν και στερήθηκαν είναι άδικες ή υποκριτικές. Πως λοιπόν αντιμετωπίζουν οι επαναστάτες 
το πρόβλημα των προσφύγων; Οι πρόσφυγες δεν είναι ενιαίο κοινωνικό στρώμα. Υπάρχουν από 
µεγαλοαστοί πρόσφυγες σαν τους Κατσελλήδες και τους Λόρδους µε τα ξενοδοχεία και τις 
επιχειρήσεις που'χασαν και “ως εκ θαύματος” ξαναπόκτησαν στον Νότο µέχρι τον 
φτωχοεργαζόµενο και αγρότη, που έχασαν ότι είχαν και δεν ξαναπόκτησαν τίποτα. 


Στους πρώτους, δεν µπορεί κανείς παρά να πει “καλά να πάθετε και εις χειρότερα, µόνο που 
προτιμούμε την επόµενη φορά να είναι η εργατική τάξη και όχι ο Τούρκικος στρατός που θα σας 
τα ξαναπάρει”. 


Τι λέμε όµως στους φτωχούς εργαζόμενους πρόσφυγες; Πρώτα πρέπει να εξηγήσουμε πως και 
γιατί ο Τούρκικος επεκτατισµός έχει µόνο την µισή ευθύνη για τον πόλεμο. Την άλλη µισή την 
έχει η “δικιά µας” άρχουσα τάξη, αυτοί που καταπίεζαν τους τουρκοκύπριους τόσα χρόνια. Αυτοί 
οι ίδιοι που µας παίρνουν και τώρα από τον µισθό µας για στρατιωτικές δαπάνες ώστε να 
ξανακάνουν τα ίδια αν µπορέσουν. 


Και µετά, πρέπει να πούμε ότι δεν είναι δυνατό τώρα πια να υποστηρίξουµε το δικαίωµα τους 
για επιστροφή χωρίς αναπόφευκτα να υποστηρίξουµε συγχρόνως τα επιθετικά σχέδια των “δικών 
μας” αστών, και να ξεχάσουμε τα δικαιώµατα άλλων εργαζομένων, των Τουρκοκυπρίων και των 
Τούρκων εποίκων. Όποιος υποστηρίζει ότι στην σηµερινή κατάσταση μπορούμε να το αποφύγουμε 
αυτό, είναι το λιγότερο πολιτικά αφελής. 

Κυπριακό Κινηματικό Αρχείο 


Ογργις Μονεππεηῖς ΑγεΠἰνθ 

Αλλά πρέπει να παλέψουμε ενάντια στους “δικούς µας” αστούς για τα υπόλοιπα δικαιώµατα τους 
σαν εργαζόµενοι και σαν πρόσφυγες. Το δικαίωµα δηλαδή στην δουλειά που συνέχεια τους το 
αμφισβητεί ο ελληνοκυπριακός καπιταλισμός και το δικαίωµα να πάρουν από το κράτος κατοικίες 
και αποζημιώσεις για αυτά που έχασαν. Δικό µας καθήκον είναι να παλέψουμε ενάντια στην “δική 
μας” αστική τάξη και στην επιθετικότητα της “δικιάς µας” Κυβέρνησης και αυτό σήµερα δεν 
µπορεί να γίνει υποστηρίζοντας µε οποιοδήποτε τρόπο αυτή την επιθετικότητα, ακόµα και αν 
καλύπτεται πίσω από το σύνθημα της “υπεράσπισης των ανθρωπίνων δικαιωµάτων”και της 
επιστροφής των προσφύγων (ίδιο σελ. 183). 


Το σύνθημα µας δηλαδή πρέπει να είναι “σπίτια στους πρόσφυγες” και όχι “όλοι οι πρόσφυγες στα 
σπίτια τους”. 


Και παραμένει πάντοτε αναπάντητο το ερώτημα που βάλαμε από το πρώτο µας άρθρο στοπεριοδικό 
αυτό. Υπάρχει κανένας προοδευτικός και µη “βάρβαρος” τρόπος, για να αναιρεθούν τα 
“τετελεσμένα” του '74, να φύγουν οι έποικοι και να επιστρέψουν όλοι οι πρόσφυγες στα σπίτια τους; 
Ο µόνος τρόπος να φύγουν οι έποικοι είναι µε βίαιη μετακίνηση ενός ολόκληρου πια πληθυσμού. Αυτό 
θα το κάνει είτε ένας “νικητής” ελληνικός στρατός, είτε ακόµα, µετά από µια συμφωνία, καιο 
τούρκικος στρατός. Εάν νομίζει κανείς ότι ένα νικηφόρο προλεταριάτο µπορεί να κάνει το ίδιο µε 
προοδευτικό τρόπο, τότε έχει µια τελείως διαφορετική αντίληψη της προλεταριακής δημοκρατίας 
και της σοσιαλιστικής επανάστασης από αυτήν της μαρξιστικής παράδοσης. 


ΕΝΑΣ ΣΚΕΤΟΣ ΣΩΒΙΝΙΣΤΗΣ 


Δεν είναι παράξενο που η κατάληξη της πολιτικής του Χ. Ηλιάδη είναι η δικαιολόγηση ενός 
“εθνικοαπελευθερωτικού” πολέμου, ενώνοντας την φωνή του µε τους άλλους σωβινιστές: 


“Η ΕΔ υποβιβάζει την ουσία περίπου σε επίπεδο συζήτησης περί ικανότητας ή όχι της Ε/Κ άρχουσας 
τάξης για µια νικηφόρα στρατιωτική αναμέτρηση µε τον Τουρκικό στρατό κατοχής. 


Κατ' αρχή θα πρέπει να σημειώσουμε ότι η απαλλαγή από την τούρκικη στρατιωτική κατοχή είναι 
απόλυτο δικαίωµα ολόκληρου του Κυπριακού λαού, χωρίς να αποκλείονται οποιαδήποτε µέσα”. 


Έχουμε άδικο που µας φαίνεται ότι όταν ο Χ. Ηλιάδης “σημειώνει” ότι ένας πόλεμος είναι “απόλυτο 
δικαίωµα ολόκληρου του Κυπριακού λαού” αναπόφευκτα συμπεριλαμβάνει ανάµεσα σε αυτούς που 
έχουν αυτό το “δικαίωμα” και την ελληνοκυπριακή άρχουσα τάξη; Έχουμε άδικο που καταλαβαίνουμε 
από αυτά ότι αν στο µέλλον η ελληνοκυπριακή άρχουσα τάξη κηρύξει πόλεμο ο Χ. Ηλιάδης θα 
υποστηρίξει αυτό τον πόλεμο; 


Αυτά βέβαια είναι “απόλυτο δικαίωµα” του, αλλά δεν µπορεί να το ονομάζει και μαρξιστική θέση. 


Ο Λένιν, σε µια από τις πιο γνωστές και έντονες περιπτώσεις εθνικής καταπίεσης, την υπόδουλη στην 
τσάρικη Ρωσία, Πολωνία, ξεκαθάριζε ποιού ήταν “απόλυτο” καθήκον να παλέψει για το δικαίωµα 
αυτοδιάθεσης της Πολωνίας και ποιών όχι: 


“Σε κανένα έθνος δεν είναι τόσο βαθύ το µίσος για τη Ρωσία όπως στους Πολωνούς, κανένα 
έθνος δεν αντιπαθεί τόσο έντονα τη Ρωσία όπως οι Πολωνοί..... Οι Πολωνοί σοσιαλδηµοκράτες 
σύντροφοι πρόσφεραν µια µεγάλη ιστορική υπηρεσία προωθώντας το σύνθημα του διεθνισμού και 
δηλώνοντας ότι η αδελφική ενότητα του προλεταριάτου όλων των χωρών έχει την µεγαλύτερη 
σηµασία για αυτούς και ότι δεν θα πολεμήσουν ποτέ για την απελευθέρωση της Πολωνίας. Αυτό είναι 
προς τιµή τους και γι αυτό θεωρούσαµε πάντα µόνο αυτούς Πολωνούς σοσιαλδηµοκράτες ότι είναι 


σοσιαλιστές, οι άλλοι είναι πατριώτες... 

Γιατί όµως θάπρεπε εµείς οι Μεγαλορώσοι.... να αρνηθούµε το δικαίωµα αποχωρισμού στην 
Πολωνία͵... Αυτοί οι άνθρωποι δεν θέλουν να καταλάβουν ότι για να ενισχύσεις τον διεθνισµό δεν 
χρειάζεται να λες παντού τα ἴδια. Αυτό που πρέπει να κάνεις είναι να τονίζεις, στη Ρωσία, την 
ελευθερία τους να μείνουν ενωμένα.” (Λένιν, Αγγλικά Άπαντα τομ.24 σελ. 2968). 


Ο ΔΙΕΘΝΙΣΜΟΣ ΚΑΙ Η ΔΗΜΟΚΡΑΤΙΑ 


“Στην εποχή της ιµπεριαλιστικής παρακµής....’ γράφει ο Χ. Ηλιάδης “η πραγμάτωση των 
δημοκρατικών εθνικών στόχων (αυτοδιάθεση, εθνική ανεξαρτησία) πέφτει πια στους ώμους της 
εργατικής τάξης”. Αυτή δεν είναι µόνο η θέση του Χ. Ηλιάδη. Είναι το σηµείο συνάντησης σχεδόν 
όλων των τάσεων της ελληνοκυπριακής άκρας αριστεράς. Πρέπει να συνεργαστούμε µε την αστική 
τάξη όσο υπάρχει το “Εθνικό ζήτημα” λέει το ΑΚΕΛ. Η αστική τάξη είναι “ανίκανη”, ώρα λοιπόν για 
σοσιαλισμό, απαντά η άκρα αριστερά, µόνο η εργατική τάξη µπορεί να “λύσει” το “εθνικό ζήτημα”. 


Και έτσι.... νομίζουν ότι αποδεικνύουν πως το ΑΚΕΛ είναι ρεφορμιστικό και αυτοί επαναστάτες. 
Φαίνεται τελείως αυτοαποδεκτό για όλους τους, παραδοσιακή και άκρα αριστερά, ότι [λείπει 
κομμάτι του κειµένου, πιθανόν να ήταν: χρειάζεται “εθνικοαπελευθερωτι]κός αγώνας” και όλα τα 
άλλα. Ούτε που µπορεί να περάσει από την σοσιαλπατριωτική σκέψη τους πως είναι δυνατό να τα 
αμφισβητήσει κανείς. Για αυτό τους φαίνεται εξίσου αυτονόητο ότι το µόνο πρόβλημα είναι..... αν 
µπορεί ή όχι κάποιο κομμάτι της ελληνοκυπριακής αστικής τάξης να νικήσει τον τουρκικό στρατό 
και να εξουδετερώσει τις (εξίσου “αυταποδεικτά”) ανθελληνικές (ή “αντικυπριακές”) προθέσεις της 
Αμερικής και του δυτικού ιμπεριαλισμού. 


Το µόνο που αποδεικνύεται από αυτά είναι ότι οι µεν είναι σοσιαλπατριώτες οπαδοί της ταξικής 
συνεργασίας .... τουλάχιστον ακόµα. 


Και αυτό γιατί στην σηµερινή ν. Κύπρο δεν υπάρχει θέµα ούτε “λύσης” κανενός “εθνικού 
προβλήματος” ούτε διεξαγωγής οποιουδήποτε “εθνικοαπελευθερωτικού αγώνα”, είτε µε ταξική 
συνεργασία, είτε µε σοσιαλιστική επανάσταση. 


Ο στόχος των επαναστατών είναι πράγματι η σοσιαλιστική επανάσταση, το πάρσιµο της εξουσίας 
από την εργατική τάξη και εδώ και διεθνώς. Όχι όµως, εδώ στην Κύπρο, για να λυθεί µε αυτή κάποιο 
ανύπαρκτο “εθνικό ζήτημα”. 


Ποια λοιπόν είναι η σχέση της σοσιαλιστικής επανάστασης µε το Κυπριακό πρόβλημα, δηλαδή την 
αντιδραστική και άδικη από όλες τις πλευρές διαμάχη ανάµεσα στους έλληνες και ελληνοκυπρίους 
αστούς από την µια και τους τόυρκους και τουρκοκυπρίους αστούς από την άλλη; 


Υπάρχει άµεση σύνδεση. Μια ξεκάθαρη διεθνιστική στάση από τους επαναστάτες θα συμβάλει στο να 
πάψουν οι εργαζόµενοι της κάθε πλευράς να βλέπουν το λαό της άλλης πλευράς σαν εχθρούς τους 
και έτσι να βλέπουν τους “δικούς τους” αστούς σαν σύμμαχους. Είναι απαραίτητη δηλαδή και για την 
ταξική ενότητα των Ελλήνων, Τούρκων, Ελληνοκυπρίων και Τουρκοκυπρίων εργαζόµενων και για το 
σπάσιµο της ταξικής συνεργασίας της κάθε πλευράς µε τους “δικούς της” αστούς. 


Μια ξεκάθαρη διεθνιστική στάση είναι ακόµα απαραίτητη για να γίνουν ικανοί οι εργαζόµενοι όλων 
των πλευρών να κάνουν µια νικηφόρα σοσιαλιστική επανάσταση. Κάτι που δεν µπορεί να γίνει αν η 
εργατική τάξη δεν εκπαιδευτεί στην δημοκρατία, όχι την αστική, µα τη σοσιαλιστική, διεθνιστική 
δημοκρατία: 


“Ο καπιταλισμός και ο ιμπεριαλισμός μπορούν να ανατραπούν µόνο µε µια οικονομική επανάσταση. 
Δεν μπορούν να ανατραπούν µε δημοκρατικές αλλαγές, ακόµα και τις πιο “ιδεώδεις”. Αλλά ένα 

προλεταριάτο που δεν έχει εκπαιδευθεί στον αγώνα για τη δημοκρατία είναι ανίκανο να 
κάνει µια οικονομική επανάσταση... 


Μέσα από την χρησιμοποίηση της αστικής δημοκρατίας προς την σοσιαλιστική και µε συνέπεια 
δημοκρατική οργάνωση του προλεταριάτου ενάντια στην αστική τάξη και ενάντια στον 
οππορτουνισµό. Δεν υπάρχει άλλος δρόμος... Σε αυτό τον δρόµο πρέπει να συµπεριλάβουµε τον 
ελεύθερο αποχωρισµό και την ελεύθερη συνένωση των εθνών, δεν πρέπει να τα φοβηθούμε...." 
(Λένιν, Αγγλικά Άπαντα τομ. 23 σελ. 25, 27). 


Αν βλέπουμε ότι η “απελευθέρωση της εργατικής τάξης µπορεί να είναι το έργο µόνο της ίδιας της 
εργατικής τάξης” (Μαρξ), τότε πρέπει να δούµε και την σηµασία της εκπαίδευσης της εργατικής 
τάξης στην δημοκρατία. Σοσιαλισμός σηµαίνει δημοκρατική αυτοοργάνωση και αυτόδραση των 
μαζών, ελευθερία για τους εργαζόµενους και τους καταπιεσµένους. Αν η εργατική τάξη δεν µάθει να 
είναι ο πιο συνεπής υποστηρικτής και προστάτης των δικαιωμάτων όλων των καταπιεσµένων 
τμημάτων της κοινωνίας, είτε αυτά είναι γυναίκες, είτε ομοφυλόφιλοι, είτε πουτάνες, είτε ακόµα 
καταπιεσµένες θρησκευτικές μειονότητες και άλλα περιθωριοποιηµένα κοινωνικά στρώματα, τότε.... 
ούτε να πάρει την εξουσία δεν θα γίνει ικανή, ούτε, αν την πάρει, θα µπορέσει να χτίσει µια νέα 
απελευθερωμένη κοινωνία. Και ότι ισχύει για τα άλλα δημοκρατικά θέµατα, ισχύει και για την στάση 
απέναντι στις εθνικές διαμάχες. 


Πως μπορούν στην σηµερινή περίοδο να κρατούν µια συνεπή (και όχι υποκριτική) δημοκρατική 
στάση οι ελληνοκύπριοι εργάτες και επαναστάτες στο Κυπριακό πρόβλημα; Μόνο υποστηρίζοντας 
το δημοκρατικό δικαίωµα των τουρκοκυπρίων να έχουν το δικό τους κράτος, αφού το επιθυμούν. 
Στην περίοδο που περνούµε, η σοσιαλιστική διεθνιστική δημοκρατία απαιτεί από τους εργαζόμενους 
της Ελλάδας, της Κύπρου και της Τουρκίας την ουδετερότητα, την αποχή και τον ιµπεριαλιστικό 
καβγά και το αν θα κυριαρχεί σε ολόκληρη την Κύπρο η ελληνική και ελληνοκυπριακή αστική 
συμμορία, ή αν θα μοιράζεται την κυριαρχία αυτή µε την τούρκικη συμμορία. 


Αλλά δεν φτάνει αυτό. Στην σηµερινή περίοδο πάντα, η δημοκρατία απαιτεί (και αυτό είναι το 
σπουδαιότερο) και την ενεργητική αντίδραση στις ΕΠΙΘΕΤΙΚΕΣ ΕΝΕΡΓΕΙΕΣ της “δικιάς µας” αστικής 
τάξης που έχει στόχο να επιβάλλει µε την βία τα δικά της συμφέροντα στους τουρκοκύπριους. Όχι 
µόνο στο στρατιωτικό αλλά και στο οικονομικό, πολιτικό, ακόµα και πολιτιστικό επίπεδο. Αυτό 
σηµαίνει στην πράξη, για την ελληνοκυπριακή και ελληνική εργατική τάξη, η υποστήριξη του 
δικαιώματος αυτοδιάθεσης των τουρκοκυπρίων απέναντι στη “δική” µας αστική τάξη που τους το 
αρνείται. 


Και η δημοκρατία και ο διεθνισµός απαιτούν ακόµα από τις εργατικές τάξεις της Ελλάδας και τηςν. 
Κύπρου να αφήσουν συνειδητά το καθήκον της πρακτικής αντιμετώπισης του τουρκικού στρατού, 
και γενικά της τουρκικής επιθετικότητας, σε αυτούς που έχουν την υποχρέωση και το καθήκον να τα 
αντιμετωπίσουν. Στους τούρκους και τουρκοκύπριους συντρόφους και την τουρκική και 
τουρκοκυπριακή εργατική τάξη, για τις οποίες µε τη σειρά τους αυτός είναι ο µόνος τρόπος να 
εκπαιδευτούν στην διεθνιστική και σοσιαλιστική δημοκρατία. 


Αυτή είναι και η µόνη σωστή στάση απέναντι στον πραγµατικό κίνδυνο πολέμου. Το πρόβλημα για 
τους εργαζόµενους δεν είναι ο κίνδυνος µιας τουρκικής επίθεσης, ενάντια στην οποία χρειαζόµαστε 
“άμυνα”. Είναι ο κίνδυνος ενός ακόµα πολέμου, για το οποίο και οι δύο πλευρές θα είναι εξίσου 
υπεύθυνες, όπως ήταν και στους προηγούμενους. 


Το µόνο που µπορεί πραγματικά να ελαττώσει τους κινδύνους νέων πολέμων είναι η 
επαναπροσέγγιση και η αποκατάσταση της εμπιστοσύνης ανάµεσα στους εργαζόµενους των δύο 
εχθρικών πλευρών. Είναι το µόνο που µπορεί να κάνει την κάθε αστική τάξη πιο διστακτική στο να 
ξεκινήσει ένα πόλεμο στον οποίο δεν είναι σίγουρη ότι θα έχει την εργατική τάξη της µαζί της. 

Οι διακηρύξεις για επαναπροσέγγιση των εργαζομένων που δεν συνοδεύονται µε πάλη των 
εργαζομένων ενάντια στους στρατιωτικούς εξοπλισμούς της “δικής τους” κυβέρνησης δεν μπορούν 
να θεωρούνται ειλικρινείς από τους εργαζόμενους της άλλης πλευράς. Όταν οι Τουρκοκύπριοι και 
Τούρκοι εργαζόµενοι βλέπουν να υποστηρίζουµε την κυβέρνηση µας και τους στρατιωτικούς 
εξοπλισμούς, εύκολα πείθονται ότι όλοι οἱ ελληνοκύπριοι είµαστε εχθροί τους και ότι ο Ντεκτάς και 
ο Οζάλ είναι σύμμαχοι τους. Μήπως παρόμοια αισθήµατα δεν κυριαρχούν και στους εργαζόμενους 
της “δικής µας” πλευράς; 


ΔΕΝ ΘΕΛΟΥΝ ΝΑ ΔΟΥΝ 


Το πρόβλημα µε τον Χ. Ηλιάδη, όπως και µε τους υπόλοιπους σαν αυτόν, δεν είναι ότι δεν µπορούν να 
δουν και να καταλάβουν τι πραγματικά συμβαίνει στην νότια Κύπρο. Απλά δεν θέλουν να 
καταλάβουν και ούτε πρόκειται να καταλάβουν, επειδή δεν βολεύει τον εθνικισμό τους. 


Σήµερα κυριαρχούν οι ελληνοκύπριοι και έλληνες αστοί, και οἱ σοσιαλπατριώτες συνοδοιπόροι τους 
της παραδοσιακής αριστεράς. Πλάι σε αυτούς, υπάρχουν και εκείνοι που δεν συνεργάζονται (στα 
λόγια) µε την αστική τάξη “μας” επειδή την θεωρούν “ανίκανη” επειδή θέλουν ακόµα πιο ακραία 
µέτρα από αυτά που µπορεί σήµερα να εφαρμόσει. Όσοι βλέπουμε την υποκρισία όλων αυτών, 
μπορούμε και πρέπει να προχωρήσουμε σε συζήτηση και κοινή δράση. Η επιτροπή για την υπεράσπιση 
του αντιρρησία συνείδησης Γ. Πάρπα που ξαναδικάζεται 18 του Γενάρη, συνεχίζει να δίνει αυτήν την 
ευκαιρία. 


” 


Τα εθνικιστικά “αυτονόητα” και “αυταποδεικτά” του Χ. Ηλιάδη είναι ίδια µε αυτά ολόκληρης σχεδόν 
της ελληνοκυπριακής κοινωνίας. Εκφράζουν την σηµερινή κυριαρχία της αστικής και µικροαστικής 
ιδεολογίας και του εθνικισμού. Είναι για αυτό και όχι εξαιτίας της θεωρητικής ή λογικής τους 
δύναμης, που είναι πολύ δύσκολο να αντιμετωπισθούν. 


Αλλά δεν είναι και αδύνατο. Τουλάχιστον τα πιο χαμηλά στρώματα των εργαζομένων και η νεολαία 
δεν είναι τόσο διαποτισµένοι από αυτά, όπως θα μπορούσε να δει οποιοσδήποτε είχε πάει µαζί µας 
έξω από τα εργοστάσια για την καμπάνια ενάντια στην επαναψήφιση της “έκτακτης εισφοράς για 


την άμυνα”. Αυτά τα “αυτονόητα” πρέπει να τα αντιμετωπίσουμε, όχι µόνο στην θεωρία αλλά και 
στην πράξη. 


ΕΚΔΟΤΙΚΗ ΟΜΑΔΑ "ΕΡΓΑΤΙΚΗ ΔΗΜΟΚΡΑΤΙΑ" 


1. Αν νομίζει κανείς ότι για να είναι ιµπεριαλιστική µια χώρα πρέπει απαραίτητα να είναι µεγάλη 
δύναμη, µε βαρειά βιομηχανία, στόλους και αποικίες, ας κοιτάξει τι έγραφε ο Λένιν κύρια για την 
“μικρή” Ελβετία του 1916 αλλά ακόµα και για την Βουλγαρία της ίδιας εποχής στο άρθρο του “η 
υπεράσπιση της ουδετερότητας”, ελληνικά άπαντα τόμος 30 σελ. 336. 


ο ε.0.Ε.δ. 


Χρειάζεται Τούρκικη Μετάφραση, Χρειάζεται Αγγλική Μετάφραση, Εντός των Τειχών (Τεύχος 41), 
Δεκαετία 1980-1989, 1989, Λευκωσία, Λευκωσία (νότια), Κυπριακό Πρόβλημα, Εργατική Δημοκρατία 
(Ομάδα) 

οι στρουθοκάµηλοι της «νότιας κύπρου» (διάλογος) 





Χρήστος Ηλιάδης 


Η προσπάθεια διεξαγωγής ενός πραγματικού διαλόγου µε την «Εργατική Δημοκρατία» πάνω στο 
«Κυπριακό» αποτελεί, στην καλύτερη περίπτωση εξάσκηση µαταιοπονίας, στη δε χειρότερη σκέτο 
µαζοχισµό. Από πλευράς µου δηλώνω ότι (για λόγους αυτοσεβασμού μεταξύ άλλων) δεν έχω πρόθεση 
να συνεχίσω άλλο πέρα απ' αυτό το σημείωμα µου (η σύνταξη δικαιολογημένα µου επέβαλε 1,500 
λέξεις ανώτατο όριο σαν απάντηση µου στο τελευταίο 17σέλιδο δακτυλογραφημµένο άρθρο της ΕΔ). 
α) 


Δεν έχω ούτε τον χρόνο, ούτε την διάθεση να παίζω τον ρόλο του «8οεηί ργονοεαϊθιΙΓ» µιας 
πολιτικής ομάδας που έχει χάσει τα στοιχειώδη σηµεία προσανατολισμού. (το λιγότερο που µπορεί 
κάλλιστα να αυτορεζιλεύεται χωρίς τον δικό µου «ερεθισμό». 


Ο διάλογος όµως αυτός δεν ήταν και τόσο άχρηστος όσο φαίνεται. Υποβοήθησε στο να µάθουμµε ότι 
οι στρουθοκάµμηλοι δεν συναντώνται κατ' αποκλειστικότητα σε νοτιότερα γεωγραφικά πλάτη. 
Στρουθοκάµηλοι συναντώνται λοιπόν και στην «νότια» Κύπρο! (προσέξτε το «νότια» Κύπρος που 
χρησιμοποιεί η ΕΔ). 


Έτσι τα πιο καυτά πολιτικά προβλήματα μπορούν να λυθούν µε µια µονοκοντυλιά. Χώνοντας το 
κεφάλι σου στη άµµο όλα τα ζοφερά προβλήµατα εξαφανίζονται ως δια μαγείας! 


Θα αρκεσθώ λοιπόν σε µια σταχυολόγηση ορισμένων μαργαριταριών που περιέχονται στο τελευταίο 
άρθρο της ΕΔ («Τα αυτονόητα του σοσιαλπατριωτισμού») που δημοσιεύεται σ' άλλες σελίδες αυτού 
του τεύχους: 


Μαργαριτάρι 1: 


«Στην πραγματικότητα όµως, (η Κύπρος) δεν είναι θύμα του ιμπεριαλισμού, αλλά 
ιµπεριαλιστική η ίδια ακόµα και θύτης». 





Αυτό πια κι αν είναι αποκάλυψη! Μεταξύ του 1960 - 1988, προχωρημένη εποχή ιστορικής παρακμής 
του καπιταλιστικού συστήµατος (ιμπεριαλισμός) ο καπιταλισμός µπορεί ακόµα να αναπτύσσει τις 
παραγωγικές δυνάµεις παίρνοντας τις από την αποικιακή υπανάπτυξη για να τις μεταμορφώσει σε 
είκοσι χρόνια (1!) σε «περιφερειακές» ιµπεριαλιστικές δυνάμεις!!! Ατράνταχτο επιχείρηµα της πιο 
πάνω «αποκάλυψης» είναι η εδραίωση δύο Κυπριακών εταιρειών προσφοράς υπηρεσιών στο χώρο της 
Μ. Ανατολής: του Παρασκευαΐδη και του ΚΕΜΑ! Βαφτίζοντας της Κύπρο «ιµπερια-λιστική» (5ἱς) 
δύναμη, ή «διαµά-χη» (κατοχή, διχοτόμηση) μετατρέπεται σ' ενδοιµπεριαλιστική διαμάχη και έτσι η 
ΕΔ βολεύεται θαυμάσια µε τη Λενινιστική θέση περί ουδετερότητας σε περίπτωση 
ενδοιμπεριαλιστικών συγκρούσεων. Έξυπνο δεν είναι; 








Ταυτόχρονα η ΕΔ θα πρέπει να σιγουρεύτηκε ότι δεν υπάρχουν Ιρλανδικές και Παλαιστινιακές 
εταιρείες στην Μ. Ανατολή κι έτσι χωρίς πρόβλημα υποστηρίζει τον αγώνα των Ιρλανδών και 
Παλαιστινίων! 


Κατά τ' άλλα η ΕΔ µας παραθέτει και σχετική υποσηµείωση σε αναφορά του Λένιν σχετικά µε τις 
«μικρές» ιµπεριαλιστικές δυνάµεις των αρχών του 20ου αιώνα!! (Ελβετία, Βουλγαρία, εποχή των 
Βαλκανικών πολέμων). 


Κυπριακό Κινηματικό Αρχείο 
Ογργις Μονεππεηῖς ΑγεΠίνε 

Η Κύπρος λοιπόν, χώρα της οποίας η οικονομία εξαρτάται από τον τουρισμό είναι ιµπεριαλιστική 
δύναμη!! Το ότι η ΕΔ δεν έχει πάρει το βραβείο Νόμπελ Οικονομίας γι’ αυτή την συνταρακτική 
αποκάλυψη, αποτελεί σκέτη αδικία! 


Μαργαριτάρι 2: 





«...«Δικαίωμα αυτοδιάθεσης του Κυπριακού λαού;» «Εθνική ανεξαρτησία;» 
«Εθνικοαπελευθε-ρωτικός στόχος»; 


Αυτά είναι παραμύθια για µικρά παιδιά, για «εθνι-κά» απογοητευµένους µικροαστούς 
εθνικιστές και σοσιαλπατριώτες. Ολ' αυτά τέλειωσαν πολλά χρόνια πριν, σχεδόν εδώ και 
τρεις δεκαετίες». 


Για όσους βλάχους δε το κατάλαβαν λοιπόν, εδώ και τριάντα χρόνια ο Κυπριακός λαός στο σύνολο 
του είναι πραγματικά ανεξάρτητος (τόσο από το σφιχταγκάλιασµα των «μητέρων-πατρίδων» όσο και 
από τον Βρετανικό λέοντα), «κυρίαρχος» της µοίρας του (χωρίς κυρίαρχες Αγγλικές βάσεις και 
«εγγυητές») και έχει το πιο δημοκρατικό (δοτό) σύνταγμα στον κόσµο (που δεν θεσµοθετεί τη 
διάσπαση του Κυπριακού λαού). Εξάλλου το σύνταγμα αυτό, ως γνωστό σε καµµιά χώρα δεν 
παραχωρεί δικαίωµα μονομερούς στρατιωτικής επέµβασης. Αλλά κι αν υπήρχε τέτοιο «δικαίωμα» 
κανένας µέχρι σήµερα δεν το εξάσκησε, και η διχοτόμηση, προσφυγοποίηση, κατοχή, εποικισμός, 
συμβαίνουν σε κάποιο άλλο δύστυχο λαό, πάντως όχι στη Κύπρο! 


Όσο για εκείνο τον λαμπρό υπουργό αποικιών Λένοξ Μπόιντ που το 1956 εξάγγειλε στην Αγγλική 
βουλή τις προθέσεις για διχοτόµηση της Κύπρου, για μετακίνηση πληθυσμών και δηµιουργία «εθνικά 
αμιγών» περιοχών (βλέπε χάρτη) πόσο τον παρεξηγήσαµε! Για το Καλό των Κυπρίων εργαζομένων 
γνοιαζόταν ο άνθρωπος! Εξάλλου ως γνωστό η ΕΔλέει στους κακόπιστους ότι η διχοτόμηση, 
προσφυγοποίηση κ.λ.π. είναι αντιδραστικά µόνο µέχρι τη στιγµή της υλοποίησης τους! Μετά πάει, 
τελείωσε πια, γίνεσαι συνένοχος του ιμπεριαλισμού αν επιχειρήσεις ανατροπή του ιμπεριαλιστικού 
στάτους-κβό!!! Αν η διχοτόµηση άρχισε διασπώντας πρώτα-πρώτα την ενότητα της ίδιας της 
Κυπριακής εργατικής τάξης, των συνδικαλιστικών και πολιτικών οργανώσεων της, δεν είναι παρά 
Ψιλο-λεπτομέρειες. Είπαμε, ότι έγινε, έγινε! (Ρε παιδί µου, αυτός ο Κληρίδης να µην αφήνει κανένα 
άλλο να πρωτοτυπήσει σ' αυτό τον τόπο/). 


Το ότι οι «διεθνιστικές» εξαγγελίες του Λένοξ Μπόιντ υλοποιήθηκαν τριάντα χρόνια αργότερα, 
χρησιμοποιώντας τους Τ/Κ σαν µέσο και σαν πρόφαση, πάλι ψΨιλολεπτομέριες είναι! 


Όσο για την Γερμανία (στην οποία αναφέρεται η ΕΔ) είναι κεντρικό σύνθημα των διεθνιστικών 
επαναστατικών οργανώσεων η ενοποίηση της Γερμανίας, ενάντια στη διχοτόµηση που επέβαλαν οι 
συμφωνίες Γιάλτας-Πότσδαμ. Οι «ηλίθιοι» λοιπόν που υποστηρίζουν την ενοποίηση της Γερμανίας 
σαν το «κλειδί της Ευρωπαϊκής Επανάστασης, «αγνοούν» τον ολοφάνερα ιµπεριαλιστικό χαρακτήρα 
του ενός από τα σηµερινά δύο Γερμανικά κράτη! 

Η διχοτόµηση της Κύπρου όπως την είδαν οι Άγγλοι και Τούρκοι (Α.Μεἰαπιία-ΙοιΙΓΠαΙ οἳ 6600ΓΡῃΥ, 
Νο. 59 1960) 


Μαργαριτάρι 3: 


«Το γεγονός ότι η σηµερινή κατάσταση (στην Κύπρο) είναι αποτέλεσµα των 
«τετελεσμένων της βίας» δεν µπορεί να είναι καθοριστικό γαι τους επαναστάτες. Εξάλλου 
η συντριπτική πλειοψηφία των συνόρων στον κόσµο είναι αποτέλεσμά, µε τον ένα ή τον 
άλλο τρόπο, κάποιων «τετελεσμένων» της βίας, άλλοτε χρονικά μακρινών και άλλοτε 
αρκετά πρόσφατων.....» 


Για να είµαι ειλικρινής εγώ περίµενα ν' αναφέρουν και την συνθήκη του Μπρέστ-Λιτόφσκ αλλά να που 
την ξέχασαν! 


Πάντως αυτοί οι µαλάκες οι Ιρλανδοί δεν λένε να χωνέψουν (εδώ και πεντακόσια τόσα χρόνια) τα 


«τετελεσμένα της βίας» ούτε τα «σύνορα» που ο Αγγλικός ιμπεριαλισμός επέβαλε για να διχοτοµήσει 
την Ιρλανδία! 


Διάφοροι άλλοι ηλίθιοι ανά τον κόσµο επιμένουν κι αυτί να υποστηρίξουν ότι η ενοποίηση της 


Κυπριακό Κινηματικό Αρχείο 
Ογργας Μονεπιεηῖϊς ΑγεΠίνθ 

Ιρλανδίας και η απαλλαγή της «Βόρειας» Ιρλανδίας από την Βρεττανική κατοχή, αποτελούν το 
«κλειδί» της σοσιαλιστικής επανάστασης στη χώρα αυτή. 


Το ότι το δικαίωµα αυτοδιάθεσης των λαών περιλαμβάνει εκτός του δικαιώματος κρατικής 
απόσχισης και το δικαίωµα επανένωσης χωρών που διαµελίστηκαν βίαια και τεχνητά από τον 
ιμπεριαλισμό, είναι ψιλο-μαλακίες µε τις οποίες η ΕΔ απαξοιεί ν' ασχοληθεί. 


Φαίνεται όµως ότι η ΕΔ (που µάλλον υποστηρίζει την ενοποίηση της Ιρλανδίας) ανακάλυψε ότι οι 
Ιρλανδοί είναι όλοι τους προλετάριοι και δεν υπάρχουν καθόλου αστοί στη χώρα αυτή (µια και µας 
διαφωτίζει ότι μεταξύ των Ε/Κ προσφύγων υπάρχουν και αστοί). 


Όσο γι’ αυτούς τους τρισάθλιους Παλαιστίνιους, για 40 χρόνια τώρα, μάχονται σαν ηλίθιοι ενάντια 
στα «τετελεσμένα της βίας» που έθεσαν ολόκληρη την Παλαιστίνη υπό σιωνιστική κατοχή. Κανένας 
δεν εξήγησε στους ανθρώπους αυτούς πως ότι έγινε, έγινε και Παλαιστίνη δεν υπάρχει και καλά 
κάνουν να ξεχάσουν τα σπίτια τους. 


Κατά τ' άλλα η ΕΔ πιστεύει ότι η «ιντιφάντα» είναι «ηρωική» και (σωστά) δεν αναγνωρίζει το 
δικαίωµα ύπαρξης στο σιωνιστικό Ισραηλιτικό κράτος. (Εγώ δεν ξέρω, αν η ΕΔ εννοεί ότι η διάλυση 
του Ισραηλιτικού κράτους θα γίνει µέσα σε βροχή από ροδοπέταλα!) 


Μπορεί βέβαια η ΕΔ να ανακάλυψε ότι όλοι οι Παλαιστίνιοι ζουν σε Καλυβόσπιτα και ότι δεν υπάρχουν 
Παλαιστίνιοι αστοί ή ότι η Σαουδική Αραβία, κύριος χρηματοδότης της ΟΑΠ, είναι διεθνιστικό- 

επαναστατικό κράτος και υποβοηθεί την Παλαιστινιακή επανάσταση. Για όσους δεν πείθονται μ' αυτή 
την εκδοχή ας προστρέξουν στο µαντείο των Δελφών για µια πιο λογική εξήγηση των θέσεων της ΕΔ. 


Εξάλλου σύµφωνα µε τη θεωρία της µη εναντίωσης στα «τετελεσμένα της βίας» (συγκεκριµένα του 
ἱμπεριαλιστικού στάτους-κβό) µπορεί η κάθε ιµπεριαλιστική δύναμη να καταλαμβάνει εδάφη, να 
εκτοπίζει πληθυσμούς και να τα εποικίζει µε πάµφτωχους εποίκους ανενόχλητα. Δεν ξέρω τι άλλο 
έχει κάνει µέχρι σήµερα το Ισραήλ. Στο κάτω-κάτω οι Εβραίοι (που υπέστησαν τη φρικτότερη 
βαρβαρότητα του Ναζιστικού ολοκαυτώματος) θέλουν να έχουν δικό τους κράτος. Γιατί η ΕΔτους 
το αρνείται λοιπόν τώρα που απόκτησαν πια συμπαγή χώρο; Γιατί υποστηρίζει τους «σωβινιστές» 
Παλαιστίνιους (που δεν ζουν όλοι σε καλυβόσπιτα); όσο για τους Εβραίους έποικους δεν ξέρω αν οι 
Παλαιστίνιοι ανακάλυψαν «προοδευτικό» τρόπο για απομάκρυνση τους από τη Δυτική Όχθη και την 
Λωρίδα της Γάζας! Αυτό το ξέρει καλύτερα η ΕΔ! Το γεγονός πάλι ότι οι Παλαιστίνιοι που ήταν 
(µέχρι το 1947) το «κυρίαρχο» στοιχείο, θυµατοποιήθηκαν τελικά από τους Εβραίους εποίκους (που 
επέζησαν της φρικαλεότητας του Άουσβιτς και βρισκόντουσαν σε τρισχειρότερη µοίρα από τους Τ/Κ 
και Τούρκους εποίκους) αποτελεί ασήμαντη «λεπτομέρεια». 


Είπαµε, φτάνει να χώσει η στρουθοκάµηλος το κεφάλι της στην άµµο κι όλα τα ενοχλητικά 
προβλήµατα εξαφανίζονται. 


Έχουν εξάλλου δίκαιο να λένε οι άνθρωποι ότι ο Λένιν δεν έγραφε μαλακίες (αν η αρπαγή εδαφών, η 
προσφυγοποίηση, εποικισμός συνάδουν µε το δικαίωµα της αυτοδιάθεσης). Το προνόμιο αυτό ανήκει 
αποκλειστικά στην ΕΔ! 


Κατά τ' άλλα σίγουρα οι της ΕΔ μπορούν να σου «ρίξουν» και καμμιά 10αριά τσιτάτα του Λένιν για 
το «εθνικό ζήτημα» στην εποχή του ιμπεριαλισμού!!! 


Μαργαριτάρι 4: 
«Το σύνθημα δηλαδή πρέπει να είναι «σπίτια στους πρόσφυγες» και όχι «όλοι οι 


πρόσφυγες στα σπίτια τους». 

Ω τυφλοί πρόσφυγες! Αγαλλιάστε από χαρά! Τώρα που ο Αμερικάνικος ιμπεριαλισμός χρηματοδότησε 
το µεγαλύτερο µέρος του κόστους για την ανέγερση προσφυγικών συνοικισμών, και που όλοι 
(σχεδόν) οι φτωχοί πρόσφυγες στεγάστηκαν, θα πρέπει νάστε τρισευτυχισµένοι! Πάψτε να 
κλαψουρίζετε και να επαναλαμβάνετε τόσο µονότονα ότι θέλετε να πάτε πίσω στα σπίτια σας! 
Εξάλλου αν σας μοιράσουν κι εκείνα τα 500 εκατομμύρια δολλάρια που σας έταξε ο Ρήγκαν πριν από 
2 χρόνια σαν «αποζημίωση» για τα σπίτια που χάσατε, θα πλέετε σε πελάγη ευτυχίας! 


Το ότι οι παλαιστίνιοι δεν δέχτηκαν κάτι τέτοιες «λύσεις» οικονοµικής και κοινωνικής αφομοίωσης 
που ο ΟΗΕ επεξερ-γάστηκε γι αυτούς πριν 40 χρόνια, δείχνει άπλα πόσο βλάκες ήταν αυτοί οι 
Παλαιστίνιοι που ντε Και καλά ήθελαν να πάνε πίσω στα σπίτια τους! 


Το ότι ο Αµμερικάνικος ιμπεριαλισμός έσπευσε αµέσως να χρηματοδοτήσει το κόστος στέγασης των 
Κύπριων προσφύγων, για να αποτρέψει ακριβώς την δηµιουργία κοινωνικών συνθηκών παρόμοιων μ' 
εκείνες που έθρεψαν την παλαιστινιακή επανάσταση, δεν αποτελεί παρά απόκυµα της φαντασίας 
ορισμένων ηλιθίων σαν του λόγου µου! 


Ο σοσιαλισμός στην Κύπρο, περνά µέσα από την πραγμάτωση µιας νέας εκδοχής του σχεδίου 
«Μάρσιαλλ»! Βλάχοι ανοίξτε τα µάτια σας µπροστά στην αποκάλυψη τέτοιας σοφίας! 


Θερμά παρακαλώ τα παιδιά της ΕΔ όταν θα θελήσουν να εξηγήσουν τα περί αποζημιώσεων, εποίκων, 
αποδοχής της διχοτόµησης, µη δικαιώματος επιστροφής στους ίδιους τους πρόσφυγες σ' ένα 
οποιοδήποτε προσφυγικό συνοικισμό, να µε ειδοποιήσουν! Δεν θάθελα για τίποτα να χάσω το θέαµα 
που θα ακολουθήσει! 


Μαργαριτάρια υπάρχουν φυσικά άφθονα. Έδωσα όµως τον λόγο µου στη σύνταξη να µην υπερβώ τις 
1,500 λέξεις. Για όσων τα νεύρα αντέχουν, µπορούν µόνοι τους ν' ανακαλύψουν τα υπόλοιπα 
μαργαριτάρια διαβάζοντας το νέο άρθρο της ΕΔ! 


5 χ.η. 


(1) Σ.Σ. Διότι υπήρξε η ανάλογη ανισορροπία μεγέθους στην πρώτη “φάση” του διαλόγου. Εν πάση 
περιπτώσει δηλώνουμµε ότι δεν θα δεχόμαστε πλέον τόσο µακροσκελή κείµενα. 


Χρειάζεται Τούρκικη Μετάφραση, Χρειάζεται Αγγλική Μετάφραση, Εντός των Τειχών (Τεύχος 41), 
Δεκαετία 1980-1989, 1989, Λευκωσία, Λευκωσία (νότια), Κυπριακό Πρόβλημα 

